
BOLESNA SAVJEST. 

B ~" " io je od radničke ruke moj otac. Visok čovjek: 
_da mu veže ovratnik, majka bi se na stolac po¬ 
pela — a bio je i vesele ćudi: majku bi jednom rukom 
poduhvatio ispod pasa, a jednom ispod koljena, te 
je nosio k prozoru, pitajući nas dvoje djece: »Hoću 
li? Što će nam...« Nas dvoje djece gradilo na to 
velike oči i govorilo: Ne, ne! ... 

Nedjeljom u veče gasila se vatra, zatvarali pro¬ 
zori, zaključavala se vrata i domaći izlazili u šetnju. 
Prvo ja do sestre, pa njih dvoje za nama. Ljudima 
je udaralo u oči, gdje uz onolišnu ženu pošetao ono¬ 
liki čovjek — kao toranj uz crkvicu. 

Bilo mi je onda deset godina. U praznicima 
jedno veče, čim dodjoh s igre, majka me uhvati za 
ruku i uvede u očevu sobu. Nadjoh ga gdje leži, a 
majka mi reče, neka mu skočim na ledja, te po- 
skačem po njima što jače mogu. Pripeh se., te stadoh 
skakati. Ja skoči, a on jekni i uzdahni. 

Sutradan ustadoh, a majka mi kaže: — »Po¬ 
lako: leži«... Prodje mi dan neveselo. Drugi dan 
ustadoh, a kaže mi majka: »Polako: spava...« Na 
to me uvede u sobu k ocu. Što sam živ, nijesam se 
onako prepao. Leži on nauzmak, a lice mu u živoj 

vatri. Diše, kao da se davi. Košulja se raspela i ta¬ 
lasale se runjave prsi. 

U sobi izmedju drugijeh slika bila je i jedna 
vizantinska ikona: nekakav svetac — djelo nekog 
primorskog mazala. Pred tom ikonom uvijek je gorio 
žižak u zelenoj čaši. U mene majka vjerovaše, da 
je ikona čudotvorna, i da svetac plače.. kadgod se 
njoj u kući usjedne bolest. U sobi je bilo sparno, a sa 
slike se cijedila mast.. Majka me podiže, te poljubili 
sveca i usta namastih suzama njegovijem. A ona 
pade na koljena i brižnu u plač. Kako majka da ne 
plače, kad svetac plače ... 

Dan po dan dodje i nedjelja, a ja rekoh sestri: 

— Ne ćemo u šetnju? 

— Ona odgovori: 

— Ne ćemo. Tata je bolestan. 

U ponedjeljak raspremiše po kući. Na to se 
odjenu majka u svečano; odjenu se tako i sestra; 
tada odjenuše i mene. Pomislih: 

— Sad se nekuda ide. 

U što ja tako mislim, a uza skale ide netko i 
podzvižduje. Skočih da ga zašutkam... Kraj mene 
prodje jedan gospodin čovjek. Majka ga dočeka i 
uvede u sobu k ocu. A dolje pred kućom nastao 
žagor. Pogledah na prozor: sve žena do žene, pa 
dijele razloge. 

— Ono ti je novi liječnik, — veli jedna. 

— Da lijepo nas pozdravi! radovala se druga, 

Liječnik sadje niza skale, izadje medju žene, a 
jedna zapita: 

—- Što vam se čini, doktore? 

— Ph, ph, — odgovori liječnik i zavrti glavom, 
te ode niz ulicu. 

— Kuku majci: brzo li je zavratao! •— reče 
jedna. 

— U što li ode ona lijepa mladost! — reče 
druga. 

— Čaša poreduša! — veli još jedna. 

I druge su govorile, ali tko bi nabrojio! 

Žene se razidjoše, a ostadoše djeca. Sadjoh i 
ja k njima. 

Oko podne dodje jedan čovjek, te prilijepi na 
vrata cedulju. Dok je onaj lijepio, mi smo čitali, 
netko u sebi, a netko na glas: 

Ovdje se pojavio typhus. 

Tko je god bio onuda na prolasku, zaustavio 
bi se, dok ne pročita, a tko nije umio čitati, čitao 
sam mu ja... Malo po malo, pa se ja stadoh onom 
ceduljom ponositi. 

— He, he, — govorio sam djeci — ali u vas 
nema prilijepljeno na vratima. 

Zaprijetili, da ću promekšati rebra onome, koji 
je odlijepi, te odoh majci, da joj javim za cedulju. 

Nadjoh je gdje sjedi na škrinji i plače, krijući 
ogrnjačem lice. Uza nju stoji sestra i gleda preda se. 

Pristupili setri i kazah joj za cedulju. Ona me 
otisnu. Tada joj kazah, da sam ogladnio, a ona sleže 
ramenima. 

U tome netko podje uza skale postajkujući. 
Majka ustade i dočeka došljaka. Bio je star čovjek, 
visok i sijed i nešto pognut. Pogladi me po glavi. 
To mi se odmah svidjelo. Unidjoše u sobu. Unidjoh 
i ja. Starac pregleda oca, pa reče majci: 

— Mlad je, jak: izdržat će- 

Na to zavapi majka: 




— Tebi iz usta, a Bogu u uši, gosparu! 

Starac nešto zapiše, pa preda majci i otide. 
Pred kućom ga dočekale žene; ali nijedna ne obijeli 
zuba. A kad je prošao, reče jedna kroz nos: 

— He, vlastelin! 

Mjesec dana ne vidjeh oca, a onaj je starac do¬ 
lazio s dana na dan, i svaki me put pitao, jesam li 
bio miran. Tako se naučih mirovati. A kad bi se 
u meni usprotivila krv, onda me je majka slala, da 
čuvam cedulju. Cedulja je već bila ovetšala i slova 
se rastočila na kiši. Ja sam iz čitanke znao za sve 
križarske vojne i bio upamtio imena nekojih vite¬ 
zova, a medju njih nije mi bilo žao ubrojiti i svoje 
ime, kao viteza bijele cedulje. 

Jedan dan, dok sam ja sjedio pod ceduljom, dodje 
liječnik, te je odere štapom. Potužih se na to majci, 
a ona se osmijehnu i uvede me k ocu. Ne prepoznali 
ga, čim ga vidjeh. Na licu mu samo koža i kost, a 
bio je žut i taman; oči mu nabrekle, te i ne trepte 
gledajući na me. Na glavi, gdje je prije bila svilena, 
plava kosa, sjajila se lubanja, kao da je obložena 
voskom. 

Uhvatih se majci za suknju, a kad me je k njemu 
vodila, otimah se vičući. Odjednom osjetih na čelu 
pritisak, kao od suhe spužve: to me je otac bio po¬ 
ljubio. 

Malo po malo priviknuh se na nj. A jedan dan 
pade nešto ocu na pod, te se otkotura pod postelju. 

— Nešto je palo, — reče onaj novi očev glas. 

— Valjda moj naprstak, — reče majka, osvr¬ 
ćući se. Medjutim sam ja već imao stvar u ruci, te 
povikah ispod postelje: 

— Prsten, prsten! 


— Ha, to je moj prsten! — reče otac. Prije 
mjesec dana nije mi se dao s prsta. 

Ja mu ga dadoh, a on ga pogleda, pa pruži 
majci: 

— Na: spremi, da se ne zametne. 

Učinilo mi se čudno, kad je otac prvi put ustao 
i šetao se po sobi, naslonjen na majku. 

Govorio je: 

— Kao da sam u ladji. — Čekaj, čekaj: svijest 
mi se okreće. Polako! 

Moj se otac polako oporavljaše, a liječnik više 
nije dolazio. 

Onaj dan, kad je otac prvi put s nama sio za 
sto, majka je bila zgotovila gospodski objed. 

Odjednom prestade on jesti i reče majci, neka 
polakše žvače, jer da mu to smeta. 

Ona ga pogleda, pa se osmijehnu rastuženijem 
smijehom i reče: 

— Eto ne ću, ne ću... i stade polako jesti. 

Drugi dan uhvati je otac nakon objeda za ruku 
i zapita je: 

— Kaži mi pravo, jesi li me kad prevarila? 

— Što bih te, čovječe, varala — reče majka. 

Tada povikne otac: 

— A zašto onaj ne će da primi, kad mu ja po¬ 
šteno plaćam: »Što sam dužan, gosparu?« — Ništa. 
»Kako ništa?« — Ha, što si tako problijedila? Po¬ 
gledaj se u zrcalu: svu te je savjest izgrizla. 

Na to otac ustade i otide polako niza stube. 

Majka ostade, gledajući u skut. On posrnu, ona 
se lecnu; on opsova. 

— Čuvaj se, Nikola, — reče ona mirnijem 
glasom. 


Drugi dan zakasnili kući. Majka je u kuhinji 
prala, a dolje je bilo tamno. Navrh stuba osjetih, 
gdje me nešto studeno hvata za vrat. Ustreptah i 
opazili nada mnom dva sablasna oka. Poviknuh: 
»Majko!« -A ona strča niza skale, metne svijeću na 
sto, te nhva tt frflbjema rukama oca za pleća. 

— Ostavim dijete! — poviknu. Zatim pro- 
drma njime kao vrećom. O11 me se ostavi. Ona ga 
i naprijed drmaše, a čim ga pusti, pade on na pod 
i udari u smijeh. 

— Jadna moja mladosti! — reče, pa nastavi: 

— Ja sam ti, ženo, fuć. 

I zafućka. 


Započne škola. Nijesam više čuvao cedulje, jer 
je nije bilo; ali mi ostade onaj viteški duh. Uvijek 
sam bio osamljen, nastojeći da budem bez prijekora 
i bez straha. 

Učiteljem talijanskoga jezika bijaše jedan jezu- 
vita, suh i blijed, i k tome još crvene kose. Jedan 
dan, dok je jezuvita u učiteljskoj-spbi ispravljao za¬ 
daće, ja i jedan gospodski sin izlažasnlo najposljednji 
iz razreda. A moj se učidrug prišuJja k zatvorenijem 
vratima i poviknu kroz ključanicu i. 

— Iskarijot! — te pobježe m^Jrodnik i nestade 
ga na vrata. 

Jezuvita istrča usopljen, te me uhvati svojijem 
dugačkijem rukama. Ja mu nijesam ni bježao. 

— Ti si ga vidio! 

— Jesam. 

— Kaži mi: tko je! 

— Sramota je to. 

Na to mi obeća godinu dana oproštenja. Ne 

htjedoh. Obeća mi slatkiša. Ne htjedoh ni tada, on 
me pusti. 

Prizori kućni bijahu sve redji, ali zato i žešći. 
Otac se tužio na svoju ćelavu glavu, da se na njoj 
sve vidi, itd. 

Jednu subotu nadjoh forintu na očevu stolu. 
Kušnja je bila velika. U mene nikad nije bilo ni 
jednoga novčića, a željica na tisuće. Dobra zgoda, 
da ih sve namirim. Ja s forintom u džep, te odoh 
k majci. Ona je u kuhinji rublje ispirala. Sjedoh kraj 
svijeće, a misli mi poletješe u dućane, u kojima ima 
toliko lijepijeh stvari za božić. Malo po malo, pa me 
stade osvajati neka bojazan. Izgledao sam sa stra¬ 
hom, kada će zaružiti vrata na kući. Bila je osobina 
našijeh vrata, da zaruže, netom se porinu. Zato je 
moja majka često govorila: 

— Naša vrata ne lažu. 

Napokon se vrata otvoriše, a sa dno skala viknu 
očev glas: 

— Posvijetli! 

— Posvijetlih mu, a on me pomiljuši po licu. 
Tada mi bude žao, što sam uzeo onu forintu; ali fo¬ 
rinta ipak ne ode iz džepa. Noću snivam, kako me 
redar vodi preko place, a ja mu se molim: 

— Nemojte ovuda, da me ne vide. 

— Zato te baš vodim, da te vide:. — reče mi 
on. Prodje jezuvita gledajući u zemlju, ali me ipak 
vidje. Saučenici me prate. »Da mi je sad umrijeti« — 
pomislih. 

U to se probudili i stade me gristi savjest. Odlu¬ 
čili, da se u jutru najprvi dignem, te metnem forintu 
opet na sto. Ali me pri zoru svlada san. Kad se 
probuditi, majka je već bila odnijela rublje po ku- 

ćama, i sestra otišla u crkvu. Razabrah korake iz 
očeve sobe. Odjenuh se. U to unidje otac i stade me 
premetatLNadje što je tražio. 

— Ti si mi je ukrao! — viknu, a oči mu postaše 
opet onako sablasne, kao nekad navrh skala. 

— Hoćeš li ikad više? — zapita me. 

— Ne ću nikad — odgovorili. 

— A sad — da to tvoje obećanje pečatom po¬ 
tvrdimo! — reče on, te me uze čvrsto za ruku i 
uvede u kuhinju. U kuhinji je gorjela vatra. Otac 
baci forintu u vatru, te sjedne na ognjište, držeći 
me čvrsto. 

— Pusti me! — rekoh videći, kako me zlorado 
gleda. 

Tada on reče: 

— Neka te malo žignem! 

Zatim izvadi iz vatre forintu mašicama i pusti 
mi je na ruku, te pritisne rukavom. 

Kriknuh i zatjerah mu zube u ruku. Tada me je 
pustio. 

I tako ode moje viteštvo u koprivu. Bojao sam 
se, da mi ne obaznadu u školi za kradju. Postadoh 
bojažljiv. Kad sutradan udjoh u razred, nije više u 
mene bilo onoga ponositoga vladanja, one mirne 
hladnoće, već sam pristupao k svakome djaku i 
s njime govorio bilo o čem. Pokazujući mu povezanu 
ruku, pripovijedao sam, kako se nesmotreno opekoh. 

Na to mi reče onaj gospodski sin. kojega ne 
htjedoh odati jezuviti: 

— Ti si pouzdan dječko! — i kucne me po ra¬ 
menu. Zatim nastavi: 

— Ali da si me odao, ne bi više tvoja majka i 
naše rublje prala. 

— Zar tvoja majka rublje pere? — zapita jedan 
djak. 

— Pere, odgovorili. 

— Čujete li, njegova je majka pralja! 

— Ho, ho, ho -— povikaše njeki. 

Bijah u čudu, zašto mi se djaci podruguju što 
mi je majka pralja. Može biti, da bi i to imala biti 
jedna tajna, koju mi je trebalo čuvati? Tada stadoh 
razmišljati, kako je svaki ponedjeljak majka dono¬ 
sila na glavi veliki kup rublja, zamotan u jednoj 
plahti; kako bi onaj kup zbacila u kuhinji, te sjela 
da odahne. Pomislih i na onaj veliki lonac gvozde- 
njak, odakle je izlivala u naćve vruću sapunicu, dok 
se sva kuća ne bi zaparila. Zatim je zalaćenijeh ru¬ 
kava uzimala dvjema prstima komad po komad i 
spuštala ih u naćve. Tada je upirala u dasku i trla o 
nju onu. rubeninu, iz koje se ožimala crna voda. A 
ruke su joj bile crvene i modre i prsti puni šupljotina. 

Vidjeh, da imadu pravo moji drugovi. Nije ono 
posao za jednu majku. 

I ja se stadoh stidjeti nje. Nastojao sam, da ne 
izadjem nikako s njome iz kuće, a kad sam izlazio, 
trčao sam pred njom, kako će svijet pomisliti, da 
ona žena samo slučajno uza me ide. Ona je to bila 
odmah opazila, te mi je govorila: 

— Hajde ti, eto mene — i zaustavljala se kod 
izloga, dok ja ne odmaknem. 

Otac me je vodio nedjeljom u šetnju, pripovije¬ 
dajući svakome znancu, kako sam ga bio okrao. I 
to je uvijek počinjao riječima: 

— Ne znaš ti još* što je on meni učinio. 

A znanac bi na to gledao na mene s visoka i 
govorio: 

— Viš ti njega, a! 

Meni je tada bilo, da se u more strmoglavim. 

Eto tako se stade malo po malo u meni truniti 
klica čovještva. Osjećao sam, da je nešto u meni bo¬ 
lesno, da gnjije. 

Jednom za jezuvitina sata ustade jedan uče¬ 
nik i prijavi, da mu je nestalo pera. Udari mi 
odmah krv u glavu; potulih se na klupi. 

jezuvita zapovjedi: 

— Onaj, koji je uzeo, neka odmah vrati. 

Tada ja povikah plačući: 

— Ja nijesam, ja nijesam. 

Jezuvita se nasmije, pa podigne prst i reče: 

— Kaži mi, gdje si ga sakrio. 

Ja sam jednako tvrdio plačući, da ja pera ni¬ 
jesam ukrao. 

Tada me stade premetati. Nadje špaga, udica, 
puceta —- sav onaj vademecum vesela djeteta, 
ali pera nije našao. 

Dobili četiri ure zatvora u nedjelju. U ponedje¬ 
ljak donese sluga pero u razred i reče, da ga je 
našao pod klupom, metući sobu. Netom unidje jezu¬ 
vita, djaci pogledaše na mene, a ja ustadoh i rekoh, 
da se je pero našlo. 

Na to reče jezuvita: 

Naravski. Ništa ne smije propasti u razredu. 

Na to rekoh ja: 

— Ali ja sam radi pera bio kažnjen. 

Tada se jezuvita nasmija i reče: 

— A ti me sada hajde tuži radi uvrede poštenja. 

Razred udari u smijeh, a ja sjedoh. 

Onaj mi dan dodje tvrda volja: da se ubijem. 


Na dva sata od grada, podno gore, pokraj sela 
— izvire voda na četiri vrela. Na izvoru hihoće i 
plješće, kao da se veseli, što je utekla jazbinama i 
izašla na bijeli dan. Pokraj izvora rastu veliki du¬ 
dovi i ne dadu suncu na nju. Voda teče, pjevuši, a 
prate je stare vrbe, pune osa i bumbara. Preko vode 
se prenimili mostići 11a jedan raspon, a kraj njih po- 
gradjene kuće. Ona klokoće i teče. Sada je medju 
vinogradima, a prate je čempresi i topole. Eto mlina! 
Voda klisne preko kola i žljebova, te poteče dalje ... 
More! Tu se voda začudi — zato je pri moru široka. 
Zar da je tako brzo nestane? Zar joj je cijeli život 
bio u tome, da se poigrala preko dva kilometra puta? 
Svu snagu i srč, što je ispila iz zemlje, sve valja da 
predade onoj neizmjernosti i u njoj sama da pogine! 
Zato je na uvoru njezino lice mutno. Teško je mladu 
mrijeti. 

To je život jedne primorčice. Uz nju sam pro¬ 
vodio praznike; uz nju mi se opet povraćala srčanost. 

Na vrelo dolaze seljanke, da se umiju i operu 
rublje. Zavraćaju, bijele im se gole noge, a udaraju 
po rublju daskom, te im prsi odskakuju. Seljak vadi 
gunje iz badnjeva i rastire ih po kamenu na prisoj. 
Na gunju se sjaje milijuni šarenih kapljica. A bitka- 
vica, smedja perja i duga kljuna polijeće od kamena 
do kamena preko vode ... 

... A kad bude usred ljeta, počne voda opadati. 
Iz matice proviruje kamenje obloženo travom. Mi¬ 
riše mahovina, a voda se sabira u lokve i otječe po¬ 
lako, pjeneći se medju kamenjem. Noću se po onijem 

lokvama razmeće jegulja, a seljak obilazi onuda — 
u jednoj ruci fenjer, u drugoj vilice — a kad nadje 
jegulju, nabode je i izruči u košić, a njega stane 
drmanje. Ja sam u one vruće dane slazio na vodu, 
turao u nju glavu do vrata i držao je tako sve, dok 
mi može dušak da podnese, pa se sušio na pripeci. 
Tako zaboravih forintu, pero, ježuvitu — i činilo mi 
se da sam opet onakav, kakav sam bio, dok sam 
čuvao ceduljicu. 

— Jedan dan — baš je padala kiša, a seljanke su 
bježale s velikijem košima na glavi. Ja sam bio na 
prozoru; u kući je vladala tišina, ona tišina, što na¬ 
staje u seljačkijem kućama, dok pada nenadana kiša. 

— Eda li Bog — te natopi! — reče tetka, na¬ 
gnute glave, predući kudjelju. 

U sobu udje rodjak i reče: 

— Gdje mi je lulica? Ne mogu da je nadjeni. 

Udari mi krv u glavu, a u mozgu kao da me 
je nešto sjeklo. Šćućurili se. 

— A gdje si je metnuo? — reče tetka, pa na¬ 
stavi: — Ondje je i traži. 

— Bila je na . trpezi... He, mali, da je nijesi ti 
kretao? 

— Ja nijesam, ja nijesam, ja nijesam! — stadoh 
vikati plačući. 

Rodjak pristupi k meni, uhvati me za ruke, pro- 
drma me i reče: 

— Gdje si je sakrio? 

— Ja nijesam, ja nijesam ... 

Odjednom zacenuh se. Nestade preda mnom ro~ 
djaka, obnevidjeh, a kroz tminu bljesne mi pred 
očima svjetlost. Dobio sam pljusku. 

Tada strčah niza stube; rodjak potrča za mnom. 

Ja na most, on na vrata; ja u vodu, on u vodu. Tako 
me je izvadio. 

Sutradan okopavali smo luk — ono što je ostalo 
prije kiše neokopano. 

Kad — preda mnom u luku lulica! 

Uzeh je i povikah, držeći je visoko nad glavom: 

— Evo je! ... Jesi li vidio! Tu si je sam ostavio! 

Rodja zakopa motikom, pa je ostavi onako i 
uzme lulicu. Zatim pogleda na mene lukavo i reče: 

— Misliš li, da sam se juče rodio? 

— I zamahnu rukom prema meni osmješku- 
jući se. 

Ne shvatih one riječi, nego nastavih veselo: 

— Kad je počela kiša, stao si bježati, a lulica ti je 
ispala iz džepa — vidiš! 

— Znam te lonče, kovao sam te! — reče ro¬ 
djak podrugljivo. 

— Zašto si me kovao? — začudili mu se i na¬ 
stavih: — Pogledaj, puna je zemlje. 

— Dobro, dobro, samo kad se našla, — reče 
on i spremi lulicu u džep. Zatim pljune u šake, pro- 
tare dlan o dlan, pogleda opet lukavo na mene i 
nastavi kopati... 


Od onda meni lijeka nema. Moja je duša bolesna. 
Danas mi je trideset godina, a nijesam nikome zla 
učinio; ne znam, jesam li kome zla i pomislio, pa 
ipak prolazim svijetom gledajući preda se kao pro¬ 
palica i drhtam, da tko na me prstom ne- pokaže i 
ne posumnja za što mu drago. Tome intelekat ne po¬ 
maže, tome ne pomaže ni volja. U mene je oboje 
jako, pa ipak ja sam kao glina, koja još nije bila u 
vatri, da se utvrdi. Može biti, da bih u ljubavi našao 

tu vatru. Eh, kad bih ja i za ljubav imao snage! 
Mogao bih se ubiti, ali ja ne ću da umrem; ja hoću 
da ozdravim ... Što ja opet! Ta ljubav i život i smrt 
—• sve je to ludo. ludo, ludo. Ne, ne: moj će život i 
unaprijed biti kao život ribice, na koju se prilijepio 
nametnik. Što ona raste, raste i nametnik braneći 
se njenim tijelom. A kad je progrize, nametnik ot- 
pane, a riba ispluta navrh; dodje val i baci je na 
kraj... 


Ove sam retke našao u ostavini Lava I..., kad 
se prigodom pronevjerenja u d— banci, u kojoj je 
on bio činovnik, ubio. Sve sam predao sucu istraži¬ 
telju, a on je to pročitao i povratio mi s dodatkom, 
da ne zna, što da uradi s onijem tlapljenjem. Izvi- 
djaji su malo zatijem prekinuti, i u banci je opel 
sve po starome. 


■ ■ ■ ■ 

R ■ I 



- 18 





UNIŠTENI TALENAT. 


apita me jednom na šetnji prijatelj Nikša V.: 

Sjećaš li se onoga platana u Mokošici, 
onoga staroga platana s izrovanim panjem, u kojem 
su na početku devetnaestoga vijeka Francuzi čuvali 
stražu? — A Marka? Onoga staroga pomorca, koji 
je po vazdan u onoj udubini sjedio, čekajući, tko da 
ga zovne, da se po Rijeci proveze? — 

Kada se lani povratih kući, nadjoh Marka pod 
platanom. Nije me više poznavao. Zatražiti čamac, 
koji se ondje pred nama ljuljuškao na malim večer¬ 
njim valićima. 

I sad mi je kao da gledam Marka, gdje se uza 
me vuče, klecajući u koljenima i razmahujući ru¬ 
kama, kao da što sije ... 

Čim se obojica u čamcu posadismo. Marko iz¬ 
vadi drvenu burmuticu, kucne je dva puta prstima i 
kimajući glavom, reče: 

— Tako ti je to, gosparu moj, tako — te šmrkne 
prašak, pa upre u mene na po sklopljene mutne, 
smedje oči. Bilo mi je kao da gledam u dva presu¬ 
šena izvora, osuta žućkastim pijeskom unaokolo i 
s busenkom suhe mahovine po srijedi. Nos mu se 

razvukao, a njegova krezuba usta zinula i odavala 
neki piskut, sličan zvuku staroga vina kroz rasušeno 
bure. — Sjedaše tako gledajući na me, kao da mi 
se divi, a njegovo golobrado lice naličilo mi preku¬ 
hanu neoguljenu krumpiru. 

Pogledah naokolo sebe. Sunce mi s vidika iz¬ 
maklo, ali se zrake hvatale vrhova visokih herce¬ 
govačkih planina i odozgo se odrazivaše na riječko 
osoje. Onu večernju sjenu ne bih nazvao sjenom, već 
nekim ovetšalim svjetlom. Tako svjetlo naći ćeš na 
slikama Rose i Renija. Nešto dalje, u onoj južnoj bi¬ 
strini, da svaki procijep razabiraš, vijugaju se obronci 
obrašteni žutim lozovim trsjem i rastuženi tamnom 
maslinikom; a obalom nakupile se okolo crkvica ku¬ 
ćice i stari ljetnikovci sa svojim laganim kao iz ta¬ 
peta zidovima. I sve se to zrcali u tišini vode, u ne¬ 
kom tajnovitom plesu... 

A Marko zavesla rijekom... Te sam večeri čuo 
njegovu pripovijest. 

Bio se pod starost oženio. 

»Neka imam, veli, tko će mi, kad umrem, oči za¬ 
klopiti. I ne bi vjerovao, kako smo mi pomorci tanke 
sreće! Oženi se rdja s nogom u grobu, pa i po dvije 
žene prežive ...« 

Žena mu je u porodu umrla. 

»Zaprla očima u gredu i ostavila mi muško. Sam 
Bog zna što bih ja š njim, da se ne pridesi u selu, koja 
je Ivana primila na prsi... 

»Nikad sito, ko siroče, veli Markov mlijeko mu 
niz bradicu curi, a on tegli... Nikad mu dosta.« 

Onamo na početku zatona — more čisto kao 
oko — ondje sam ga ljeti svako veče kupao. Zaroni 

ga dva puta, pa hitro s njim u njedra, da se obojica 
ugrijemo«. 

»Kad ti ja velim, možeš mi vjerovati... Nije što 
mi je sin... Eno je još živ dum Baro pa neka ti po 
duši kaže: nije ga bilo vrsnijega u svoj Rijeci. Gdje 
drugome do koljena, njemu do članka; a nije što 
mi je sin ... 

I tako je dum Baro Ivana odveo u školu u grad. 

— »Bit će ti, veli mi, svakako sudac, a može 
Bog dati, ako mu bude sudjeno, da bude i biskup ... 
Meni srce ovako naraslo.« 

Treće godine dobije Marko poziv, da vodi sina 
kući. 

»Nijesam se, boga mi, ono jutro ni rakijom pri- 
čestio, nego srćem onako bez glave u grad.« 

Izvedoše mu sina. 

»Nema na njemu, što valja groš; a onako vitak 
i ponosit, kao da je duždev, a ne moj...« 

Jedan debeljkasti profesor ustade iza stola i reče 
Ivanu, da će ostaviti za sobom nezaboravnu uspo¬ 
menu učenika bez mira i bez poniznosti. A kad mu 
je doviknuo: — Odlazi! — Ivan izadje posrćući pod- 
udarcima, štono mu ih Marko slagao za vrat, na ve¬ 
liku radost one gospodske djece u razredu. 

— Udarao sam ga iz svijeh mašica, — veli 
Marko. — Tako sam se žestoko bio na onoga de¬ 
beljka ražljutio. 

U hodniku sretne .Ivana njegov profesor crta¬ 
nja Čeh, koji je uvijek, pa i ono jutro po vinu za¬ 
udarao. 

— Priskoči onaj stari, pa mi ga ugrabi iz ruka i 
okrene ga milovati, a na to nas povede u jednu sobu 
i zatvori za sobom vrata. — Čim ja unutra, a onaj 




debeljko visi o zidu napenjgan. Reko bi: Eno 
ti ga na, sad će progovoriti! <.. Kod sve svoje ne¬ 
volje nasmijah se onome vražjemu poslu«. 

Profesor izvadi Ivanove radnje, pregleda pomno 
jednu po jednu, osmjehujući se. Zatim sve ono za¬ 
mota i predade Ivanu. 

— Ovo je tvoje. A ti, Ivane, kako sam ti jučer 
kazao, nastavi. Moja su ti vrata otvorena. Dara ima, 
ima; samo da ne zahiri. Zatim — i onako malo na- 
kresan — izbulji oči, pa mu, smijući se, prišapne: 

— Radi, radi, a ako ne nadješ nigdje komadić 
kruha, možeš ga i oteti. 

— Šta vi; šta vi? — Razviče se na Čeha Marko. 

— Kome će on kruh otimati, a? 

— O dlaci starkelju ne oparih — reče mi Marko, 

— pa nastavi: 

— Tako sam se bio na onoga debeljka ražlju- 
tio...« 

Tako je Ivan ostavio ona četiri zida staroga du¬ 
brovačkoga samostana i uhvatio se naše zdrave i 
bogate prirode. Radio je bez oduška, a nedjeljom 
hitio u grad Čehu, noseći mu izradjeno, te bi ostao 
kod njega čitav dan. 

Čeh je bio ozbiljno shvatio Ivana, i nabavljao 
mu postavu, perca, boje. 

I tako je to potrajalo pune četiri godine. 

— Ja mu nijesam prigovarao, — reče mi Marko; 
već ga samo onako očinski svjetujem: 

— Ostavi se, sinko, šaranja, pa radi kao što tvoji 
vrsnici rade. Svaki je od njih ili za veslom ili pri 
motici; samo ti kradeš Bogu dane, lomeći se po go¬ 
rama. A da bi za što? ... 

I tko zna dokle bi to bilo potrajalo, da nije i selu 

dosadilo ... Ivan počeo slikati ribare i njihove ladje; 
a kada se jedan, kojeg je on bio naslikao, na ribanju 
utopio, sve se selo složilo, da mu je Ivan kriv. 

Počelo se pronositi, da se Ivan s »crnim« razgo¬ 
vara. Vidio ga jedan ribar na vrh litice, gdje maše 
za nekim, vidio ga drugi u pećini, u kojoj po noći 
plaši... 

_Bi li mi vjerovao, reče mi Marko, — kakav 

je, da je, sin mi je; ali sam se i ja bojao. Ne mili 
mi se u kuću. Sjedi uz prozor, pa šara, a oci mu se 
cakle. kao da je. prosti mi Bože — ćaknut... Svu 
noć nešto tlapinja, a ja ustanem, pa ga prekrstim, 
pa zaludu... 

»Jednom zamolio nekakva mještanina, koji je 
sad u Americi, da mu stane — da oprostiš — za 
model; a onaj se razigrao, pa zviz’ jednom zviz’ dru¬ 
gom, dok ga nije na zemlji ostavio. 

— Dva ga je dana u postelji groznica tresla —; 

reče Marko. 

U to vrijeme donijela zla sreća jednu staru Her¬ 
cegovku u selo, pa joj pričali za Ivana pripitujući ie, 
ima li takih i u Hercegovini. 

—- Kako nema, seko. jadi te ne zadesili. Ima još 
u nas toga od baba-zemana. To su ti njemu, bezbeli, 
vile kumovale, pa kome on sjenu uhvati, onome će 
skoro kukavica na šljemenu zakukati... 

Vještica jedna! -— reče Marko. — čim ona iz 
sela, a nostromu umrlo dijete! — I sve se to o 
Ivanu obilo. 

Kupila nostromovica dvije voštanice, pa ih pred 
Markovom kućom naopako nažegla, te kune, kamen 
bi pro,cvilio, a sve selo za njom: 

>— Amen, Bože! 



— Netom se rodio, odmah je, vele, majčinu sjenu 
uhvatio... 

Dum Baro ne da; ali što će on proti svemu selu. 

— Ne ćeš, viču popu, ni od koze jareta. ni od 
koke jajeta, dok sa sve četiri strane Marku vodicom 
kuću ne poškropiš ... 

—- Je li to sramota, gosparu; kaži ti, je li to 
bruka! 

U tome sreća nanijela u Gruž jedan Lloydov 
parobrod. Umro karboner, pa uzgred kapetan po¬ 
tražio jednoga u Gružu. 

I Marku uspjelo, da Ivana ukrca. 

— Ne bi ni to bez preporuke! — reče mi. 

Ivan je sve svoje radnje zamotao, spremio 11a 
policu, te otišao... 

— Kao janje na klanje — reče mi Marko, okre¬ 
ćući ladjicu k brijegu. 

— Sve se selo s njim pomirilo, a ja ga uzeh ono 
veče u ladjicu, da se malo provezemo... 

Bio je blijed kao krpa. Pogledivao je niz rijeku, 
smjehucajući se sam sobom; pa se najednom digne i 
uhvati objema rukama za prsi. i reče: 

— Čini mi se, da bih sad najradje umro. 

A kad ga je dovezao na ono mjesto, gdje je more 
bistro kao oko i gdje ga je djetetom kupao, Ivan počne 
tiho plakati, a suze su u more padale. 

— On je bio angjeo! ali ono su — reče i pokaže 
na selo — zvjerad, zvjerad. 

— I tako je sad moj Ivo karboner. Ima dobru 
plaću. Ali je muka onaj život... 

Muka! — pomislih. Da su ga ubili, ta bi riječ 
bila dovoljna... Ne govorim 0 užasu, koji uhvati 


čovjeka, kada surove ruke uspiju, da ga okaljaju. 
Ostavimo to. Znaš li ti, što je karboner? 

Taj nosi na vratu velike sepete ugljena, pa ide 
pod vatru u mašini, i jari je pod kotlom. Tu je jara, 
dim, prah, a nikada malo svježa zraka. Tko se tome 
poslu posveti, taj teško doživi muževno doba, a ko¬ 
liko ih samo pobijesni! ... Jara ispije čovjeka, is¬ 
cijedi, izažme ga; osuši mu mozag ... U toj groznoj 
borbi s vatrom čovjeku jedino pomaže alkohol. Vatru 
suzbija vatrom. I karboner pije rum na litre, i nije 
mu nikada dosta, nije pijan. 

Lani se parobrod bio svratio u Gruž. 

Ivan ne htjede, da vidi dom, nego poruči po oca. 

— Jedva ga prepoznali, — reče mi Marko. — 
Bio se sav osušio i požutio u licu. Ručetine mu po¬ 
crnile a pognuo se u plećima. Učinio mi se mnogo 
manji, nego što je bio, kad je na more otišao... 

Ali mi je onako gotovo draži — nastavi Marko. 
— Zaslužuje nešto, a u očima nema više onoga sijeva, 
već su mu kao i moje. 

Je li ti teško, zapitah ga, a on mi kaže: 

— Navikao sam se ... 

— Jedva dočekah, da iz one zaduhe izadjem — 
reče Marko. 

U svoje vrijeme Marko je drugačije plovio. Is¬ 
pravi se na brodu! Udahni u sebe ocean: to jest 
prostor, snagu, so! Pripravi se na borbu s vjetrom 
i morem; ta borba jedri, čisti, čeliči karakter... 

Na to se Marko bio navikao, i zato je što prije 
izišao iz one zaduhe i ostavio u njoj sina... 

Čamac pristade k obali, i ja iskočih na suho. 
Bila je noć bez mjeseca. Bezbrojne zvijezde ogle- 

davahu se u svježini vode. Njih zavist i zloba ne 
može da okalja. Tako su visoko... 

Zanijela me želja, da vidim Ivanove radnje. 
Marko me uvede u svoju kućicu izvan sela. — Kad 
u nju stupih, učini mi se, da sam u jednoj dubokoj 
hladnoj jami. 

Marko nažeže stari bakreni svijećnjak na četiri 
žiška i postavi na ga sto. Iznad stola bijaše prozor, 
i na njemu više krpe, nego stakla. Podigoh svijeć¬ 
njak pred one krpe... 

— Čuvajte, da se t e 1 a ne zapali — reče Marko; 
— masna je, pa gori bolje nego luč...« 

U jednom kutu razizenmo bijaše ognjište, a na 
potpretu mnoštvo pepela. Nada-mnom stari progru- 
hani tavan, a oko greda uhvatilo se čudo paučine. 
Kada se Marko peo na tavan, da mi donese slike, 
stube su upravo cvilile ... 

— Ovo je još preostalo, — reče Marko, i baci 
na sto zamotuljak. Drugo sam izgorio. 

Bilo mi je čudno oko srca, kad sam razmatao 
onu uljenu sliku. Bilo je ondje talenta. 

Na jednom zaravanku tuku se dva čovjeka, a 
nad njima — gotovo polovina slike — razastrt šator 
nebeski, na sve strane vedar, samo nad ljudima nešto 
naoblačen, kao da se mršti na onaj njihov posao. 
Nebo nad gorom plavo, pa se prelijevalo u bjelkasto 
iznad vode, koja protječe sredinom krajine prima¬ 
jući u sebe sve boje neba i gora. A sve se to u da¬ 
ljini izjednačuje u jednoj tamnoj bjelini. 

Opazih odmah talenat, koji se ne hvata sitnica, 
nego jakim potezima riše prirodu, ali oni potezi 
ostavljaju prirodi potpunu realnost. Crtež bijaše iz- 

vrstan, jedino mi se ljudi učiniše nešto nemarno sli¬ 
kani. 

U Ivanovoj umjetnosti nije bilo ništa talijansko. 
Ta on za talijansku umjetnost nije ništa ni znao. 
Onaj Tizian u Dominikanaca i jedan Palma Vecchio 
u Gospi teško bi ga bili zagrijali. — U onoj slici 
**» bijaše čista, nenatrunjena slavenska duša, puna lju¬ 
bavi prema svojoj zemlji i puna tužne ironije prema 
svojim srodnicama... 

Poslije toga me dva mjeseca nije bilo u Du~ 
brovniku. 

Čim se povratih, otidoh k Marku u Rijeku. 

Nadjoh ga doma: sjedi uz prozor i gologlav krpi 
svoju staru ribarsku kapu. Bio je tužan. 

— Ima dva mjeseca, što ne znam za sina«, 
reče mi. 

Kazah mu, da mi donese onu sliku, da je po danu 
razgledam. Marko me pogleda: 

— Ona ti je fi ju ju! — fićukne, izmahujući pred 
sobom rukom. 

— Što to? ■— zapitah. 

— Skuhao sam na njoj kafu, eto to! —- reče, pa 
krpeći dalje počne jadikovati. 

— Ali zašto mi to dijete ne piše, da znam, je 
li živ. 

A Izadjoh iz kuće. smijući se sam sobom, a dva 

dana nakon toga nadjoh Marka pod platanom. Mahne 
mi, pa reče: 

— Ovih dana dolazi Ivan. Stigao mi je jučer 
W telegram iz Trsta. 

Bože moj, kakvi smo mi ljudi! Meni je bilo da 
, zagrlim Marka na tu vijest. Pomislih, da ću Ivana na¬ 
govoriti, da ostane i da se opet prihvati prvoga rada, 

Ta to mi ne će biti teško. Dvije godine muka mogle 
su u njemu utuliti onaj sveti dah, ali ga nijesu mogle 
da unište. Moja se mašta razgrijala! Vidjeh Ivana 
ljubljena, priznata, slavljena... Vidjeh ga gdje se 
vedar kao ono nebo hvata rada i zaboravlja svoju 
prijašnju bijedu. Ta južnjak tako hitro zaboravlja... 

Tarući veseo ruke, govorio sam Marku: 

— Bit će radosti, Marko; ne boj se; bit će ra¬ 
dosti. 

— Bog to zna, sinko; jer on sve zna. Veliki su 
putovi božji, — reče Marko, te potprašujući nos bur- 
mutom nakrene glavu promatrajući nebesa, kao da 
one putove traži... 

Sutradan poslije podne odoh k Marku. 

Slutio sam, da ću one večeri vidjeti njegova sina. 
Marko je bio opet sjetan u licu. Osobina je pomoraca, 
da baš onda, kad se najvećma raduju, načine lice 
tako kiselo, da bi čovjek rekao: Sad će proplakati. 

Stakla na prozoru ne bijahu oblijepljena iskoma- 
danom slikom. 

— Vidji ti te delikatnosti! — pomislih. 

— Nema još ladje iz Gruža, — reče Marko, gle¬ 
dajući niz Rijeku. — Imala je još za sunca doći natrag. 
A sutra ću u Gruž, da dočekam Ivana ... Sve mi se 
čini, da je ovo zadnje, što će se nas dvoje vidjeti. 
Godine su, sinko! Meni je sedamdeseta na vratu! A 
njemu je lako: On stopro vrši dvadesetu o Mi¬ 
hajlu ... 

Sunce je još bilo nad Rijekom, ali je u kući bio 
pravi mrak. 

Marko pogleda na prozor, pa reče: 

— Sada će sunce i u moju kuću. U mene baš 
čas prije nego zadje, udari u prozor. 


Ustadoh, da se prošetam po luci. U to se oglasi 
netko pod prozorom: 

— Marko, evo ti sina. 

Marko se trže. Lice mu se razvuče, a oči ras- 
klopiše. Krenu se, kao da će ustati, ali ostade ukočen 
na mjestu. 

I meni je tijesno bilo u duši. Gledao sam na 
vrata. 

Vidjeh, gdje je stao na prag jedan čovjek i nad¬ 
vio lijevu ruku nad oči, naprežući se da vidi, ima li 
koga u onome mraku. Desnu je ruku držao pod ka¬ 
putom izmedju dva puceta. Nijesam mu razabrao 
lica, ali opazih, kako mu noge dršću. Glavu je držao 
pognutu, kao da je bez vrata, upravo iz tijela izrasla. 

Sada tek skoči Marko i potrči k vratima, vičući: 

— Kako si, sine? 

— A ti? — zazveči kućom kao struna tanak, 
visok glas, glas djetinjski, koji sačuvaju pravi talenti, 
kao što sačuvaju djetinjsko srce. 

Starac stisne na grudi sina, prebacivši obje ruke 
preko njegova uleknuta vrata. Ivan naslonio glavu 
na Markovo rame i obuhvatio ga lijevom rukom oko 
života. Čulo se jako mumljanje starčevo. 

U taj čas prodre kroz prozor zraka i osvijetli 
onaj prizor. Ivanovo lice bijaše žuto, kao da je iz 
groba izašao. Obrva nad očima nije bilo; a čelo vi¬ 
soko i sabrano u tri duboka reza. Usne mu bijahu 
posvedile — kao da ih i nema; samo je nos bio nešto 
krupan i fin. A odijelo na onom suhom tijelu visjelo, 
kao da je o čavlu obješeno. — Starac je plakao i 
jecao; ali u Ivana ne opazih ni jedne suze; ne čuh ni 
jedan uzdah. Na onom licu pročitah odmah riječ: 
Svršeno. 

Marko se napokon oprosti i uhvati objema ru¬ 
kama sina za glavu. Promatraše ga časkom, pa reče: 

— Boga ti, kakav si!« 

Ivan gledaše na oca, a usta mu se začiniše nekim 
tužnim osmijehom. 

— Amo, k meni! K meni! — tepaše starac. 
Ovdje na klupu, uz prozor, tu si vazda sjedao. Hodi! 
Daj mi ruku. Desnu, desnu ... 

— A što ti nije dosta lijeva? — reče s osmije¬ 
hom Ivan. 

-— Ne ću lijevu, nego desnu. Znam, namučila se. 
Daj! — reče Marko, hvatajući ga za rukav desne ruke. 

— Polako, tata, nemam je; — reče Ivan, mirnim 
glasom, te izvadi ispod kaputa torzo, s crvenim za¬ 
obljenim mesom pri dnu. 

Marko se sav skupio u klupko, pa pružio obje 
ruke prema onome torzu, da ga zagradi, da ga ne 
vidi. Gledaše neko vrijeme ravno Ivanu u oči, a 
zatim, kao munjom ošinut, pane s klupe na zemlju, i 
podupirući se na ruke, šapne sam sebi u njedra: 

— Baš je nema! 

Ivan pogleda na oca pod sobom, a na čelu mu 
se zacakliše kapljice znoja. Na to nadnese nad čelo 
onaj torzo, ali ga odmah spusti i dlanom lijeve ruke 
otare znoj. Napokon mu zadrtaše usne i povikne 
kao da će zaplakati: 

— Ali ja nijesam kriv; nijesam ja, duše mi, kriv, 
tata! 

Starac zaječi, a Ivan nastavi, gledajući na me: 

Poludio jedan karboner, pa mi je ščepao i držao 
mi je u ognju ... 

Kad je Ivan stao pripovijedati, Marko nije više 
jecao, već onako poduprt o zemlju, gledaše u mene 

netrenimice, a sve ono malo snage bijaše mu se pri¬ 
kupilo u sluh. 

— Kad mi je tisnuo ruku u vatru, sjeklo me po 
mozgu kao maljem, pa više nijesam znao za sebe. 
I kad su mi je rezali, nije me ni zere, ma ni zere 
zaboljelo... 

Na to se Marko udari pešću po glavi i reče: 

— Jadan ti sam ja s tobom. 

Ivan nastavi: 

Kad sam otišao iz bolnice, dali su mi, tata, no¬ 
vaca ... 

— A šta će meni novci! povikne Marko; pa za¬ 
pita mirno: 

— A koliko su ti dali? 

Na to ustadoh i ostavili one nesretnike na samu 
— završi Nikša svoju pripovijest. 


■ ■ ■ 

LOPUDSKA SIROTICA. 

(IZ JEDNOG DNEVNIKA). 

5. VI. 1903. 

_las o mojem neurednom životu u Beču dopro 

je čak i do mojega rodnoga otoka. Na zdravlje! Ka¬ 
kav samo efekat valja da je učinila na Lopuđu vijest 
o mojim svezama s jednom balerinom! Isti kao usred 
ljeta, kad ustane na moru uragan, pa se sruši na otok 
i drma onijem ribarskijem kućicama. 

Sto da kažem ocu? Da apeliram na njegovu 
mladost provedenu u Beču? Ne, to ne ide! U nje¬ 
govu cijelom življenju u Beču ima samo jedna vesela 
uspomena, a ta je, da su mu jedne večeri učinili 
sobet svi slavenski djaci, što je na liječničkom ispitu, 
na pitanje o seciranju uha, odgovorio profesoru, da 
su se njegovi zemljaci na Krivošijama pokazali i u 
tome nenatkriljivi praktičari. Na to se srušio i otišao 
kući ledinu krčiti. 

Ili da ga zalijepim kakvijem njemačkijem cita¬ 
tom; n. pr.: Es bildet sich ein Karakter in dem Strom 
der Welt? Ne, ne ide ni to. Jednom sam bio pokušao 
i s tijem, ali mi nije upalilo. Odgovorio mi je: Kad 
nešto izrečeš njemački, čini ti se esencija svake mu¬ 
drosti, a prevedi, molim te, to u naš jezik, pa ćeš vi- 

djeti odmah, da je oilo samo švapska bljuvotina i 
ništa više. Isto bi se dogodilo i ovome Goetheovu 
citatu. Ne, ne ide ni to! 

Ma što da mu kažem? Valjda ne ću: Pater, pec- 
cavi! ... Ah, šta! Vladat ću se prema cirkumstanci- 
jama... Napokon, što mi može uraditi? Najgore što 
može, jest to, da me pošalje u zaton, daleko dva 
sata od kuće, na drugu stranu otoka, gdje je sama 
pustoš, gdje je more nepregledno, gdje su veličan¬ 
stveni zapadi sunca, gdje su obronci puni borovine 
i pinja, gdje je u uvali naša mala kućica, u kojoj ljeti 
stanuje radi kupanja majka sa svojom dvorkinjicom 
Lucijom. Napokon nije ni u toj kazni stotinu oka, a 
pravo da kažem, poslije bečkoga karnevala dobro 
će doći malo mekane morske arije, prožete šumski- 
jem balsamom. 

10. VI. 1903. 

Otac me je dočekao usred sobe, uspravan i na¬ 
slonjen lijevom rukom na ugao od. stola. Njegovo je 
tvrdo mišljenje, da meni u toj pozi najviše impo¬ 
nira ... Ja stojim pred njim, a on gladi desnom ru¬ 
kom bradu i mjeri me, mjeri... Napokon reče: 

— Ti si, kako vidim, berekinčio po Beču! Pst! 
Ni riječi, ni riječi! Uspravno stoj! 

Zatim se primakne i prišapne mi na uho: 

— Kako će prazna vreća uspravno stajati? 

Zacrvenih se i uspraviti, kao da sam progutao 
držalo od motike. On se nasmije, metne mi ruku na 
rame i zapita: 

— Imaš li fotografiju? 

Izvadih lisnicu i pružih mu je, gledajući u pod. 
On izvadi Helinu fotografiju, uzme je medju dva 
prsta, okrene se prema meni, a desnom rukom na- 

M. Lisičar: Pripovijesti. 

ticaše ocale. Kad ih je natakao, pogleda me s prije¬ 
zirom i reče: 

— Lopove! — te ode k prozoru. 

Gledao je neko vrijeme onu fotografiju, pa se 
okrene k meni i reče: 

— Zovi majku!, 

— Što-o-o? — povikah. 

— Ni riječi! CorpodiBacco... Majku zovi! 

Nije bilo druge, odoh po majku i povratih se 
s njom. Ona pristupi prozoru; a kad vidje, o čem se 
radi, otrči u svoju sobu i povrati se s očalima na 
nosu. Tada njih dvoje uzeše promatrati moju bale¬ 
rinu, s kojom se jedno veče upoznah na Ringu, baš 
kad sam je htio preteći, vrteći nosom po zraku. 

Njih dvoje stajahu uz prozor, obliveni suncem, 
otac malo sijed i majka malo sijeda, gledajući He- 
linu fotografiju, koja je već bila izblijedila od mojih 
cjelova. Odjednom majka pogleda veselo na oca, te 
reče. 

— Što ne? Prava Švabica! 

I opet prisloniše glavu uz glavu, promatrajući 
balerinu. Odjednom majka baci ocu ruke oko vrata 
i poljubi ga u lice. Poljubi i on nju. Poljubiše se za¬ 
jedno. Fotografija pade na pod a njih dvoje nastavi 
milovanje. 

Turih pest u usta, da ne prasnem u smijeh. 

Odjednom otac se oslobodi iz majčina zagrljaja, 
pa diže onu fotografiju i pruži mi je: 

— Na, nosi mi toga vraga iz kuće, da i ja pod 

stare dane ne poludim.. 

Uzeli fotografiju, a on se šetaše neko vrijeme 
gore dolje po sobi. Majka gledaše niz more. Otac se 
na to zaustavi preda mnom i povikne: 


— U zaton! 

— Pa to sam ja znao! — odviknuh. 

Tad se on nasmije i reče: 

— Kad naučiš kazneno pravo, pustit ću te opet 
u Beč. 

12. VI. 1903. 

I tako me evo u zatonu. Moj je otac čovjek 
veoma zdrava razuma: ali izmedju ostalijeh smi- 
ješnosti, koje obično rese ljude zdravoga razuma, 
ima on i tu, što misli, da se na selu bolje uči, nego 
u gradu. Neka ga, neka misli! Zdravo moja lijepa, 
mala ribarska kućice. U tebi ima samo jedna soba i 
mali tavan pun vrša i mrežica, a dolje pod podom 
spava, nagnuta na bok. naša ladjica. Odmah je trgoh 
iza sna i porinuh u more. 

Pred prozorom stoji nepregledna, ravna ploha 
morska, po njoj se razmeće sunce, velike lokve 
svjetla padaju po moru kao komadi velikog razbi¬ 
jenog zrcala. Ravno pred prozorom onaj polukrug 
obzorja lomi ostrvo Sveti Andrija u formi izvraćene 
ladje, a na vrhu se bijeli svjetionik. Zaton je ogra- 
djen jednijem rtom, koji se spušta k moru u obliku 
skalina. S desne strane stoje tri neobradjena vrhunca, 
puna rašeljke, lovorike i borić,a, a s lijeve strane za- 
kreće otok prema Gružu. Odmah iza kuće raste 
trstika i obnoć šuška nekijem strastvenijem šumom 
uglačana rublja. U sobi je sve čisto, jedan željezni 
krevet, polica, sto i dvije stolice. Stadoh usred nje i 
otvorih onako nasumce kazneno pravo. Namjerih se 
na poglavlje: »Pokušaj s nesposobnim sredstvima 
i na nesposobnom objektu«. Udarih u smijeh. U taj 
čas čuh neko šuškanje po podu. Okrenuh se i opazih 

miša, gdje me promatra svojim malim dobroćudnim 
očicama. 

— Što? Kako ti smiješ usrtati u tudje vlasni¬ 
štvo? — povikah. Miš udari u bijeg, a ja poslah za 
njim svoje kazneno pravo. Miš pobježe u rupa, a 
knjiga pade na pod. Tako i ostade. 

13. VI. 1903. 

Kako je ugodno ovdje samu! More je obdan 
mirno kao ulje, a po noći ga slušam, kako diše pod 
mjesečinom. — Nema nikoga, da sa mnom podijeli 
onaj prostor! — Zaton je pun bijeloga pijeska: čini 
se kao bijela kravata okolo vrata, a moja se la- 
djica kupa u suncu, sjajeći se poput krasne igle. 
Poslije ću sjesti u nju i provesti se uz brijeg, a za- 
tijern ću pregledati vrše, je li se preko noći uhvatilo 
što ribe. — Kako je lijepo stajati na kamenu, a pod 
tobom se ziblje voda u svojoj masnoj modrini. 
s nekom tajnosti i čežnjom u svojoj boji, kao što je 
ima boja rubinova. More se savija okolo kamena i 
prodire poda nj, pa se vraća sa svojom finom pjenom 
poput bijelijeh okruglijeh čipaka... Hela! Na tebi 
i na moru ima samo sličnosti izmedju one pjene i 
tvojih čipaka. Drugo ništa. A oči? U tebe su oči bile 
velike i modre, ali u njima nije bilo tajnosti, u njima 
se nije iskrila misao, koja opija čovjeka kao mlado 
vino, ili kao miris od ruža, ona misao u kojoj miriše 
duša djevojačka. Toga u tebe nije bilo. Ja sam uzeo 
okrugli bijeli pijesak, na nj sam urezao tvoje ime i 
bacio ga u more... 

14. VI. 

Danas puše vjetar. Zemlja sluti oluju. Boiova je 
šumica oživljela, agave se mašu prema pučini, kao 


da je dozivlju. Jutros mi se napunila soba jakijem 
mirisom pinja i lovorike. More je primilo mutnu sme- 
dju iskričavu boju. Takovu boju primaju oči ljudi i 
pasa, kad osjećaju potjeru za sobom. Bit će oluje, 
jer sam u šumici ubio legnja. On je slijep, i dok je 
lijepo vrijeme, krije se u drači i sisa zemlju, ali dva 
tri dana prije oluje, on je nasluti, postane nemiran 
i izleti na prvi šušanj. I letjeti ne može: razmahne 
dva tri puta svoja velika smedja krila i padne na 
zemlju. Ubih ga nogom. Bit će oluje. 

Izvukoh ladjicu na kraj i ona uzme pozu indi¬ 
ferentne žene, koja je okrenula ledja i spava ne ma¬ 
reći, što je muž pijan i sprema malo treske po kući. 

Mjesec je izašao crven s velikijem kolobarom 
oko sebe. Njegovo svjetlo pada poput šiba na valove 
i grize ih svojim udarcima; oni se polako propinju uz 
brijeg, a za njima se niz kamenje provija pjena poput 
dugijeh, srebrenijeh zmija. 

Čini mi se kao da nijesam sam; kao da sada 
vlada ovdje netko jači od mene; a onaj vijuk vjetra 
kao da su dugi hrzaji konja i ono pljuskanje valova 
o brijeg kao njihov topot. Onog finog bijelog pijeska 
u zatonu nema više, a na njegovu mjestu leži crna 
naplava algina lišća i lašti se poput humusa. A onaj 
svjetionik na Sv. Andriji daje neko studeno svjetlo 
sad bijelo sad crveno, sad žuto, i u onom okretanju 
baca mi na dušu jezu samoće. Po cijelom onom 
smućenom prostoru, €oji onaj daleki svjetionik čini 
još većim, pustijim, čini mi se kao da se približava 
nešto zavijeno crnom dugom mantijom, da ide 
prema prozoru i žmiri kroz koprenu onim jednim 
fantastičnim okom. Zatvorih prozor i metnuh svijeću 

na policu. U sobi mi se učini sparno, zadušljivo, a 
kuća se već polako potresivala pod udarcima vjetra. 

U glavi mi počne polako zujati, a u grlu osjetih 
neku slanu žedju. Tmina je već bila osvojila, a 
mjesec se još dublje povukao u onu tamnosivu ma¬ 
glicu jugovine. Turih ruke u džepove i stadoh go¬ 
voriti sam sa sobom: 

— Ma što! Zar je moguće pomisliti, da je prije 
četiri stotine godina ona djevojka dolazila noću, po 
ovakom vremenu, onamo na rt i bacala se u moie, 
da prepliva na otok; da je plivala dva sata tamo, 
dva ovamo, samo zato, da otpočine četvit sata na 
rukama svojega dragoga? Hm; možda je istina... 
Možda su joj u po puta pomagale pliskavice, da se 
održi nad valom. Možda su je pitale: 

— Marijo, a zašto ti ovuda plivaš? 

A ona im je odgovorila: 

— Čeka me dragi; njemu plivam. 

— Ljubi li te on? — pitaju pliskavice. 

— Oh, ljubi. 

— Ako te ljubi, zašto ne pliva on k tebi? 

_ Na to nijesam nikada mislila — odgovori 

Marija. . 

— A zašto nijesi na to mislila? — pitaju pli¬ 
skavice. , ... 

_ Zato, što ga ljubim — odgovori Marija i raz¬ 
grće svojim umornim rukama val. 

Tada potrčah po sobi: __ 

_ Nije to istina! To je sve prijesna laž. Tu je 

priču sama sotona izmislila jedne ovake noći, sje¬ 
deći tamo na rtu; izmislila je zato, da se naruga 
svemu muškome. Zašto nije izmislila još i to, da se 
onaj gospodin čekajući na kamenu, gdje je sada onaj 

svjetionik — srdio, što nje još nema, i kad je izlazila 
iz mora, da ju je korio, što se nije požurila; a kad 
mu je prinijela svoja usta, da ih poljubi, zašto so¬ 
tona nije izmislila, da joj je kazao: Ne ću, usne su 
ti slane! — Da, ali se i sotona ne može svačemu da 
sjeti. I ova noćašnja jeza, koja mene hvata, ni ona 
nije moja! I to je njezina šala s čovjekom, koji misli, 
da je najbolje samu. Pa dobro. Da vidimo, bojim li se! 

Bacih kapu na glavu, nakrivili je na uho i iza- 
djoh pred kuću. 

Vjetar je tako duvao, da sam se držao za stijene, 
dok ne umine njegov udarac, a s vjetrom mi je uda¬ 
rala morska slana u oči i lice. Odlučih da odem do 
rta. Ja ne vjerujem u duhove. Ne bih vjerovao, sve 
da ih vidim, nego bih to uzeo za igru retine u očima. 
Ali verući se po stijenama hvatala me je neka tje- 
skota za dušu. 

Kad dodjoli do rta — dokle je već dopirao bijeli, 
pjenušavi val, okrenuh se oko sebe i pogledah po 
onome pustom i razjarenom prostoru. Zatim pogle¬ 
dah uz brijeg i vidjeh — vidjeh na kamenu, daleko 
kojih dvadeset metara, jednu veliku osobu. 

Tada me udari nešto po mozgu. U mene više 
nije bilo misli; bila je samo čvrsta volja da pobjeg¬ 
nem. Sunuh se preko kamenja. Dotrčah u zaton, za¬ 
gazili u val i pobjegoh u kuću. Zaključah vrata. 

Tada mi odlahne: 

— Dodji sad! — pomislih i digoh s police re¬ 
volver, te otvorih prozor. 

Ona osoba stajaše na istom mjestu; ne znam, 
je li bila okrenuta prema kući ili prema moru. Tada 
mi se povrati srčanost i kad je minuo udarac vjetra 
— povikah: 

— Tko je tamo? 

Na to se ona osoba spusti sa stijene i nestane je. 

Stajao sam neko vrijeme uz prozor. Na mojoj 
je uri bio već jedan sat poslije ponoći. Zatvorih 
prozor. 

15. VI. 

Danas ne mogu iz kuće. Oluja, oluja. Na pro¬ 
zoru su stakla pokrivena slanom, a sunce jedva pro¬ 
bija kroz oblake. Dolje val udari o litice, rasprsne se 
i pada ručući poput ranjena lava. Za njim nasrće 
drugi, treći — nepregledni redovi valova, svi mutni, 
smedji, u nekom odvratnom osjevu ciničnijeh, mrtvi- 
jeh očiju. I nikada prestanka onoj navali bjesomučni- 
jeh na suro žilasto kamenje, s iskričavijem crnijem 
prugama. Oni nasrću jedan po jedan, a prije udarca 
kamen ovlaži svoje crno dno obrašteno mahom, 
čini se kao da se propeo poput konja, da odbije 
udarac. — Val prasne nad njim poput ogromne grude 
snijega, pokrije ga i opet se sruši pod njegovijem no¬ 
gama kao veliki otrunjeni bijeli cvijet... 

U daljini vidim ladju. Plovi prema otoku. 

Izduhao sam dušu, da pripalim vatru na ognji¬ 
štu i da skuham ručak, a dim je napunio sobu i hlapi 

za oči... . 

Ipak su lijepi oni zimski dani provedeni u Beču, 
kad se vani polako spušta snijeg, u sobi je tmično, 
a u peći se probudi vatra. Ti sjediš uza nju i prisluš¬ 
kuješ, kako cvili ugljen u peći. Katkada onaj glas. u 
ugljena čini ti se poput jedne daleke pjesme iz polja, 
kao jedna poznata melodija, koju pjevaju seljanke, 
vraćajući se u veče kući. Odakle ugljenu ona pje¬ 
sma? Odakle ona njemu? Odakle?. Bog to 

zna! Možda je jedne lijepe ljetne večeri stajao 

Pan sakriven u svojoj šikari i onom melodijom na 
svojoj zelenoj svirali vabio nimfe. I prošle su tisuće, 
tisuće godina. Nestalo je Pana, nestalo je i nimfa; 
ona se sviralica polako pretvorila u ugljen, i sada iz¬ 
gara u peći a umirući pjeva onu istu pjesmu, koju 
je prije tisuće godina upila u svoju svježinu ... 

— Naprijed, unutra! 

Vrata se polako otvaraju; ulazi Hela. Ah! Oko 
vrata joj je kožica od dabrovine, puna bijelijeh si- 
tnijeh kapljica; nosić joj je pocrvenio, a jagodice su 
kao dvije velike trešnje. Uzeo si joj obje ruke medju 
svoje i dašeš u njih, a na grudima osjećaš kako dršću 
dva smrznuta goluba ... 

Ipak je krasno u Beču, kad vani pada snijeg, 
a u tvojoj sobi gori vatra i čekaš dragu! ... 

Ladja je sve bliže. Bože moj, kako se naginje! ... 

Sad pogadjam, tko je ono bio noćas na kamenu. 
Naš sluga. Otac ga je poslao, da vidi, jesam li živ. 
Možda onaj čovjek od prvoga dana uhadja za mnom 
i otac već znade, kako provodim svaki sat u danu. 
— Neka ga samo još jednom uhvatim! — Onaj mi se 
čovjek nije nikad svidjao; ni on ni majčina dvor¬ 
kinja ... U ostalom tko bi bio pomislio za ono na- 
hodče, što je majka primila u kuću, da ne umre od 
gladi — da će se u malo godina razviti onakom dje¬ 
vojkom! I to sve unatoč tome, što je više od mene 
primila udaraca nego ima vlasi na glavi! Kad sam 
pošao u Beč, nosila mi je na ladju moj mali kofer i 
svaki je čas otpočivala, polažući ga na kamen. Kad 
sam se povratio iz Beča. našao sam je lijepo odje¬ 
venu, u modroj haljini, s crniiem kolačem kose oko 
glave. Dogodilo se to, da moja majka, nemajući na 
koga da uloži svoju žensku nježnost, učinila je od 

Lucije razmaženu veselu djevojku, koja je u jutro 
oblači i plete, u veče svlači, a ostalo vrijeme čini 
što ona hoće. Prvi dan, kad se povratili iz Beča, 
sjedasmo za objedom, ja uz oca, a ona uz majku 
gledajući neprestano u tanjur. A majka je pogladila 
po glavi, pa skočila prema meni mašući vilicom: 

— Bezobrazniče jedan; radi tvojega ponašanja 
valja da mi se dijete crveni za stolom! 

Otac se nasmije. Kad svrši objed, ja ustadoh, 
a otac zovne Luciju k sebi, pa joj reče: 

— Lucija, molim te, izvagni, koliko je težak moj 
momak. 

A ona se zatrči k meni, sagne se, pa me diže 
na ruke i stade sa mnom trčati po sobi, vičući: 

— Kupite vune! 

Bilo mi je da zaplačem od ijeda! Poslije podne 
sjedio sam u dvorištu pušeći, a Lucija dotrči, pa se 
počne producirati po dvorištu. Shvatih ironiju, te 
skočih na noge, uhvatili je za ruku i prodrmah njom. 
A ona sjedne na kamen, savije se i počne plakati. 
Rekoh joj: 

— Što sad opet plačeš? Jesam li te udario? 

— Nijesi — reče ona. 

— Onda zašto plačeš? 

Tada ona stade sabirati prstima pregaču i reče: 

— Što ćemo! Tvoj tata kaže, da je uvijek bilo 
neprijateljstvo izmedju Nijemaca i nas. 

Tada se nasmijah: 

— Jest; ali ja sam se pomirio. 

A ona skoči: 

— Tata te nije slao u Beč, da se miriš, nego 
da učiš! 

t— Ouješ, ne budi bezobrazna! — povikah ; 

Ona pokrije opregačom lice i pobjegne u kuću. 

__ — — Bože moj! Ladja juri ravno prema rtu! 
Ta nije moguće! Boga mi: odnijelo im je krmilo. 
Nema nikoga na krmi. Svi su na provi, drže sidro. 
Što će vam sidro pomoći, kad je ondje velika 
dubina!... 

Otrčali prema rtu. Ladja se primicala strjelo- 
vitom brzinom, a na provi stajahu tri čovjeka u in- 
čeratama i s kukuljicom na glavi. 

Stadoh mahati rukama, derući se u onaj vjetar, 
a oni stoje mirno i gledaju na me. Pobjegoh sa sti¬ 
jene. »Sada će sve u komade« — pomislih. Odjednom 
zaruži veriga, a sidro pade u more. Ladja se za njim 
nagne, okrene se bokom prema rtu, a tri velika 
malja udarahu po verizi grozničavom hitrinom. Ve¬ 
riga puče, sidro je potonulo, a ladja projuri pokraj 
rta kao strijela. 

Digoh šešir. 

Ona tri čovjeka mahala rukama. Vjetar ih je 
zanio prema Gružu. 

Oluja je pred noć popustila. Mjesec je raskidao 
oblake i obasjao more i brijeg. Ma zašto sam se 
prošle noći bojao onoga svjetionika? 

-— Noćas čekam svojega uhodu. Ako 

dodje!... 

-— U jedanaest počelo me je hvatati drije- 

manje. Otvorili prozor, da pogledam posljednji put, 
ima li tko. 

— Šta! Opet je na istom kamenu! Gleda u 
prozor. 

Zašto sam pobjegao s prozora? Valjda se ne 
bojim. 

Pogledah opet. Zatim se naslonih na prozor i 
uzeh promatrati onu pojavu. 

— Ne, ono nije moj sluga! Ono nije muško 
odijelo; ono je jedna žena. 

Tada uzeh uzglavnicu i položih je na prozor, a 
na uzglavnicu metnuh veliku okruglu bocu. Zatim 
uzeh revolver, pa izadjoh polako iz kuće, te se sta¬ 
doh verati izmedju kamenja, srdeći se na svaki pi¬ 
jesak, što bi mi se pod nogom omakao. 

Dodjoh na tri — četiri koraka od onog kamena 
i vidjeh gdje se ona pojava spustila s njega i pošla 
prema meni. Prepoznah odmah Luciju. 

Osvoji me ijed. Iskočih. A ona stade, pa se nagne 
na jedan kamen, te me gledaše rastvorenijem očima. 
Šutasmo neko vrijeme. Napokon skočiti; 

— Što ti ovuda radiš? 

Ona je jednako šutala, gledajući me u strahu. 
Tada je uhvatih za ruku i prodrmah njom: 

— Dakle ti si ona, koja mene uhadja. Pfuj. 
Lucija! 

Ona pokrije rukama lice i reče: 

— Ja da tebe uhadjam? Ja? Bože moj! Zašto 
ti uvijek o meni najgore misliš? 

Ja joj ne odgovoriti ništa, a ona stajaše neko 
vrijeme šuteći, pa opet skoči na kamen, upre lukom 
prema prozoru i povikne: 

— Tko je ono na prozoru? Tko? 

— Tko je, da je, — odgovorih. — To tvoj po¬ 
sao nije. 

Ona skoči sa kamena, te stade udarati nogom 
o zemlju, vičući: 

— To jest moj posao, jest! Zato dolazim, zato. 
Sutra ću ja doma sve kazati, kako ti učiš! 


Tada je uhvatih za glavu. Ona se nije kušala da 
otme, nego pusti glavu meni na prsi, pa me gledaše 
mirnijim pogledom. 

Ja zamahnuh, pa se ustavih; a ona baci ruke 
okolo mojega struka i reče: 

— Udari! 

Tada mi počne svitati u glavi. Učini mi se na 
prvi mah smiješno, pa me to počne srditi. Uspravili 
je i rekoh: 

— I sinoć si bila ovdje. 

— Jesam. I preksinoć. 

— I prije? 

— I prije. 

Tada se uozbiljih i rekoh: 

— Lucija, ako više ikada dodješ, kazat ću to 
majci, te će te otjerati iz kuće. A u tudjoj kući ne 
će te nitko milovati, nego ćeš biti sluškinja i hranit 
ćeš se onijem, što drugome ostane. Prat ćeš im rublje, 
a prsti će ti biti puni šupljotina i bradavica. — Hajde 
doma, Lucija, i zapamti to. 

Ona se okrene, uputi se, pa se opet nasloni uz 
kamen i reče lagano: 

— Zapamtit ću. 

Zatim ode polako. 

17. VI. 

Tko bi to bio pomislio! Kolika je sila jedne bajke 
u onom kraju, o kome se u toj bajci pripovijeda! Ona 
učini ljude svojim robovima, vlada u njima, te ono 
što je nekada bilo momentom pjesnikove fantazije 
— pretvara se u realnost. Jedno neodgojeno dijete 
prirode postaje robom priče onoga kraja, u kojemu 
se rodilo. Uzalud sam ja sinoć onoliko prijetio. Ova 

nova pogibao, da bi mogla ostati bez krova, za nju 
će biti još više draženje, da dodje. 

I okladio bih se, da će doći! 

18. VI. 

Došla je. Ja sam ugasio svijeću i stajao za pro¬ 
zorom. Ona se polako spustila u zaton i prešla preko 
njega, držeći se jednom rukom za suknju i gleda¬ 
jući u prozor. Ne htjedoh se pokazati. Čekaj, mala 
Lucijo, izliječit ću ja tebe! 

19. VI. 

Prošle noći privezah žicu od kuće pa do kamena 
pri moru, a za žicom prosub staklo od razbijenih 
boca — i sakrih se za kamen čekajući nju. . 

More je opet tiho i zaton je pun bijeloga, finoga 
pijeska. Mjeseca nema. More leži kao crna plahta, 
a u daljini se vrti onaj svjetionik pun živijeh i vese- 
lijeh boja. Nebo je puno zvijezda, a neke se ogledaju 
u moru, kao velike iskre. 

Nije bilo još ponoći, kad začuh kotrljanje ka¬ 
menčića pokraj kuće -— i malo zatijem pokaže se 
na kamenu Lucija i skoči u zaton. Na to se uhvati 
jednom rukom za suknju, pa podigne glavu i podje 
na prstima, gledajući u prozor. A kad je došla pored 
vrata, nagne se i padne preko žice. 

Tada skočih iza stijene. 

— Ha! Ulovila si se! — poviknuh. — Ja ću tebe 
naučiti, ja. Hoćeš li ti meni jednom dati mira? 

Ona ostade ležeći na rukama i gledaše me za- 
plašenijem pogledom. Na jednom reče mirnijem 
glasom: 

— A što ja tebi činim? Ja samo dodjem i podjem. 

— Ustani! — povikah i uhvatili je za ruku. Osje- 

tih kako je nešto toplo poteklo meni za rukav. 
Rekoh joj: 

_ Ustani, ranila si staklom ruku. 

Tad ona ustade, pa skupi dlanove i prinese ih 
pod oči. Vidjeh crne tragove kako joj bježe za rukav. 

Ona me pogleda i reče: 

■X Ovo ti nijesi uradio. Je li da nijesi? 

-4 Ja, nego tko? Da te kaznim. 

—1 Nijesi ti, ne. Toliko zlobe može imati samo 
ženska. 

— Ali kod mene nema nikakve ženske — rekoh. 

— Sad više ne vjerujem. 

— Kunem ti se. 

— Ah, šta! — 

— Hodi. pa vidji. — IJzeh je za prste i uvedoh 

u kuću. 

Pregledala je kuhinju, pregledala sobu, a kad 
je zapitah, hoće li i na tavan, reče da ne će. Na to 
se nasmije i reče: 

— Ti si ono učinio, vraže jedan! 

Tada je posadili na postelju, izvadili joj staklo 
iz dlanova i zavili joj ruke rupcima. A kad sam joj 
zavio, ona ih spusti u skut i prigne glavu. 

Opazih odmah, koliko se ona djevojka promije¬ 
nila. Bila je mršava i blijeda; oči joj se sjale, pune 
vlage i vrućice. Usne su joj bile ispucale. 

Obuhvatiti je oko ramena, Ona se zgrči. Pri- 
šapnuh joj: 

•— Smijem li te poljubiti u čelo. 

— Ona kimnu glavom i reče: — Smiješ. 

Poljubih je. Zatim se opet nagnuh na njezino uho 
i zapitah je: 

— A smijem li u oči? 

Ona kimne glavom i šapne: 

— Smiješ. 

Izvratih joj glavu i poljubih je u oci. Zatim se 
opet nagnuh na uho i rekoh joj. 

— A u usta? 

Ona ne reče ništa. Opet joj izvratih glavu i po¬ 
ljubih je. 

25. VI. 

Lucija dolazi svaku noć; a u zoru pratim je 
jedan dio puta natrag. Ona malo govori, i što misli 
to nijesu misli, nego neko tlapinjanje. Njezino tijelo 
gori, a njedra su joj se osušila. Ipak nalazim u nje i 
ljepote. Ima žena, čija te ljepota odjednom osvoji; 
na njihovu licu odmah opaziš sve što je lijepo. Ta¬ 
kova je Hela. Ali ima druga vrst ljepote, koju odmah 
ne opaziš, ali što je više gledaš, sve ti se većma 
otvara. Danas na primjer nadješ jednu prije neopa- 
ženu modru žilicu okolo sljepočice i zaljubiš se u 
nju; sutra nadješ u osmijehu lica jednu jedva, jedva 
začetu jamicu na obrazu i pomahnitaš. Prekosutra 
opaziš novu nijansu u pogledu i opije ti se pamet. 
Takova je Lucija. 

30. VI. 

Prošle noći bila je umorna od hoda. Sjedali smo 
na kamenu, ne govoreći gotovo ništa. Ona je gle¬ 
dala niz more prema svjetioniku, podupirući rukom 
glavu. Na jednom me zapita, čini li se meni, kao 
da sam nekad prije živio. Odgovorih, da mi se to ni¬ 
malo ne čini. 

—- Nije ti se nikad ukazalo jedno lice u snu, ili 
u tami, kad o čemu razmišljaš, a to lice ti ne pozna¬ 
ješ — pa poslije se slučajno negdje sastaneš s njim? 
Nikada? 

— Nikada — odgovorih, a nešto me stegne 
u srcu. 

— Hajde doma, Lucijo — rekoh. 

Ona ustade i uputi se, a ja krenuh polako 
za njom. 

Najednom se zaustavih i rekoh; 

— A što će biti, kad se obazna? 

Ona se okrene i pogleda me. Zatim krene opet 
dalje i reče; 

— Što će biti? — Kako ti malo razumiješ! Ta 
to valjda znaš, da svak ima svoju sudbinu: ti svoju, 
ja svoju. 

Podje malo naprijed, pa se okrene i reče: 

— Ja znam, što mene čeka. 

Ipak je sve to pošlo malo dalje, nego što sam 
ja htio. Meni je toga dosta. Ja valja da ovo jednom 
prekinem. Doduše osjećam se i jačim i zdravijim, ali 
svemu ima svoj konac. — Još bi mogao tko kazati, 
da sam ja kriv. A što sam, molim vas, ja kriv? — 
Pa napokon neka kažu što hoće. Meni je savjest 
čista. Bože moj, soko traži pticu golubicu, a golubica 
neka se čuva! — Nego ovo ovako ne može dugo 
potrajati... Još jedno deset dana, pa se vraćam u 
Beč... Uf! Heli sam obećao narukvicu. Moram zato 
ići u grad! ... 

Dosadno, dosadno! 


■ ■ 


Mi Usi^ar: Pripovijesti. 

LUDI STO JAN. 


G ospodja se nasloni na sluškinju, a ona je izvede 

_ iz one tamne sobe, u kojoj je već drugi dan ležalo 

dijete izmedju velikijeh voštanica, palmi i vijenaca 
od mrtvoga cvijeća. 

Sluškinja je uvede u salon, tu je ostavi i izidje, 
a gospodja se pusti na divan i s rukama u skutu 
gledaše bez svijesti preda se u jedno veliko zrcalo 
s pozlaćenijem okvirom. 

Bila je raščupane kose, koja je padala na oči, a 
lice više nije bilo blijedo, nego tmasto, s dubokijem 
podočnjacima — kao da je u njima zaostalo komadić 
prošle noći, koju je provela uz odar jedinca. 

Sada se ćutila lakše. Polako su opet ustajale 
slabašne misli, kao travice iza oluje. Pomisli, kako se 
on rado rvao s psom po salonu, i učio ga govoriti... 

Opet joj to iščezne iz glave i pomisli na majora, 
koji je htio da pogreb bude sjajan — prema staležu ... 

Zatim joj misao počine na onom čovjeku u 
livreji, kojeg je poslalo pogrebno društvo, da stoji uz 
dijete. Učini joj se. da ga je nekad vidjela; ali gdje, 
gdje? ... Da, vidjela ga je uz odar staroga puko¬ 
vnika ... Isto je onako kašljucao, kad bi tko ušao u 
sobu, u sluškinja mu je nosila po čašicu rakije ,.. 

Gospodja pritisne na zvonce. Čineći to sjeti se, 
da su one palme i oni svijećnjaci isti, koje je vidjela 
uZ odar onoga pukovnika, što se pod stare dane bio 
propio i bavio politikom. 

Na to provuče rukom preko glave, a sluškinja 
unidje i stane uz vrata. Tada gospodja potrči k njoj 
i reče nervozno: 

— Ono je teatar, ono su sve kulise! 

•— Zapovijedajte, gospodjo! -—• reče sluškinja. 

Ona stade, pogleda još jednom na sluškinju, pa 
se čas zamisli, te reče: 

— Aha! Odnesi onome čovjeku malo rakije. 

— Dala sam mu — otrese se sluškinja. 

— Daj mu još. 

— Svaki čas pije. 

— I smokava mu daj! 

— Pojeo ih je cijeli vijenac. Više mu ne dam — 
reče sluškinja i izadje polako. 

Gospodja pristupi zatvorenom prozoru. Bio je 
novembar, nebo je bilo suro, pepeljasto, rijeka se raz¬ 
lila, i iz nje stršali crni hreci vrba s golijem prućem. 
Vidjele se u daljini tamne ličke gore, a s desne strane 
bio je mali (provincijalni) grad. Iznad njeg je zviž¬ 
dala željeznica. 

Ona se sjeti, da je nedjelja, jer su cijela jata djece 
trčala uz rijeku i nabacivala se kamenjem. Zapne 
joj odmah oko na jedno dijete, koje je stajalo samo 
uz rijeku, premećući kamečke i bacajući ih niz vodu. 

— Ono je ludi Stojan —- pomisli — i sjeti se, kako 
je Voldemar jednom gledao zajedno s njom kroz 
prozor i rekao joj: 

— Ono je ludi Stojan. Mi se s njim rugamo! A 

oii se baci kamenom najdalje, na-ajdalje — .preko 
sve rijeke. 

Gospodja prisloni čelo na staklo i ponavljaše 
sama sobom: Ludi Stojan, ludi Stojan. Učini joj se 
nešto milo, nešto obično u onome imenu. 

Stajaše tako neko vrijeme mirna, pa se od¬ 
jednom trgne. Učini joj se, kao da je nešto poteže za 
suknju. Prestraši se i pogleda ispod oka. 

Fido je ležao potrbuške, gledajući u gospodaricu 
i polako kucao repom u pod. Pogledaše se. Tada se 
gospodja prigne i počne ga milovati. A pas je na to 
hitro udarao repom i podmećao joj glavu pod ruku. 

— Fido, govori! 

Pas stisne žvalo, pa uzvine glavu i ispusti neki 
duboki grleni glas. 

— Fido, jače! 

Pas zavrati glavom i opet zavije. 

Gospodja ustane i pokrije lice rukama. 

U sobu unidje major, bez kaputa, pa se rasko- 
rači, otpaše kajiš i ošine pseto, a ono zacvili. 

Tada gospodja povikne: 

— Ne tuci ga! 

On je pogleda začudjeno: 

— No, no, valjda se ne ćemo sada nas dvoje 
svadjati. 

Ona se okrene prema prozoru, a major je poljubi 
u vrat, zapinjući kajiš, pa reče: 

— Moraš se ipak počešljati. Doći će ti gene¬ 
ralica. 

Ona je jednako gledala kroz prozor, a on otide i 
na vratima se okrene i reče: 

— Poslušaj! — te izadje. 


Tada gospodja pristupi zrcalu i stade se rašče- 
šljavati. 

Češljajući se razmišljala je, kako joj prošao život.. 

Otac joj je bio septemvir i nju je najviše pazio 
medju ostalom djecom. Sve prvo djevojaštvo prošlo 
joj je u smijehu, u zabavi i u onom veselju zdravlja 
i ljepote, ona je svakoga na ulici cjelivala očima. Za¬ 
mišljala je muža: da je lijep, obrijan, da joj krasno 
pripovijeda. Noću, kad bi vani bio vjetar, sladje joj je 
bilo tako fantazirati, nego da spava. Zamišljala se, 
da ju je on metnuo sebi u njedra i nosi je daleko, a 
njoj je toplo i osjeća njegov muški dah i neka ioj 
slast steže grudi i utrobu. 

Prolazile su godine: jedna, dvije, tri — tada su 
došle druge misli. Ona je vidjela pred sobom muža, 
svak ga poštuje, snima mu klobuk: uman, ozbiljan, u 
njemu ima nešto poezije, ali to je poezija dužnosti 
itd. Tako su prošle opet nekolike godine; a tada je 
došao on. Bio je kapetan, hvalili su joj ga, a on 
se činio čovjek sredjen, miran, uduben u svoju 
službu. I udala se za nj. Došlo je na red putovanje, i 
ona se obikla na nj. Malo po malo osjećala se sasvim 
drukčijom, a onaj prijašnji život kao da se utopio, 
kao da ga je netko ugrabio i odnio daleko od nje. Na 
putovanju njega nije mnogo zanimalo. U Italiji su 
išli da gledaju vojnike, a on se smijao, kako ne va¬ 
ljaju ničemu. Ona se iz početka nije razumjela u to 
— za što ne bi valjali. A on joj je u jutro još ne- 
odjeven tumačio prednosti pruskoga koraka nad la- 
tinskijem. Malo po malo je osjećala, kako drukčije i 
govori. 

Kad su se povratili s putovanja bilo je u očevoj 
kući veliko veselje. Oko kapetana se učinio cercle, 

a on je pušio i pripovijedao, kako je na putovanju bilo 
kolosalno, kako su sve vidjeli itd. 

A ona se ukrala i pošla u svoju malu djevojačku 
sobu. U njoj je još bilo sve, kao kad je u njoj živjela 
ona. Ono zrcalo, ona dva svijećnjaka, onaj stol i onaj 
krevet s bijelim pokrivačem. Sjedne na stolac i za¬ 
plače. 

Plakala je zalijevajući se suzama. Na jednom 
ustade, pa otide k stolu i izvadi album. Premetala je 
listove, a kad je došla do jedne stranice, na kojoj su 
bili stihovi, sva se nagne, primakne svijeću, očisti 
oči rukom i pročita: 15. januara 1899. Reče: 

— Da, bila sam se baš povratila s banskoga 
plesa. U meni je nešto gorjelo. Još sam bila u plesnoj 
opravi... Da, čitajmo: 

Sve se veseli, sve — 

Samo sam žalosna ja... 

Oči mi hlepte da vide 
Jedno mi drago lice; 

Za njim mi mladost ide, 

Pusta, nemilice; 

Troši me troši jad. — 

Hoću 1’ ga naći gdje? 

Hoću P ga naći kad — 

To Bog zna. 

Sve se veseli, sve — 

Samo sam žalosna ja. 

Da, ovo je bio moj osjećaj. Onda sam umjela i 
pjevati. Kolosalno! 

Tada zatvori sto; umije lice i povrati se u salon. 

Kad je njih dvoje izašlo iz očeve kuće, ona se 
privije uza nj. On je stupao marcijalnim korakom, a 
ona je hvatala korak s njim, zadovoljna, što se za 

njima ljudi okreću. Uhvati je želja da mu se povjeri. 
Pripovjedi mu, kako je čitala svoju pjesmicu. Tad 
se on smijao. Malo zatijem smijala se i ona; a kad joj 
je kazao, da je on ljubio onaku ženu, kakvu će tek 
on umjeti iz nje da učini, a ne onaj backfisch, kakav 
je bila u očevoj kući — tada je zašutila i stupala 
uza nj tvrdijem' korakom. 

Zatijem je ušla u njegovo društvo. Pukovnikova 
je žena čekala na njezin poklon, a generalica je go¬ 
vorila s njom ljubezno, ali s nekim zamjetnim pro- 
tektorskim tonom; onijem istijem tonom, kakvijem 
je general govorio s njezinim mužem. 

Na to baci češalj na stolić i reče sama sobom: 

— Što joj se treba onoliko napuhavati. Kad ja 
budem njenih godina, bit ću i ja napokon generalica. 

Tada pridje opet prozoru i poželi u duši, da joj 
ona žena ne dodje na vizitu. 

U to čuje nove korake u djetetovoj sobi i kao 
da je nešto teško položeno na pod. 

— Samo da se ovo što prije svrši! — pomisli 
i stade osluškivati. 

Čuje žamor. Malo zatijem major otvori vrata 
i reče: 

— Kety, došao je gospodin fizik. 

Ona se okrene nervozno: 

— Pa što ću ja? 

— Dobro, dobro —■ reče major i zatvori vrata. 

Ona sjedne opet na divan i uze osluškivati. Gle¬ 
dala je u srcu, kako ono dijete nose s odra, kako 
ga meću u lijes, što je čekao prislonjen uz vrata, o 
kojem je agenat majora uvjeravao, da će trajati više 
od stotinu godina. Osjećala je. kako joj se stežu grudi, 

a srce joj se ožimlje kao limun, u kojemu nema više 
soka, nego ispadaju koštice. 

Tada joj se učini, da će ona možda trebati dje¬ 
tetu, i udje u sobu djetinju. Zastori su sada bili po¬ 
dignuti, jedan prozor otvoren i na nj onaj topal zrak 
bježao kao para. Svijeće su bile podunute i raz- 
metnute po kutovima, a palme i vijenci zbijeni na 
jednom mjestu. Na daskama, pokrivenijem modrom 
plahtom, nije više bilo onoga drvenog lijesa, već je 
bio položen u broncanome. A dijete je ležalo jednako 
i još su bile žive one žute vlasi poput pjene. Ispod 
ispucanijeh modrušastijeh ustana bila je jedna žuta 
zemljana pjega. 

Fizik se pokloni gospodji, te pristupi djetetu, 
nagne se, pogleda mu u oči i dotakne mu se ruku. 

— Studene su, ■— reče ona. 

Fizik šutaše. Tada reče major. 

— Ja sam vidio mrtva vojnika, kojemu su još 
drugi dan ruke bile tople. 

— Nije moguće, — reče fizik. 

— Šta nije moguće? — reče major uzrujano. 

Gospodja pogleda na nj. Vidjela je, da su one 
riječi fizikove njega uvrijedile. Pomisli: 

— Još će što kazati. 

Tada se major primakne fiziku i reče mu kroz 
nos, klimajući glavom: 

— A vjerujete li vi, da se mrtvac može znojiti? 

— Ako je u vlažnoj sobi — reče fizik. 

— Ne, moj gospodine, nego u suhoj sobi. Ja sam 
to na svoje oči vidio. 

— Ma nije moguće! 

— Sta nije moguće? Okladimo se 

Gospodja ga pogleda duboko i reče; 


— Pdgarđi 

Fizik se okrene k radnicima-. 

— Možete zatvoriti. 

Radnici uzeše pokrovac od drvenoga lijesa. Tada 
se gospodja prigne nad dijete i poljubi ga u čelo, 
pa se okrene na drugu stranu. Za njom se prigne 
major i poljubi dijete. 

Fizik reče: 

— Neko vrijeme ne smijete nikoga ljubiti. 

Pokrovac poklopi dijete. Samo je pri vrhu, iznad 
glave bio staklen prozorčić, kroz koji je žmirila ona 
glavica. 

Gospodja pogleda kroz onaj prozorčić pa po¬ 
bjegne u salon. A ono žmirkasto, poluveselo, polu- 
preplašeno lice Voldemarovo usjedne joj se u mozak. 
Sjećala se, da je vidjela često svoje dijete onako uko¬ 
čeno, gdje žmiri očima. Ona bi radila u kuhinji, a 
on bi otvorio vrata od salona i poviknuo: 

— Potraži me! — i sakrio bi se za vrata. Ona 
bi tražila svukud po salonu, a on bi se ukočio za 
vratima žmireći. A kad bi ga našla, tad bi on skočio 
i obuhvatio joj noge i turio joj glavu u krilo, a Fido 
bi skakao uokolo lajući. 

— Zašto više da živim? — pomisli, gledajući 
kroz prozor. 

Tada se sjeti, da joj je kazao prvi dan, kad je 
legao u krevet: 

— Snivao sam, da imam puno jorgovana, pa ni- 
jesam znao gdje da ga metnem. 

Gospodja nasloni svoje vrelo čelo na hladno i 
vlažno staklo, gledajući na rijeku, uz koju se još 
eno boso dijete nabacivalo kamenom. 

— Kakav će mi sada biti život! — pomisli. 

Oko joj opet zapne za uno dijete i osjeti miio- 
srdje prema malome ludjaku. Pomisli, da mu pokloni 
jedno Voldemarovo odijelo. Voldemar se divio Sto- 
janu, kako se meće kamenom preko rijeke; možda 
će to biti drago i njegovoj duši. Pozvoni i naloži 
sluškinji, da joj dovede ludoga Stojana. 

— Tko je to? -— zapita sluškinja, gledajući za- 
čudjeno gospodju. 

Gospodja je pogleda, pa se osmijehne i pokaže 
joj na dijete uz rijeku. 

Sluškinja otide, a ona otvori ormar, izvadi Vol¬ 
demarovo novo odijelo, pa ga objesi o klinčanicu i 
uze čekati. 

A kad se vrata opet otvoriše i ludi Stojan udje 
u salon i odmah fotografira u parketu svoje bose 
šilave noge — Fido skoči k njemu i udari u lajanje. 
Stojan ga pogleda poprijeko i reče: 

— Odur’ bre od mene! 

Gospodja umiri pseto, pa pogleda djetetu u nje¬ 
gove sjajne crne oči. Osjeti nešto tvrdo u onome po¬ 
gledu i pokaje se, što ga je zvala. Zapita ga: 

— Kako ti je ime? 

— Stojan, a djeca mi kažu: Stojan ludi — reče 
dijete . 

— A zašto si tako zamazan? Zašto se ne čistiš 
— reče ona. 

— Ma čistio bih se ja, gospodjo, nego što više 
čistiš; sve je nekako prljavije —- reč Stojan mekšim 
glasom. 

Gospodja zapita opet: 

— A je li ti studeno nogama? 

— Pa meni, valaj, i nije. Kad ono spavam, malo 

m i ozebu, ali ja skočim, pa trknem gore — dolje, dok 
se ne ugriju. 

Ona opet zapita: 

— Jesi li sam? 

— Nijesam, Bogu hvala, gospodjo. Imam brata: 
nema ovolišni. Ne može, boga mi, još da ustane. 
Velim mu ja: Ustaj, Miloše! A on se propne, go¬ 
spodjo, pa ne može, nego: ljos!... Oči bih dao za nj. 
A kako je tvrd u rukama! ... 

Gospodja prekine: 

— A imaš li još koga? 

— Ima nas, valaj, petero; nego, eto, ludi 
smo svi. 

— Kako to ludi? — zapita ona. 

— Pa tako. Ono što vi lacrnani kažete lud, to 
mi velimo: nevolja. 

— A hoćeš li, da ti poklonim odijelo? — za¬ 
pita ona. 

— Tko ima, i daje — reče Stojan. 

Sluškinja uzme odijelo i povede Stojana u drugu 
sobu. A ona sjedne na divan i osjećala se nekako 
mirnijom, što je učinila jedno dobro djelo. Učini joj 
se, da ono dijete nije baš sasvim ludo. Malo tuknuto 
— jest; ali da je baš ludo, to se ne bi moglo ka¬ 
zati. Počivala je tako, osjećajući u srcu nježnost do¬ 
bročinstva. A vrata se opet otvoriše i unidje Stojan, 
odjeven, obuven i rumena lica. 

Ona ustade gledajući začudjeno na dijete. 

Stojan reče: 

— Dodjoh, da ti zahvalim. 

Ona je šuteći gledala na nj; a on nastavi: 

— Obeselio tebe Bog — pa zapne, te se okrene 
sluškinji i reče: 

— Sve mi je uz noge vatra. 

Tada gospodja zapita: 

■— A znaš li. čije je to odijelo? 

— Pa onoga maloga, što ga je Bog uzeo — od¬ 
govori Stojan. 

Ona osjeti sladost u srcu, pa zapita opet: 

— Kako se je zvao? 

Stojan nagne glavu i reče: 

— He, gospodjo, to te ne mogu poslužiti. Jednom 
htjedoh baš da ga zapamtim i — što sam se peo uz 
brdo — sve sam ono ime tvrdio u glavu. Mišljah, 
ne ćeš ga, valaj, više ni mrtav zaboraviti. Kad — u 
komšije Stevana izmače se vranac, a ja potrči za 
njim, i što ga uhvatiti i viknuh: Je—e vranac! — 
ispade mi ono švapsko ime i nikad više... 

Gospodja sjede, a sluškinja uhvati Stojana za 
rame: 

— Nosi se, nosi se! Što ti tu melješ! 

Vrata se zatvoriše opet. Ona sjede i stade raz¬ 
mišljati, kako će početi svoj novi život. Bit će članom 
utemeljiteljem u uboškom domu, u pučkoj kuhinji, 
dat će jednu svotu za mensu akademiku, a jednu za 
sirotište. Sakupit će nekoliko gospodja, pa će otići 
k njegovu veličanstvu, i ona će mu predati molbe- 
nicu, da pomiluje one, što su zatvoreni u zadnjim iz¬ 
gredima. Tako će joj prolaziti život u osjećaju, da 
čini dobro na svijetu. Sjeti se, kad je prvi pu.i izašla 
u crnom odijelu. Bila je još gotovo dijete, a crnina je 
lijepo pristajala licu. 

Tada unidje major i reče: 

— Otišli su. Ja sam toga sit. Ona ga pogleda 
i reče: 

— Ti si htio da pogreb bude prema staležu. 

Tada se on ukoči pred njom i reče kroz nos: 

— Valjda ga ne ću uzeti za noge, pa s njim u 
rijeku! 

Nastade pauza. 

Major pristupi prozoru, gledaše neko vrijeme 
napolje, pa se okrene i reče: 

J 1 -— Ti si, kako vidim, već poklonila jedno Volde- 
marovo odijelo. 

— Jesam, a što? — reče ona. 

— Ništa, ništa: pokloni i drugo, pokloni sve, po¬ 
kloni i krov s glave! Pokloni i sebe! Nosi vas djavo! 
Meni je svega dosta. Ja sam vojnik. Ja slušam svoje 
starije; zahtijevam, da se i mene sluša. Jesi li ra¬ 
zumjela? 

— Jesam, — reče ona. 

Nastade opet pauza. On je trčao gore dolje po 
sobi, a ona je gledala za njim sjedeći. Na jednom 
on stade i reče: 

— Kad je jednom umrlo, umrlo je. Teško je — 
znam; ali se ne može pomoći. Ja shvaćam, kako može 
biti majčinom srcu, kad vidi mrtav plod svoje utrobe; 
ali pomislimo i na to, da je Bog jači, i da on zna 
što radi. Kaži mi, zar nije bolje, da je mrtvo, nego 
da je živo, a onake pameti, kakve je ono dijete, ko¬ 
jemu si ti poklonila odijelo? 

Ona ga pogleda. 

— Šta me opet gledaš? Je li tako! 

— Imaš pravo — reče ona. 

— No, Bogu hvala, da i ja jednom mogu imati 
pravo! — reče major i izadje iz salona. 

Ona ostade. Sjedila je držeći ruke u skutu i 
gledajući uporno na njih. Već se smrkavalo, 

STRAH. 


ovjek može u dva dana od straha da posijedi. 

Poznajete li indijski dvoboj? To vam je ovako: 
zatvore se protivnici u jednu tamnu sobu, a na stropu 
se otvori okno i istrese iz rešetke jedna gladna, iglom 
razdražena zmija. Ona padne na pod, okno se za¬ 
tvori, a zmija se razabere i stane puzati po podu. 
Protivnici bi da miruju, ali im je užas zapalio mož¬ 
dane, a pod nogama im gori. Oni bježe po sobi, viču, 
a zmija siče i hita se za njima. Odjednom se javi bo¬ 
lan, smrtan krik — jednoga je ugrizla; a vrata se 
otvore i drugi iskoči na polje ili lud ili sijed. J o vam 
je strah. 

Radu Z. nema još trideset godina, a sijed je kao 
ovca. To je moj znanac iz djetinjstva. I sad mi je za¬ 
čudno, kako je taj čovjek zaveo svoj život. U njega 
nije bilo ni roditelja ni rodjaka, jer je bio nezakonito 
dijete jednoga vlastelina i njegove služavke. Vlastelin 
se bio zavjerio, da će istrti svoje pleme i postao mal¬ 
teški vitez, a jedne se večeri malteški vitez malo po- 
napio i zabludio, braćo, zabludio iz prvoga kata na 
drugi, iz drugoga na tavan. I tako je zaplakao jedan 
potomčić na tavanu; a vlasteoske usidjelice sa špa¬ 
njolskom grandecom, spuštenijeh trepavica, donosile 

očalin od bjelokosti sa drškom od bjelokosti na oči, 
mjereći iz visoka gospara Nikšu i ovako medju so¬ 
bom šaputale: — Tko bi to bio za nj pomislio? Jedan 
vlastelin dubrovački, grof austrijski, komornik dvor¬ 
ski i kavalir malteški, pa — s Konavokom. 

Jednoga lijepoga dana -— kako se izjavljuju naši 
pripovjedači — gospar se Nikša zacrveni od onijeh 
pogleda, te izvede Konavoku s djetetom na ulicu i 
zatvori joj vrata u lice. 

Ja sam se s Radom upoznao, kad mu je već bilo 
deset godina. Najprije na kupanju. On je zasluživao 
novaca svojom velikom vještinom u skakanju iz vi¬ 
sine u more. Kad bi bilo stranaca, on bi se popeo 
preko dvadeset metara visine, prekrstio se i bacio 
s litice, mašući rukama i nogama po zraku, a kad bi 
bio blizu mora, ukočio bi se i pao ravno poput šipke 
u vodu. Tada bi nastalo pljeskanje, a njegova se mala 
rumena glavica pomolila iz one pjene i zamahnula 
dva tri puta svojom kovrčastom plavom kosom po¬ 
put virtuoza na violini, te otplivala na kraj i kupila 
novac. Tijem se je hranio. 

U gimnaziji je posudjivao drugovima novac na 
pijavične kamate i vodio tačan popis svakoga duga. 
Većinom se kamati plaćali i nijesmo ga zato mrzili, 
jer je svoje gulenje pratio uvijek s duhovitošću, a i 
zato, što je bio od najjačih u razredu. Kad mu tko ne 
bi više puta donio svoj obrok, skočio bi na nj, ispe- 
stao ga, izgrizao ga, pa mu oprostio i glavnicu i ka¬ 
mate. Jedini sam ja u cijelom razredu bio prema 
njemu povučen i nikad nijesam u njega posudio ni 
novčića. Nego. jedno se jutro to sve preokrenulo. 

Profesor geografije zadao nam, da nacrtamo 
Ameriku. Ja je nijesam nacrtao. Ono jutro profesor 

stade prozivati po alfabetu i kartu je trebalo nositi 
k njemu na katedru. Preda mnom je. sjedio Rado sa 
svojom krasnom i marljivo načinjenom kartom. 

Ja se nagnuh na klupu, te prišapnuh Radu: 

— Prodaj mi kartu. 

A Rado donese ruku na usta. pa me zapita 
šapćući: 

— Koliko davaš? 

— Groš. 

On mahne rukom, da nema govora o tome. Pro¬ 
fesor prozivlje; moje se ime sve više primiče. 

Opet se nagnuh na klupu: 

— Dat ću ti šesticu. 

Rado opet metne ruku na usta i odgovori: 

— Ako ćeš dati dvije; za manje ne mogu. 

Dvije šestice su meni bile kapital. Ali kad čuh, 
gdje profesor jednome, kojega bijaše zatekao bez 
karte, nalaže, neka je dodje u nedjelju raditi, odlučih 
se da kartu kupim. Rado — pravi trgovac uzeo 
kartu i podigao je diveći joj se i čitajući sam sa 
sobom: Misisipi, Orinoko. Hudson-bav. A kad je red 
došao na moje slovo, nagnuh se i prišapnuh Radu: 

— Dobro, daj! 

On mi ispod klupe pruži kartu, a ja izadjoh pred 
profesora i dobih svoje izvrsno. 

Kad je došao red na Rada, on izadje i reče, da 
kartu nije učinio. Profesor zapjevuca: 

— A za-ašto? 

_ Bolila me je ruka, — odreže Rado. Razred 

udari u smijeh, a profesor mu naredi, neka dodje u 

nedjelju. - . . 

Kad se Rado vraćao, ja sam držao kartu visoko 

i divio joj se čitajući: Misisipi, Orinoko, Hudson-bay. 

Netom je profesor izašao, on skoči i reče: 

— Amo novce! 

— Kakve novce, molim te? — stadoh se čuditi. 

On se zabezekne, pa vikne: 

— Jesam li ti prodao kartu? Daj ti meni pioj 
novac. 

A ja skočih, razmaknuti rukom i udarili ga po 
glavi: 

.. — Evo ti novaca! 

On rastvori usta, pa me neko vrijeme gledaše, a 
zatim povikne: 

— Ovamo moju kartu! 

— Evo ti je! — rekoh i dadoh mu je; a on je 
srdito baci u klupu. 

Kad smo izlazili iz škole, nadjoh Rada, gdje me 
čeka na vratima. Odmah spravih pest, da se branim; 
ali je njemu na licu titrao dobroćudan osmijeh. Pri- 
makne mi se i reče: 

— Kako si mi ti lukav! 

Ja uzvinuh oči u vis i jezuitski citirah Držića: 

»Dano mi je to s nebes’! 

Rado udari u smijeh, pa se priljubi uza me i reče 
s nekom kativerijom: 

— Hoćeš li da budemo prijatelji? 

— Ako se ostaviš posudjivanja, i ako ne budeš 
skakao iz više visine nego ja — hoću. 

Tada mi on uze pripovijedati, kako na taj način 
skuplja novac, da ode u Ameriku, i kako već ima 
stotinu forinti zakopanih u podrumu. U dvije godine 
da misli zaslužiti još stotinu, pa ostaviti gimnaziju i 
pobjeći u svijet. 

Otada postadosmo prijatelji. 

Malo poslije ovoga, Rado povisi užasno kamat- 


M. Lisičar: Piipovijesti. 

njak, a ja zaprijetili razredu: tko ne bude u redu pla¬ 
ćao svoj dug, da će imati s dvojicom posla. Poslije 
sam shvatio onaj umno zamišljeni trick Radov. Kad 
je vidio, da će mu posao s kartom zlo proći, pomi¬ 
slio je i to da će borba sa mnom navući na nj jednoga 
pogibeljnoga neprijatelja, koji će uzimati pod pro¬ 
tekciju sve renitentne dužnike, a tako će i njegov 
autoritet i posao štetovati. A sprijateljivši se sa 
mnom, učinio me je svojim najboljim sredstvom. 

U četvrtom razredu već je bio prestao s posu- 
djivanjem, a u petom nije više skakao. U njegovoj 
rupi bilo je već dvijesta forinti i čekao je dobru pri¬ 
godu, da pobjegne. 

Jednom, kad smo se šetali uz more, on me po¬ 
vede na jednu malu ravnicu i reče mi: 

— Kad se povratim iz Amerike, ovdje ću podići 
svoju vilu. 

Ja mu se nijesam smijao. Malo dana zatim pošao 
je s jednom puljiškom trabakulom u Trst, da krene 
preko Genove u Ameriku. Dobio sam od njega tri 
pisma, jedno iz Meksika, u kojem mi je javljao, da je 
podvornik u jednom laboratoriju i da se bavi kemi¬ 
jom; drugo pismo sam dobio iz Chile, da vadi riječno 
zlato, a treće je pisano bilo iz Perua, u kojem mi 
javlja, da se je najmio u službu peruanskim jezuitima, 
koji se bave pokrštavanjem i odgojem crnaca. On i 
jedan Irac love po gorama crnce i prodavaju ih ju- 
zuitama za jednu englesku funtu od glave. 

Poslije je prošlo pet godina, a ja ne dobih od 
od Rade glasa. Po gradu se pripovijedalo, da le 
postao misijonar. Napokon se piočuje, da su ga po¬ 
jeli kanibali. Prodjoše još dvije godine, a ja dobih 
pismo od Rada iz New-Yorka, gdje mi javlja, da se 


vraća kući, da se u zadnje doba bavio sakupljanjem 
crnačkog oružja i da ima veliku škrinju sulica i sva- 
kovrsnijeh otrova. 

Jedno jutro pokuca netko na vrata od moje sobe: 

— Naprijed! — povikah. 

A vrata se otvoriše i u sobu unidje jedan pravi 
kolos, tamna lica, male žute bradice, odjeven ele¬ 
gantno i sa širokim šeširom na glavi. On diže šešir 
pak i pokloni se s osmijehom u očima. Bio je sav sijed. 

— Tko je ovaj delija? — pomislih, gledajući ga 
začudjen. 

A on mi namigne očima i reče: 

— Buenos dias, senarito; a poznaješ li 
ti mene? 

— Čini mi se, da sam vas negdje vidjao, — rekoh 
i pružih mu ruku, gledajući na nj. 

On udari u smijeh, a ja povikah: 

— Ma to si ti, Rado! 

— Ja, ja, i to — kako je ono u prirodopisu pisalo 
u naravnoj veličini, — reče on. 

Ja sam visok čovjek, ali da njemu gledam u cči, 
trebalo mi je dizati glavu. Pomrsi ih: 

— Pravi lovac na ljude. On baci šešir na sto i 
sjede. 

— A po gradu se pripovijeda, da si misijonar, 
— rekoh mu ja. 

— Tko? Ja? Ha, ha, ha! — udari on u smijeh. 

—- Da, ti; i da su te pojeli kanibali. 

Tada se on uozbilji i reče: 

— Mene, kako vidiš, nijesu; ali siromašnoga 
Johna Tonkinsa, boga mi, pojedoše u Cordilerama. 

Ja prekinuh taj razgovor i zapitah ga: 

— A molim te, što će ti ta peruka na glavi? 

— Peruka! — začudi se on, pa udari u smijeh: 

— Znaš — reče — zašto sam je metnuo? Idem 
da učinim vizitu gosparu Nikši, a budući da znam, 
da naša vlasetla ne primaju aventurijera u kuću, na- 
takoh ovu peruku. Mogao bi se gospar Nikša pre¬ 
variti i primiti me za kakvoga svoga antenata. 

Na to promijeni glas, i reče: 

— Ne vidiš, da sam posijedio? 

— Vidim, vidim, — rekoh zbunjen, pa zapitah: 

— Misliš li zaista učiniti vizitu gosparu Nikši? 

— Mislim; i to s tobom zajedno. Valja najprvo 
da mu zahvalim na očinstvu, a zatim ću mu kazati, 
da je one noći, kad sam ja došao na svijet, Usud bio 
pijan kao čep i da je otvorio jednu škrinju punu do¬ 
lara, te ih razbacivao, vičući: Kako meni noćas, tako 
onome djetetu dovijeka. 

Na to opet promijeni glas i reče: 

— One noći, kad sam postao bogat — posijedio 
sam od straha. 

— Ne razumijem, — rekoh. 

— Evo kako, — reče on. — Ja sam obično obnoć 
izlazio u lov. Što ćeš, sigurnije je. Ostavim konja u 
špilji, te izadjem sa svojom vintovkom po gori i vu¬ 
čem se od kamena do kamena, prežući, hoće li na- 
1 jesti moj čovjek. Dok sam lovio u kompanjiji 
s Johnom Tomkinsom, bio sam naučio da tražim 
uvijek mjesto odakle je vjetar, a nikad protivu vjetra, 
jer strjekica puštena niz vjetar pogadja bolje nego 
tane, a smrt je gora, jer je vrh umočen u zmijinji 
otrov. Peruanski su crnci ratoboran narod; jednom 
sam gledao s durbinom, kako su se dolje u ravnici 
potukli, izabirući svojega poglavicu, te ubijenijem i 


ranjenijem zdirab kožu s glave. To je njihov trofej 
Nego, o tome ću ti pripovijedati drugi put. Strah, koji 
lovca najviše ubija u onijem gorama jest — zmija. 

Ako ideš po noći, strepiš da ne nagaziš na nju, 
da ne osjetiš pod nogom jedan mekani kolač i ne 
oćutiš bol u nozi. Ti dobro znaš, da je sav moj život, 
poslije majčine smrti, bio jedan vabanque. Kakav 
u djetinjstvu, kad sam za groš skakao iz visina u 
more, ne mareći da mi se ne skotrlja srce u trbuh, 
takav i u amerikanskijem gorama. Ipak nijesam znao 
za strah; ali od zmije bojao sam se uvijek. Kad bih 
je našao, gdje se ljeska pri suncu, sita mirna i lijepa, 
kao krasan djerdan pun alemova, mogao sam je ubiti; 
ali nijesam nikada, nego bih se prekrstio i prošao 
dalje... Ali po noći, znaš, putnik ide s glavom u 
vreći. Tako sam ja jedne noći, baš je polumjesec bio 
nada mnom, lr.ao medju stijenama, tražeći mjesto za 
zasjedu. Tad odjednom stvoriše se Dreda mnom dva 
okrugla sjajna oka, oštra kao vrh od noža. Zadrhtah, 
.a koljena mi padoše. Iz početka je misao bila pri sebi, 
jer znam da sam viknuo: zmija! — ali odmah kao da 
je preko mozga pala neka gusta, crna koprena. 
Mozag mi se ukrutio; stadoh, a onaj studeni poput 
leda sjaj titrao se preda mnom: i činilo mi se. kao da 
u svojoj igri sa mnom one oči mijenjaju sjaj iz svi¬ 
jetla modra u purpuran, iz purpurna u žut, pa bi za¬ 
žmirile, nijesam ih za tren vidio, zatim bi se otvorilo 
prvo jedno oko pa drugo, ili oba ujedno. Osjećao sam, 
kako me one oči pritežu svojom moći gladne zmiie: 
bio sam joj sve bliži, kao da me privlači nekim ne- 
vidnim užetom, kojim me je opasala. Taj čas učini 
mi se, kao da se ona koprena nad mozgom malo ot¬ 
krila, izvadih bodež, te skupih svu snagu i udarih 

nožem u jedno oko. Nož pukne i sklizne preko njega. 
Ono, prijatelju moj, nije bila zmija, nego dva velika, 
krasna dijamanta. Te sam noći posijedio od straha i 
postao bogataš. Razumiješ li. 

— Razumijem, — rekoh. 

Sutradan dodje Rado k meni, da idemo do Go¬ 
spara Nikše. Rekoh mu odmah, da nemam nade, da će 
nas primiti. 

Ipak se prevarili. Sluškinji dadosmo karte, a ona 
se povrati i reče. neka ushtijemo u salon, da će 
gospar odmah doći. 

Udjosmo u jednu veliku sobu s balkonom na 
more, s tri velika ormara puna knjiga, i s nekoliko 
starijeh portreta po zidovima. S jedne strane bijahu 
vlastela, a s druge vladike. Jedan portret je prika¬ 
zivao skolopa sa globusom na stolu, drugi je prika- 
zivao vlastelina s malom trouglastom perukom i 
s knjigom, na kojoj je bilo napisano crvenijem slo¬ 
vima: Lettres Persanes; treći portret je pri¬ 
kazivao jednog mladog vlastelina s plavijem brči¬ 
ćima i s kravatom, kojom maše vjetar — a la Byron. 
Na drugom zidu bijahu vladike. Opazih na prstima 
svijeh triju gospodja isti prsten s rubinom. 

Pod nama je tapet zahvatio u sve uglove sobe. 
Pod portretima vlastele bio je jedan crni od ebano- 
vine sto, i usred stola urezana šahijera od bjelokosti. 
Okolo stola bijahu tri stolice od istoga drveta s ure¬ 
zima od madreperle i s crnijem. izlizanijem baršu¬ 
nom. Pod portretima vladika bila je jedna konsola 
Ljudevit XIV., a nad konsolom jedno oveće okruglo 
zrcalo u pozlaćenom i potamnjenom okviru. 

Rado pristupi k zrcalu, namještajući uzrujano 

kravatu. Odjednom se prigne, kao da nešto na zr¬ 
calu traži i mahne mi rukom. Pridjoh i vidjeh u sre¬ 
dini zrcala urezana mala slova: »Sinoć sam bila re- 
gina na balu. Mercimon miroir. 10. 8-bre 1711. 

Rado učini svojijem burskijem klobukom pravi 
crnogorski komplimenat jednome starome portretu 
vladike, a ja sam se dušio u smijehu. Ali me brzo 
prodje volja. Po hodniku su trholili sitni koračaji, 
vrata se otvoriše i udje gospar Nikša s čibukom u 
ruci. Zatvori za sobom vrata, kao da zaklapa kakvu 
relikviju, te se okrene i stane medju nama suh. blijed 
i s osmijehom na licu. Htjedoh da mu prikažem prija¬ 
telja, ali on prvi počne: 

— Dobro mi došli, da, dobro mi došli! Ja sam 
u jutro nešto zaposlen, a i poslije podne imam svedj 
nešto posla ... 

— Gosparu Nikša, — prekinuli ja, da zamolim 
za oproštenje ... 

— Da, da, da. Možebiti da vas, mlade, to ne će 
interesirati. Ja sam se ovo zadnjih dvadeset godina 
sav bacio na matematiku. To — vidite — umiruje 
čovjeka. Jedan Fjorentinac ostavio je formulu od 
neke diferencijale; ali nije ostavio, kako je došao 
do te formule. Pa su razbijali glavu i Bošković i 
drugi, a Malerio govori, da je stvar misterijozna i 
po svoj prilici da nije ni ispravna. 

Tada gospar Nikša potegne dim, te nastavi: 

— U ostalom, meni se čini, da stvar nije nimalo 
misterijozna, i ako me Bog podrži u zdravlju, do 
malo vremena, moći ću kazati i ja svoje: eureka! ... 
Ah, ovaj vrag od čibuka! Svako ga jutro očistim, 
pa sve zaludu! A ja vam, djeco moja, bez čibuka 
ni u raj! 

(Na to se nasmije i pristupi k prozoru). Nego 
ću lijepo neka me zakopaju s njim zajedno, pa ću 
kad dodjem pred Boga, kazati ovako — slušajte, 
slušaj i ti, mladiću! — »Hotimice nijesam nikome zla 
učinio, nehotice jesam mnogo. A ti. Bože, ako imaš 
srca, osudi me zato. Jeste li me razumjeli? 

Na to se opet nasmije. 

— A Bog će, kao Bog, donijeti mi svojega raj¬ 
skoga duhana i kazat će mi: »Zadimi, Nikša!« I vi, 
djeco, kad vidite nad našom Petkom kakav mali, bi¬ 
jeli oblačić, kažite: Ono je gospar Nikša zadimio! 

— Jeste li me razumjeli? U ostalom drago mi je, da 
ste se i mene sjetili. Bravo, bravo, adio, adio, djeco! 

I otprati nas iz salona. 

Kad smo bili pred kućom, rekoh Radu: 

— Evo ti vizite! Kad dodješ kući, zapiši na . 
zrcalu, da si učinio vizitu gosparu Nikši i ne zabo¬ 
ravi na datum. 

A Rado me pogleda, kao da se tekar sada pro¬ 
budio i zapita me: 

— Ma što je ono sve govorio? 

Ono ti je kazao, što ti je imao da kaže, i to s naj¬ 
finijom mazarinskom diplomacijom. Svu ti je pilulu 
zavio u čistu matematiku, u oblačić od rajskoga du¬ 
hana, u veliku dobrotu Božju; a u piluli ti je stajalo 
napisano: Sinko moj, ja nijesam kriv, što si ti došao 
na svijet«. Jesi li razumio? 

Na to se Rado okrene prema vili, zamahne pešću 

i poviče: 

— Caraco! 


Uvedoh toga čovjeka u društvo, a bio je priman 
objeručke, premda je s gospodjama bio plašljiv, a 


s gospodom gotovo brutalan. Ja sam već imao svoju 
ljubav i to u osobi jedne svoje rodjakinje, pusi-o- 
pašne, vesele djevojke crnijeh, vatrenijeh očiju, koje 
bi ona smijući se zažmirila, a to je meni tako škod¬ 
ljivo bilo za glavu, da mi se u veče sjedeći s Linom 
u sobi njezine majke, sve pokućstvo okretalo oko 
sebe. Išao sam kasno kući pijan od onijeh nosrleda. 
mahnit trčao na obalu, gdje su se razbijali valovi 
i vikao u sav glas: 

— Ljubim te, Lina, ljubim! 

Osoba Radova bila mi je dobro došla za moje 
večernje posjete kod Line. Kad bih vidio, da moje 
riječi ne mogu da zaklope one oči, tada sam joj pri¬ 
povijedao o Radu, o njegovoj zaposlenosti oko svoje 
nove vile, o njegovim crnačkim bojnim pjesmama, o 
viziti kod gospara Nikše, a ona je sve to pažljivo 
slušala, i na najmanju smiješnost smijala se, smijala 
do suza. 

Jedne večeri povedoh Rada sa sobom, oreDoru- 
čujući mu osobitu dobrotu i duhovitost Linine majke. 
— Dogodilo se ipak drukčije, nego što sam ja mislio. 
Rado je iz početka sjedao zbunjen, a ja k tome pri¬ 
povjedili, kako je u djetinjstvu jedne ljetne večeri 
bio došao k meni sav blijed, pitah ga, šta mu je, a 
on mi odgovori, da je nezgodno skočio u more i da 
ga jako boli život. Dadoh mu sira i vina, ali to nje¬ 
gov želudac nije nikako htio da primi. — Ne znam 
zašto sam ovo baš pripovijedao; možda i zato što 
sam u duši bio uvjeren, da Lina ne će na to očima 
zažmiriti. 

Večer je prolazila sumorno; Rado se na svako 
pitanje Linino crvenio i tražio očima od mene, da 
mu pomognem odgovoriti. 

Na jednom Lina zapita, odakle mu ona mala 
brazgotina nad jednim okom. Rado pocrveni kao rak, 
pa reče: 

— Ovo me je jedan Peruanac ugrizao. 

— Peruanac! — začudi se Lina, gledajući 
jednako u onu malu, ali duboku brozgotinu. — Pri¬ 
povijedajte, molim vas, — reče i sklopi dapače ruke. 

Sada je Rado bio u svojem elementu. 

—■ Jednostavno — reče. •— Tomkins me je na¬ 
učio jedan trick u lovu, i iz početka mi je taj trick 
dobro služio, ali poslije nijesam mogao ni jednoga 
crnca na nj uloviti. To vam je ovako. Razvijeni 
mali šatorić i nažežem u njemu svijeću, a ja se sa¬ 
krijem pred šatorom za kamen. Ako naljegne koji 
Peruanac, a on obilazi sa svojom strjelicom okolo 
šatora tražeći, kuda da je najzgodnije odapne. 

Na jednom se zgrči i pusti strjelicu. Šator se 
prevali, a ja skočim iza stijena 11 a njega onaj čas 
goloruka, te ga svežem kao dijete, jer goloruku 
crncu, netom vidi pušku, pokleknu koljena. — Nego 
jedanput namjerih se. na jednoga, koji se nije prepao, 
već mi uhvatio za pušku i sa mnom se udario u 
rvanje. Tako me je eto ovdje ugrizao. 

— A što se poslije dogodilo? — zapita Lina sva 
zaplašena. 

Na to se Rado nasmije i reče: 

— Krstili smo i njega. 

Lina udari u smijeh; oči se gotovo posve za- 
klopiše, a iz njih je sijevao na Rada neki oštri i bi¬ 
jeli sjaj. 

Tada se majka rasrdi i reče Lini, da se tu nema 
čemu smijati; da je gospar Rado tijem sebi kod Boga 


mjesto uhvatio, i da Bog ne zaboravlja na one, koji 
rade na slavu njegovu. 


Jedno jutro, u zoru, probudi me Radova vika 
pod .prozorom. Ustadoh. Njemu je preko ramena vi¬ 
sjela vintovka i zovne me, da idemo ribu ubijati. 

Kad sjedosmo u ladjicu, on turi pušku pod provu, 

1 uhvati za vesla, a ja sjedoh na krmi, perući svaki 
čas oči, da se razbudim. 

More je bilo mirno, a nad njim one visoke gore 
stajale su kao valovi od granita, i po njima se Jaštila 
zora. Nebo bijaše vedro i u onoj se vedrini utapale 
zadnje zvijezde, blijede i caklene. Pred nama je sta¬ 
jala tamna šumica i u njoj se bjelasale vile, a oko njih 
se savijala ona šumska sjena, kao velika crna kosa 
okolo čela. Nad nama je kružio jedan jedini galeb 
gačući. 

Zadjosmo u jednu malu špilju, u kojoj je voda u 
onoj polutami trepetala i u njoj se polako-motale alge; 
međju algama bi se ljesnula riba i zasjala kao živo 
srebro. 

Rado je svaki čas upirao meni u oči svoj pogled, 
vlažan i topao. 

Vidjeh, da bi on htio da mi nešto povjeri. Na¬ 
smijali se: 

— Što je to tvojim očima? — Ogled_aj se! 

On nagne glavu nad morem, pa se osmijehnu 

i reče: 

— Bolesne su mi. 

Zatim se, u onoj tišini špilje, odakle bi kadikađ 
kapnula kap pred ladju, Rado prigne k meni i 
šapne mi: 

— Znaš, ljubim. To sam ti baš htio jutros da 
povjerim. 

— I zato si me probudio? A, molim te, koju to 
ljubiš? 

Rado mucaše tren, pa reče još tišim glasom: 

— Tvoju rodjakinju. Evo tri dana ne spim, nego 
se skanjivani da idem k tebi. A što si tako poblijedio ? 
Ogledaj se. 

Nagnuli se nad morem i vidjeh svoje na smrt 
blijedo lice. 

A Rado nastavi u svojoj radosti, što se napokon 
povjerio. 

Pred špiljom je kružio onaj galeb i sijao u nje¬ 
gove riječi svoj hrapavi gak. 

— Ljubim je, znaš; a ja sam ti od onijeh, kojima 
se jedno lice odmah ucijepi u glavu. Dosta mi je da 
zatvorim oči i ono je odmah preda mnomi Evo, 
odmah je tu, onaka kako sam je zadnji put gledao i 
tako se opijam i pogledom i riječima, a sve naprazno. 

Ja se zgrčih na krmi i rekoh: 

_ To je sve dobro, ali nju ljubi netko drugi. 

— A ona? — zavikne Rado. 

— Valjda i ona, — odgovorih. 

— A stalno ne znaš? — reče. 

— Ne znam, — odgovorih. 

U to se galeb nadvije iznad špilje i tako neobično 
gakne, da nam se obojici učinilo, kao da se s nama 
ruga. 

Rado skoči, uhvati za pušku i povikne za njim: 

— Nosi te vrag! Ubit ću te. 

Zatim opet sjedne i reče mirno: 

— Vidiš, ja sam htio, da tebe zamolim, da joj V 
to kažeš. 

A ja rekoh još mirnije. 

— Ja? Ne budi lud! Ti je možeš ljubiti, koliko te 
volja; možeš je i oženiti, ako hoćeš; možeš je, ako 
hoćeš, i neoženiti —- što se sve to mene tiče? 

Nastade opet tišina, a meni teški sumor pade na 
srce. Osjetih, da sam Linu izgubio; ali odlučiti i to, 
da na laku ruku nedam svoje mjesto. 

— Tko je taj drugi? — zapita Rado. 

Ja odmaknuh glavom: 

— Idi pa ga traži. 

— Je li joj on to kazao? —• zapita. 

— Nije, — odgovorih. 

Galeb se opet zaleti iznad špilje i pozdravi nas 
onijem porugljivijem krikom. 

Rado ustane, uzme mirno pušku, te mi reče: 

— Ako joj on to kada kaže, ubit ću ga. 

— I on je nešto vruće krvi — rekoh — i priličan 
strijelac. 

Tek to izrekoh, a onaj galeb zakruži opet iznad 
nas; Rado zamahne puškom kao štapom i opali. Galeb 
poleti na više, te padne u more kao kamen. 

Skočih ljutito: 

— Zašto si ga ubio? Ona ptica nije činila ni¬ 
kome zla, nego se lomila s vjetrom i s valovima, 
da se prehrani. A možeš li ti kazati tako za sebe? 

On sjede i pogleda na me: 

— Ma što je tebi jutros? Da sam znao, da ćeš 
biti take volje, ne bih te bio budio. 

Na to položi vintovku preda se i nasloni se o la- 
djicu, te stade govoriti, kao da govori sam sa sobom. 
Ja uzeh vintovku i metnuh u nju tane. 

— Koliko sam puta, kad bih u veče objesio svoju 
brandu o stablo ukraj rijeke i zavalio se čekajući 

dan, da krenem dalje, razmišljao o životu. A u jutru 
bih sio, objesio noge niz brandu i gledao kako lete 
nad vodom male bijele maglice, kako se rasiplju i 
bježe, te sam iz onijeh maglica mijesio sebi ženu. A 
sunce bi izašlo iz visoke trave Teksasa, one bi se 
maglice raspršale preko rijeke i raskidale po trništu. 
Tada bi Tomkins zijevnuo u svojoj brandi i najavio: 

»Vrijeme je, da ustajemo!« — te smo opet sa¬ 
vijali svoje brande,.. vješali ih uz puške i hajde dalje. 
To je tobože sloboda, a to sve nije nikakav život... 

Ja sam slušao onaj njegov mekani glas, koji se 
polako šuljao čovjeku u srce; a u meni je sve nešto 
šaptalo: Ubij ga! Ako on bude ovako govorio Lini, 
tvoja ljubav za nju ne vrijedi. Sada te nitko ne vidi; 
ne će za nj nitko ni pitati — ubij ga! Priveži mu sidro 
za nogu i pošlji ga za galebom.... 

A Rado je govorio dalje: 

— Sunce bi uprlo u nas svu svoju žestinu, a iz 
one visoke trave ukazala bi se tamnožuta glava bi¬ 
zonova krasnijeh očiju. Zatim bi se rastvorila nje¬ 
gova velika usta i pokazala masu skrleta. A ti u onaj 
skrlet usadiš tane i odrežeš sa zvijeri dva tri ko¬ 
mada mesa, i ideš dalje; a sve ti u mozgu titraju one 
lijepe crne oči... 

Sve je to lijepo, ali ti bi htio, da je ipak sve to 
drukčije. Koliko sam puta čuo onoga Irca, gdje kaže: 
»Krasne zemlje, da posadiš krumpir!« A koliko sam 
se puta zaustavio, gledajući preda se i vičući: 

»John, pšenica!« Našli bismo u onoj divljači 
koji klas, što je ondje vjetar bio posijao, te bismo 
stajali dugo, gledajući u nj kao u čudo. A John Tom¬ 
kins bio je čovjek fina srca, te bi ubrao onaj klas, za¬ 
takao ga za šešir i kazao mu: Dodji sa mnom i budi 


moja ljubav! — Eto ti mojega života. Ali tako ja više 
ne ću da živem. Ja hoću ljubavi, hoću Linu! 

Ja bacih pušku preda se i sjedoh, a on se pri- 
makne k meni i reče: 

— Hoćeš li joj kazati, da je ljubim? 

— Nosi te djavo! — povikah. — Kaži joj sam. 
— Dobro — reče on. 


One večeri odoh k Lini. Bio sam smislio, da 
joj sve sam kažem. Putem sam tražio u uspomeni 
kakvu tamnu crtu iz života Radova, kojom da uve¬ 
deni razgovor o njemu. Mjesečina se razlivala po 
maslinama i zatonu, a meni su mjesto uspomena 
s Radom navirale one provedene s Linom, prove¬ 
dene u onijem mjestima. 

Prolazeći mimo jednog vinograda sjetih se, kako 
sam jedne večeri — baš je sunce zalazilo i preko 
loze prolazili prvi srsaji — ja ubrao velik, crn grozd 
i izažeo sok Lini za vrat. A njeno se tijelo savilo 
nekom finom, strastvenom kretnjom, i za čas oćutih 
svu težinu njezina tijela na svojoj ruci, a ona me je 
gledala nekim ozbiljnim i nesvjesnim pogledom. 

Ja je uspravih vičući: 

— Lina., što ti je? Ustani! 

Ona se polako razabere, pa me pogleda kao iza 
sna i prodje rukom preko čela: 

— Bila mi je pala magla na oči — reče; a ci¬ 
jelim se putem smijala, kao da se prepire s koso- 
vićem u maslini... 

Kad dodjoh k njoj, sjedosmo uz prozor, a ja je 
uhvatih za ruku i rekoh joj. 

— Imam jednu novost. Smijat ćeš se. 

— Ne ću. 



— Hoćeš; stvar je o Radu, 

— Medvjed! — reče ona. — Vidjela sam ga 
danas na kupanju. Kolik je! 

— Svidja li ti se? 

— Ne meni. 

Odlane mi i nastavih: 

— Vidiš, onaki čovjek, koji je tolike upropastio 
i prodavao čovjeka za jednu šterlingu — u zadnje 
vrijeme bacio se u veliku sentimentalnost. 

— Kako to? — zapita Lina. 

— Zaljubio se momak. 

Lina udari u smijeh. 

•— Ala bi mi bilo smiješno vidjeti onu masu, kako 
šapće o ljubavi. 

— Ali ima još nešto smješnije; — nastavih ja 
— Zaljubio se u djevojku, koja na nj i ne misli. 

— A koja je to? 

— Da ti prišapnem. 

Ona nagne glavu, a ja je poljubih u uho. 

— Dakle, koja je? 

— Ti si to, — šapnuh. 

Ona me pogleda začudjena, pa reče: 

Kaži već jednom! Što me mučiš? — Nemoj 
mi tako stiskati ruku; ako smo i rodjaci, ipak je 
odviše. 

Tada ja povikah: 

— Ti! 

— Ja? — reče ona, pa ustade i metne ruke na 
grudi. 

— Ti! 

A ona provuče rukom preko glave i reče: 

— Dakle ja; dobro. 

Tada skočih na prozor, s prozora u dvorište, 

Lina krikne, pa se nagne nad prozor, a kad vidje, 
da sam ustao, šapne mi: 

Kaži mu, da ga ljubim, ljubim, ljubim. 

Otrčah na obalu. Preda mnom iskrsne Rado. 

— Bio si kod nje? 

— Jesam; ostavi me! 

— Jesi li joj kazao? 

Jesam, ostavi me: evo si mi poderao rukav. 

— A ona? 

— Ljubi te. 

Tada me onaj čovjek ostavi i izgubi se medju 
maslinama. One cijele noći lutao sam obalom, a kad 
sam došao pod Radovu vilu. vidjeh visoko na' ske¬ 
lama, jednu osobu, gdje sjedi na gredi, maše nogama 
i gleda na mjesec. 

PATER BRNJA. 

rijatelji prekinuše razgovor. Bilo se počelo mra¬ 
čiti. Na more je padala ona južna ljetna noć — 
bez sutona. Pred njima je počivao grad sa svojim 
starim zidinama i po njemu se crnio bršljan, kao ve¬ 
liki korotni plaštevi. 

Ona dvojica, što su vozila, nasloniše se na vesla 
gledajući preda se. 

— Smrkava se; — šapne jedan. 

— Da; odgovori mu drugi. 

Onaj što je sjedio na krmilu ustane polako, pa iz¬ 
vuče ispod krme trombon sa velikim grlićem, pa se 
okrene prema brijegu, na kojemu su zjale u more 
velike crne špilje, a nad njima se izmedju oleandara, 
čempresa i palama dizale bijele gospodske vile. 

Trombon opali; ona se dvojica na veslima tr- 
gnuše iz svojega snatrenja. a špilje odgovoriše jedna 
za drugom svojim dubokim srditim mrmljanjem pro- 
budjene nemani. 

Na jednoj se vili iznad špilje otvoriše persijane 
od prozora i pokaže se djevojka u bijeloj bluzi i 
s crnom velikom kosom. Ona se nasloni na prozor, 
gledajući na ladjicu. 

Tada jedan veslač ustane, veslo bučne ^vodu, 
a oko njega se zakrijese milijuni bijelih iskrica; veslač 
metne ruku na prsi i zapjeva iz svega grla: 

Srce moje, srce tvoje 
U ljubavi zapleteno. 

Djevojke nestane s prozora; prozor ostade otvo¬ 
ren; a drugi veslač reče: 

— Vozi; vidiš, zastidjela se je. 

Ah! uzdahne onaj prvi veslač i zaveze 

duboko. 

čuješ li, kako mu pod veslom šumi more! — 
reče onaj na krmi. 

Kao da se para nečija košuljica, reče drugi 

veslač. 

Prijatelji udariše u smijeh; a na prozoru se opet 
pokazala ona djevojka. Veslač baci joj rukom cjelov, 
a ona metne hitro ruku na oči, pa pobjegne s pro¬ 
zora ... 

Tada se ljubavnik okrene prema onome na krmi 
i povikne mu: 

— Sada, ako hoćeš, nastavimo razgovor. Vidjet 
ćemo, tko ima pravo. Ti si matematičar, pa u svemu 
vidiš samo matematiku; a za mene je politika jedna 
igra, koja se razlikuje toliko od drugih igara, što 
u drugijem igrama netko mora da izgubi, a netko 
mora da dobije, dok u politici nitko ne dobiva, nego 
svaki gubi. — Ah, eno mi je opet na prozoru! 

Matematičar se nasmije: 

— Ne ćemo o tome više; premda mi se čini, ako 
je politika jedna igra — netko valja ipak da dobije. 

— Tada prvi veslač upre prstom prema gradu 
i reče: - 

-— Onaj se igrao tisuću godina politike. Pitaj ga. 
što je dobio? 

— Polako, polako — reče drugi veslač; — dragi 
moj pučanine; ja bih ti na to mogao i odgovoriti... 

Tada se prvi veslač okrene prema drugome, imi¬ 
tirajući kroz nos razvučeni glas vlastelina: 

_Ti bi mi mogao odgovoriti, da te neke istine 

vrijedjaju i da bi volio, da te potkadim jednom li¬ 
jepom laži. 

— Dobro, dobro — odgovori vlastelin; ali kaži 
ti meni (i nasloni se na veslo) — kad je sve kod nas 
jedna iščiljela laž. zašto ti držiš serenate onoj maloj 
pod prozorom, a mene vodiš, da ti budem elefantr 1 
Zašto ti ne ostaješ vjeran tvojim načelima, kao što 
ja ostajem vjeran svojima. 

— Ali to je stvar srca, gosparu, reče začudjeno 
demokrat. 

— Dobro; a sad mi kaži, mrziš li od srca nas. 

—- Mrzim; — poviče demokrat. 

— Dobro i to; a sad mi kaži, kako se u tvojemu 
srcu može to dvoje složiti. Ja — vidiš ne mogu 
da to razumijem. 

Prvi se veslač šuteći okrene prema vili. Na pro¬ 
zoru je jednako stajala djevojka, gledajući za la- 
djicom. 

Matematičar reče: 

— Srce ima svoje razloge, koje razum ne može 
da protumači. 

Vlastelin se nasmije: 

— To sam naučio već u Pascala; ali mi tijem — 
u ostalom: je m’en fiche. Vozi, vozi, ohladit će mi 
se večera. 

Demokrat udari u smijeh, pa pljune u šake i 
počne ih trti vlastelinu ispred oči vičući: 

— Ovako uradi, gosparu Palo, na ćeš bolje, vo¬ 
ziti. Palo pogleda na prozor, pa na prijatelja i reče 
polako: 

— Ako to ona vidi, moglo bi ti škoditi. Kod nje 
se pljuje samo u pljuvačnicu. 

;■ Ona se druga dvojica nasmijaše, i opet nastade 

šutnja, koju su prekidali udarci vesla i klokot ladjice 
o more. 

1 

Matematičar reče: 

\ — Ostalo je još vina. Hoćemo li ga popiti. 

— Ja ne ću — reče vlastelin. 

— Ni ja — reče demokrata. 

Matematičar se nagne nad more i zaroni ruku 
u nj fućkajući, pa pospano reče demokrati: 

-- Ono ’voje pjevanje sjetilo me je nečesa, što 
mi već blizu dvadeset godina leži na duši i ne mogu 
nikako da nadjem način, da se toga riješim, da po¬ 
vratim čast jednome čovjeku, čijoj sam sramoti i 
smrti bio ja krivac, a taj je čovjek bio nevin kao ova 
šačica mora — evo. 

— Oho! cas de conscience — reče vla¬ 
stelin. 

— Neka te čujemo! — reče demokrata. — Medju 
prijateljima si. 

— Sjećate li se vi još pokojnog oca Brnje? 

— Onoga jezuvite? Kako se ne sjećam! — reče 
vlastelin. Imao sam više od deset godina, kad je 
k nama dolazio na večere. Ali da se razumijemo! — 
poslije onoga skandala nije ga više bilo u mojoj kući. 

Ove je zadnje riječi vlastelin kazao, gledajući 
na demokratu, koji se već bio počeo smijati. 

— Čast, čast — odgovori demokrata, 

Tada se vlastelin udari dlanom po koljenu i 
okrene se k matematičaru: 

— Ti si bio ono dijete, — pardon! — Tvoj je 
otac, ako se ne varam, bio onaj, koji je iznio cijelu 
stvar na vidjelo. 

Matematičar odbije svojim mirnim očima pogled 

vlastelinov i reče: 

_ Jest, moj — otac, te nastavi sklopljenim ru¬ 
kama: — Ako ima išta na drugome svijetu od svega 
onoga, u što valja da vjeruju oni, kojima zimi trnu 
ruke od studeni i ljeti puca glava od žege, ili osje¬ 
ćaju kakvu nepravdu, koja im je nanesena — onda 
ja strepim, kako će moj otac moći da izdiži onaj 
pogled pun tuge i dobrote, kad onaj čovjek — tamo 
— stane preda nj, podigne svoju sijedu glavu i reče: 

— Ja sam Brnja. 

Nastade tišina. Veslači se nasloniše na vesla, 
gledajući na matematičara, a ovaj prigne glavu na 
koljena i uhvati se za nju rukama. To potraje neko¬ 
liko časaka. Zatim demokrata ustane, pa preskoči 
preko sjedalice, sjedne na krmi uz matematičaia i 
obuhvati ga rukama oko ramena. 

— Nikša, digni glavu, digni! Ti nijesi tome kriv. 
Napokon, ako je jedan jezuvit pravedan trpu 
misli ti i na to. koliko su nepravda oni počinili. 

Tada ustane vlastelin i metne ruke demokrati 
na pleća, i reče strogim glasom: 

— Brnja nije učinio nikome nepravdu. Dosta 
smo te slušali. Hajde na svoje mjesto. A ti, Nikša — 
molim te — nastavi. 

Demokrata presiječe pogledom vlastelina, pa 
sjedne kod svoga vesla, vlastelin kod svoga, a Nikša 


podigne glavu, na kojoj se odražavala bol — i na¬ 
stavi : 

— Ovako je počelo — kao s tobom i s onom 
malom tamo na prozoru. Moj je otac bio uman čovjek, 
ali tvrdoglav i nemiran, od one silovite konavoske 
rase. koju vlastela niiesu nikad mogla da ukrote. A ona 
je bila jedno mirno i skromno djevojče, koja bi samo 
u nedjelju izašla iz kuće s molitvenikom i bijelim svi¬ 
lenim rupčićem u ruci. i gledajući preda se išla na ve¬ 
liku misu u Gospu. On je na misi pjevao svojim sna¬ 
žnim baritonom, a ona bi čitajući molitve polako uz¬ 
digla oči gore na b a 1 a t o r i nalazila njegove. Zatim 
joj ie u večer pjevao pod prozorom itd. itd. — dok se 
nijesu uzeli i imali mene. Na meni se. braćo, razbila 
njihova ljubav. Ona je htjela, da od mene učini jedno 
mirno i poslušno stvorenje s malim pretenzijama, 
koje će jednom biti popić, a ona će k njemu dolaziti 
na sv. pričest. To je bio njezin san. Kupovala mi je 
oltariće i svjećica, i kad bi otac bio u svom uredu, 
ona je zatvarala persijane na prozorima od našega 
maloga salona, pa bismo se povaljali na sag, a pred 
nama je stajao mali oltarić sa svetijem Nikolom ve¬ 
like sijede brade. I ^orjele su male. bijele svjećice, a 
ja sam uzimao ispred svetoga Nikole neposvećenu 
ostiju, koju joj je davao za našu zabavu otac Brnja, 
ona bi tada sklopila ruke i govorila riječi: »Nijesam 
dostojna, da pridješ u srce moje, al samo reci riječi 
tvoje, i bit će za spasenje duše moje«. 

— Lijepe riječi, braćo, što ne? — Ja rum joj 
tada smjerno mećao ostiju na jezik. Tada bi ona otišla 
u kuhinju; a na podne bi dolazio on. Ja hitro s olta- 
rićem u ormar. A on bi ušao u salon vičući: »Što je 
ova tama ovdje? Tko je to umro u kući?« Pa bi ra- 

stvorio persijane, a sunce bi se prosulo po podu. Na 
to bi se okrenuo k meni: »Ala, mali. da učinimo 
malo života!« 

A to vam je značilo, da se sada treba valjati 
preko divana, razbacati fotelje, lupati pestima u stol 
i pogadjati jedan drugoga vanjkušima. Zatim bi prije 
objeda on donio igračke, ponajvećma brodiće ili že¬ 
ljeznice, pa bi mi govorio ... 

— Ti ćeš biti pomorac. Evo ti brod! 

A ja sam krio glavu majci plačući, da ne ću biti 
pomorac. On bi se razvikao: 

— Zašto ne ćeš! Borit ćeš se s valovima! 

Ta sam udarao nogom u pod tvrdeći da se ne ću 
boriti s valovima. Tada bi on kazao: 

— A ti ćeš biti makinista. Evo ti željeznice. 

Tada sam ja opet .plakao, da ne ću biti ni maki¬ 
nista. Njega bi to počelo- dražiti. 

— Nego što ćeš biti? 

— Ja ću biti fratar; odgovorio bih mu odrešito. 

Tada su željeznice i brodići letjeli kroz prozor,, 
a on bi svojim crnim očima prekosio majku, na 
ostavio objed i otišao iz kuće. 

Ona je ostajala sama sa mnom, pa.bi me pritisla 
uz tijelo, kao da će me zagušiti, i cjelivala me po 
vratu i licu. Ona je sa mnom slavila neku veliku po¬ 
bjedu, koju je onda nijesam shvaćao, ali sada razu¬ 
mijem onu radost u njezinim očima: to je bila pobjeda 
onih starih obiteljskih nazora protiv novijih, pobjeda 
Boga protiv volterijanizma. 

Vlastelin zapljeska gledajući na demokratu, U 
ovaj reče: 

Ali nije slavila pobjedu ljubavi. 


Tada se vlastelin okrene prema viii. Djevojka 
je još stajala uz prozor. 

Jedva se nadazirala u onoj tami. 

— Pazi — reče vlastelin, ako budeš tvrdoglav, 
moglo bi ti se isto tako nešto dogoditi. 

Demokrata za odgovor baci cjelov prema pro¬ 
zoru, na što se ona druga dvojica nasmijaše. 

— Ne, nastavi matematičar — tu ljubav nije sla¬ 
vila pobjedu. Njoj više u onoj kući nije bilo mjesta. 
Otac je ispočetka poručivao, da ne će doći na objed, 
poslije nije ni toga uradio, nego bi ostajao vani cijeli 
dan. Do majke su dolazili glasovi, da zalazi k jednoj 
ženi, koja se bila doselila iz Beča u grad na liječenje. 

Jedne večeri čuh neku viku u njihovoj sobi, a 
otac istrči na vrata i povikne majci: 

— Ako mi ooet spomeneš onu cospodju, po- 
grabit ću te za glavu, pa ću njom udariti o zid! Jesi 
li razumjela? 

Ja udarih u plač, a on rastvori vrata na mojoj 
sobi, te poviče: — Šuti, pater Brnja! — i otrči niza 
stube. 

One sam noći ja prvi put spavao u velikoj 
bračnoj postelji, a u jutro sam se probudio na sasvim 
drugoj' strani postelje, kod majčinih nogu. Pogledah 
je začudjeno i zapitah je: 

— Ma, kako je ovo? 

Njezine su oči bile velike, a dvije žute crte išle 
su od oči do ustana. Ne, više nije bila lijepa. Bila je 
omršavila i na licu su joj kosti iskakale. 

Kad ustadosmo, ona me odjene u novo odijelo, 
pa otidje sa mnom pred kuću i ubere sa pergole jedan 
veliki grozd. Zamota ga u papir, pa mi ga dade i 

reče, da to ponesem u samostan ocu Brnji i da mu 
rečem, neka nas danas pohodi. 

Idući u samostan ja bih kljucnuo no koju jagodu 
tješeći se, da to on ne će opaziti. U samostanu me 
dočeka pater Fernando, na mi uzme nanir iz ruke. 
odvije ga, a kad vidje, da je to grozd, nešto pro¬ 
mrmlja talijanski, pa mi ga gotovo baci u ruke. Zatim 
me uvede k Brnji u sobu. Na prvi mah ne vidjeh ga: 
bilo je zadimljeno, a on je stajao u kutu za stolom, 
nagnut nad jednom velikom knjižurinom. Kad su se 
vrata otvorila, okrene se prema meni i donese mi 
pod nos čibuk. Odmah su mi došle suze na oči. A on 
se razviče: 

— FIo, ho! A ti si to., mali; a? A kako si, a? A 
što si mi to donio? Ha, ha: veliki grozd groždja! 
Bravo... Vidiš, kako si ti gracijozan. Nego (uzme 
grozd medju prste i zavrti njime), sve mi se čini, da 
si ga ti prvi načeo ... Jesi, jesi! Mislio si. da je pater 
Brnja ostario, pa to ne će vidjeti. Kaži mi pravo, ko¬ 
liko si jagoda otkinuo. 

Ja mu rekoh: 

— Čekajte, gosparu, neka se sjetim. 

On me pogleda ispod oka, pa se nasmije i reče: 

— Da, sjeti se! Evo. ja ću ti pomoći: jednu si 
odmah pred kućom. 

—: Jesam, gosparu. 

— Jednu si navrh place. 

— Jesam. 

— A jednu si lijepo izio, kad si čekao dolje pred 
vratima, dok ti otvore. Je li tako? 

— Tako je — odgovorili. 

— Vidiš, kako se lijepo sjećaš! — reče on ve- 

selo, pa nastavi: A sad hajde doma i reci majci, da 
ću danas doći k njoj. Adio. 

Onaj dan majka je našla na očevu stolu jednu 
fotografiju. Ugojena žena, izbočenih grudi, velikih 
okruglih očiju i napuhnutih nlavih vlasi gledala je nas 
s nekim podrugivanjem oko ustiju i nobjedom u očima. 
Majka je neko vrijeme sjedeći i držeći glavu medju 
rukama i polako prišla jednoj slici, koja je u krasnom 
starinskom srebrnom okviru na cvijetove visjela o 
zidu i prikazivala blaženu gospu s djetetom. Ona iz- 
■ vadi onu sliku iz okvira, poljubi je, a u okvir umetne 
t fotografiju, te je objesi opet o zid. Na to se okrene 
, k meni, pa me podigne i stane plesati po sobi, pje- 
vuckajuć onu našu pjesmu: 

Sokole pitomi 
Nemoj se divljati, 

Jer će ti vrijeme đoć’, 

Pa ćeš se kajati. 

Ti ćeš se kajati, 

I Ja ne ću hajati 

Nego ću veselo 
Niz more gledati. 

Poslije podne došao je Brnja. Majka ga uvede 
u očevu sobu, te sjedoše razgovarajući se talijanski. 
Odjednom majka ustane, pa skine sa zida onu foto¬ 
grafiju i pruži je Brnji. On pridje k prozoru i stane 
pomno promatrati one crte. zviždučući sam sobom. 
Zatim podje k zidu i objesi je, pa zalati svoje crne 
rukave, kao da će da se s nekim tuče, i stane pred 
majku, koja je sjedila držeći mene u skutu. Brnja je 
počeo govoriti, iz početka polako, pa jače, pa opet 
polako, a ona ga je iz početka gledala u oči, pa poslije 
spustila glavu meni na rame i slušala uzdišući. Ja sam 

jednako gledao starome u lice ne shvaćajući ništa: 
a kad sam vidio, gdje je Brnja počeo napokon ska¬ 
kati po sobi, vičući: F o r z a, f o r z a, forza! 
tada sam skočio i ja majci iz skuta, te skakao so¬ 
bom vičući u sav glas: Forza! A kad sam vidio, 
da se osmjehnula, onda sam se još jače derao, va¬ 
ljajući stolce po sobi. 

Brnja je išao za mnom, dižući stolce i smijući 
mi se. A kad je počeo mrak, pozdravio se s majkom 
i na vratima se okrenuo, pa opet izvalio onu riječ i 
otišao. 

Nas je dvoje ostalo sjedeći uz prozor. Polako je 
padao suton i s njim je dolazio vjetrić u sobu, a u 
njemu je mirisalo more. Odjednom nešto zacvrkuta 
u sobi. Skočih, plješćući. Bila je uletjla jedna lasta¬ 
vica, učinila kru°- no zraku i onet izletjela na Drozor. 

Nikša prekine pripovijedanje i nagne se nad 
more miješajući u njemu rukom. Neko je vrijeme 
trajala tišina oko njih. Prekine je jedna poveća riba, 
što se vrcnula ispred ladje, pa onet utonula u crnu 
vodu. 

— Zubatac! — reče vlastelin. 

— Da su mi sada osti! -— reče demokrata. 

Njih dvojica zavezoše prema gradu, a Nikša 
nastavi: 

— Od onoga dana išao sam svako popodne k ocu 
Brnji. Kad bi sunce zašlo iza crkve, izlazili smo u vrt, 
da polijevamo cvijeće. On bi zalatio one svoje crne 
rukave, a ja bih spuštao u zdenac vjedricu na kolut, 
i grabio hladnu, gotovo mrzlu vodu i teglio vjedro, 
a onaj je kolut škriputao nada mnom i u zdenac pa¬ 
dala kiša kapi iz vjedrice. Ja bih se nagnuo iznad 
zdenca upirući grudima u konop, ogledajući se u 


vodi, a iza mene bi se u vodi ogledalo ono staračko 
lice sa nekim mladenačkim očima i sijedom kratkom 
kosom. Zatim bi Brnja smaknuo vjedro s ganča, pa bi 
trholio po onim malim putićima, posutim bijelim pi¬ 
jeskom i zalijevao jedan busen za drugim, razgova¬ 
rajući se sa svakim cvijetom. A tu je bilo kraljica, 
pansa, ljubidraga, beladone, fuksija — svega. Iz 
crkve je dolazio žamor molitve, a s njim kadikad 
miris tamjana. 

Brnja se na to nije osvrćao, a kad sam ga jednom 
pitao, zašto on ne moli. on me nekako čudnovato po¬ 
gleda, pa reče: 

— Ne treba mnogo lizati oltare. Da mene netko 
svaki dan moli po jedan sat, ili bih dao sve, što traži, 
ili bih ga otjerao. Kao da Bog nema drugoga posla, 
nego bez prestanka slušati jezuvite. A kad je zalio 
jednu krasnu stolisnu ružu, okrene se prema meni, 
i reče: 

— Vidiš, i ovako se Bog moli. 

Jednom smo sjedali pokraj zdenca. Iz susjedstva 
zaorila je iz vesela djevojačkog grla ona pjesma, 
koju si ti malo prije zapjevao: 

Srce moje, srce tvoje 
U ljubavi zapleteno. 

Brnja nagne glavu, pa se sam sobom nasmije i 
ponovi one riječi. 

Tada ga ja zapitah: 

— Kako to može biti zapleteno? 

On ustade, pa otrgne dvije grančice od oleandra, 
i zaplete ih, te mi pokaže: 

— Ovako, vidiš. 

Jednom mi je pripovijedao, kako valja da uvijek 
— kad idem po ulici — gledam što se okolo mene 

dogadja, ali tako. da drugi ne opazi, da ga promatram. 
Valja da se naučiš gledat sve okolo sebe, a ipak gle¬ 
dati preda se. To je iz početka malo teško, ali ćeš se 
s vremenom naučiti. A kad na putu pred sobom 
vidiš čovjeka, prati ga očima, promatraj, kakovim 
korakom stupa, onda razmisli, kakve si ti volje, kad 
onakim korakom stupaš. Kad si tako uradio i drugi 
i treći put, obaznat ćeš. kakve je ćudi taj čovjek. 

Na to demokrat baci veslo, te skoči na noge 
vičući: 

— Bezobrazno! Što se tebe mora ticati, kakav 
je tko, i kako ide. Jezuvitska bagra! Što je to njegov 
posao? 

Nikša nastavi ne osvrćući se na demokratove 
riječi: 

— Tako ćeš malo po malo upoznati ljude i, ako 
kada dodješ s njima u doticaj, znati ćeš, s kijem 
imadeš posla. 

Tad vlastelin udari u smijeh i reče: 

— Sad razumijem one riječi mojega djeda. Bio 
je deset godina mladji od Brnje, jedan put i pol teži 
od njega, a kad bi se njih dvojica pojačali u salonu, 
uvijek je Brnja djeda dotjerao do zida. pa bi mu on 
za večerom govorio, da ga je jezuvitski uhvatio. 

Veslači opet zavezoše, a Nikša nastavi: 

— Jedne večeri sjedali smo pod prozorom oca 
Fernanda, a on se pripravljao za propovijed. Prozor 
je bio otvoren i ja sam odjednom čuo ove riječi ba¬ 
čene nekim silnim patosom: 

— A vi žene, žene! Za jedan mali časak što pro- 
vadjate u zagrljaju muškarca, gubite kraljevstvo ne¬ 
besko, koje je vječito! 

Idući kući, razmišljao sam o crnijem riječima i 
pomislih, kako moja majka svake noći spava držeći 
mene u zagrljaju, a ne zna, koliko je time izgubila. 
Pomislih i na to, da će njoj Bog oprostiti, jer nije 
znala,^ ali meni ne će za to, što sam znao. Odlučih, 
da više ne smijem s njome spavati. One večeri usta¬ 
doh i polako odoh u svoju sobu, te se svukoh u tami 
i legoh. Malo kasnije čuh nju u drugoj sobi. gdje ide. 
Za tim se otvoriše vrata, ona udje u moju sobu i reče: 

— A gdje si ti? 

— Učinih, kao da spavam. Ona se prišulja k po¬ 
stelji, pa se nagne, da me zagrli i ponese u svoju 
sobu. Tada ja skočili iz postelje plačući i vičući: 

— Ja ne ću više s tobom spavati. 

A ona se zatrči k meni i uhvati me, te odnese u 
moju sobu govoreći tužnim glasom: 

Zar se i ti bojiš, da se ne nabodeš na moje 
suhe kosti! 

— Baci me u postelju, te se ridajući u sav glas 
pruži na meni, a ja sam plakao i vikao: 

— To je grijeh, to je grijeh! 

Ona odjednom ustane i reče: 

— Tko ti je kazao, da je grijeh. 

— Pater Fernando — odgovorili. 

Sutra dan nije me pustila k Brnji, a kad je je¬ 
dnom došao otac na objed i bio dobre volje, ona 
mu to smijući se pripovjedi. Tada on izvali na nju 
oči, pograbi nož i digne ga nad njom vičući: 

— Pokvarili su mi jezuviti dijete! Zatim dotrči 
k meni i pljune mi na glavu, pa pobjegne iz kuće. 
Tad je, gospodo, puknuo onaj škandal, o kojemu su 
pisale sve evropske novine, a »Neue Freie Presse« 

kako šu ježuviti počinili grožotu na jednom djetetu, 
donosila je čitave stupce telegrama iz Dubrovnika, 
Tu je bio i jedan dopis potpisan: DerVaterdes 
K i n d e s. Ja sam u Beču potražio one brojeve. Bože 
moj, šta li nije ondje bilo o Brnji. To nijesu bile liječi, 
nego je to bilo jedno usijano željezo, koje ie deralo _po 
živome tijelu. Svak zna, kako je stvar svršila. Jedne 
noći pater Fernando pobjegao je u trabakuli u Ita¬ 
liju, ali pater Brnja nije imao kamo da bježi, i poslije 
dva tri mjeseca bečke su novine javile, da je u Du¬ 
brovniku umro poznati otac Bernardo, čije je ime u 
zadnje vrijeme prošlo Evropu, spojeno s onim Skan¬ 
dalom kvarenja djece. Tako je ime jednog našeg 
učenjaka postalo odjednom sramotište, na koje je 
Evropa pljuvala. Zakopali su ga obnoć, jer su se 
vlasti bojale nereda. Eto, tako je to ^bilo. Ima dva¬ 
deset godina, što je Brnja preminuo, a njegovo se 
ime i danas spominje u gradu zajedno s uspomenom 
na onaj Skandal. Ja bih htio da žigošem tu uspo¬ 
menu, ali se bojim, da tako ne žigošem sebe. I ne 
znam, što da radim. 

Ladjica je već ulazila u luku, a obalom se še¬ 
tali gradjani, uživajući ljetni noćni hlad. 

Tada ustane demokrat i poviče: 

— Ja znam, kako ću. Daj mi bocu s vinom. 

Matematičar mu je pruži, a demokrat digne kapu. 
Tada svi trojica ustadoše, a demokrat poviče: 

_Pijem za svetu uspomenu oca Brnje!, 

To ponovi vlastelin, a za njima Nikša. Iz početka 
su se ljudi zaustavljali slušajući; a kad razumješe, 
o čemu se radi, počne medju njima smijeh pucketa¬ 
jući kao vatra, kad se hvata suha granja. 

Vlastelin sjede i reče: 

— Glas puka, glas sina Božjega! 

— Da! — reče demokrat, ali glas puka prosvi¬ 
jetljena, glas puka, koji ljubi istinu. 

— Dobro, dobro, — reče vlastelin. Nego me je 
sve strah, da nas na obali ne dočekaju žandari... 


a a n ■ 
■ ■ ■ 


M. Lisičar: Pripovijesti. 

POD KRSTOM. 


O no je popodne Flaminije čitao Platona. Cijeli 

_ je Jerusalim bio opustio, jer je svak pohrlio, 

da vidi muku Hristovu. — Flaminije je čitao, a kad 
je pročitao ovo: »Samo Bog može da posije nekoga, 
koji bi mogao preokrenuti običaje ljudske, drukčije 
ne bi uspio nitko« — tada zatvori knjigu i ustade. 

Ono je popodne bila oluja i vjetar tako jak, da 
se u hramu Irudovu razderala velika zavjesa. Ali 
sada je nebo bilo opet vedro, a na zapadu se gubili 
crni oblaci, kao crne trepavice na velikom mo¬ 
drom oku. 


Narod se već vraćao sa stratišta. U Flaminijevu 
klijet ulijetala je vika i žagor ljudi, sve smiješano sa 
cvrkutom lastavica. 


S njegova prozora vidjela se velika, crna masa 
Irudova hrama i laštila se od kiše, a iza nje sav lijevi 
dio grada. — Iza grada je pucao vidik na suh i nust 
prostor, po kojem je rastao tu i tamo gdjekoji aloj, 
i maslina, jer njoj malo zemlje treba. 

Dok je Flaminije s tugom na srcu gledao onaj 
svagdanji vidik, pod njegovim su prozorom prola¬ 
zili Židovi i raspravljali o dogadjaju. 


Flaminije posluša;'a jedan Židov, poviče: 

— Uvreda, uvreda, da takva nije od vremena 
Nabukadnezarovih zatekla Izrailja... 

— I ja velim; ali što ćemo? Kajafa je Pilatov 
čovjek. 

~ Jozua, kaži ti svoju — reče jedan. 

Ja ne vidim nikakova dobra od vašega pro¬ 
tivljenja — reče Jozua. pa dometne: — Vi znate, da 
bih ja medju vama najprvi ustao na obranu Izrailjevu, 
kad bi zato bilo prigode. 

Nastade strašna buka, a jedan povikne: 

— Neka govori Mardohaj! 

Nastade tišina, a Flaminije čuje jedan piskut- 
Ijivi glas: 

— Zaista, zaista vam kažem: uvreda je onom 
daskom nanesena cijelomu Izrailju. I kad bismo onu 
dasku s Hristova krsta zakopali u zemlju, pa pustili 
preko nje vodu, neka dere tisuću godina — pa da 
ta voda presuši, a na onom mjestu, gdje smo zako¬ 
pali dasku, da procvate ljubica, pa da koji iz plemena 
Judina ubere onu ljubicu i da je prinese pod nos i 
tada bi još mirisala uvreda, koju nam je danas nanio 
Pilat. 

— Dobro si kazao! povikaše Židovi. — Ali što ti 
uvjetuješ ? 

A Mardohaj nastavi: 

— Ja svjetujem, da se večeras sakupimo svi u 
sinagozi i da sastavimo zvanje ovako: Pleme Rube- 
novo, Šimunovo, Levijino, Judino i ostala plemena 
Izrailjeva pozivlju namjesnika Cezarova, neka s krsta 
Hristova ukloni onu tablicu, na kojoj je napisano: 
»Isus Nazarenac, kralj židovski«, i neka metne drugu: 
»Isus Nazarenac, samozvani kralj židovski.« 

Židovi odmakoše slažući se, a Flaminije Dljune 
kroz prozor i reče sam sobom: 

— Lues judaica! Samo deset dana da mi 
Cezar dade vlast nad vama, ja bih vam pokazao, da 
je ono bio veliki prorok, jer vam od Jerusalima ne bi 
ostao ni kamen na kamenu. 

Izadje iz kuće. Mimo njega su prolazili čopori 
sadukeja, farizeja i trgovaca; a netom bi opazili 
Rimljanina, počeli bi govoriti ispod glasa, mašući 
misterijozno rukama i pogledujući ispod oka na nj.. 

Flaminije je opazio u tome novu vrst židovskoga^ 
draženja. Onijem šaptanjem htjedoše mu tobože po¬ 
kazati, kako svaki čas grade planove o ustanku, kako 
su svi spravni, da rimskoj državi dadu težak udarac. 

A Flaminije je hvatao za svoj kratki široki mač. 
prinosio ga na svoje široke grudi, i prolazio mimo 
Židova zvekećući njim. 

Malo dalje sastane se s vojnicima, koji su nosili 
na kopljima komade židovskijeh haljina. Majke su 
vikale djecu u kuću i zatvarale se, da se ne bi počem 
one haljine takle djeteta, jer se držalo, da bi ono 
dijete poginulo istom smrti. Djeca su bježala pred 
haljinama Hristovim i pred haljinama lupeža. A tada 
je medju Rimljanima bilo veliko veselje. 

Flaminije izadje iz grada i uputi se prema 
Golgoti. 

Pred njim se dizao go kuk, sam kamen, a medju 
kamenjem se provijao put vodeći na stratište. Bijaše' 
oživjela pod suncem ona sura golet; a Flaminiju se 
onaj kraj učini kao jedna velika i suha dojka. Za njim 
je ostao Jerusalim. 

Krene onijem putem, razmišljajući o Hristu. Fla¬ 
minije je znao nešto ondašnjeg židovskog jezika i: 

slušao bi ga, kako je ljudima govorio, da je sin čo¬ 
vječji; a kad bi ga Židovke zapitale: 

— Čiji si sin. Galilejče? — on bi se osmjehnuo: 

Sin Marijin, kćeri jerusalimska. Zabavljao je 
njihovu djecu, a one su mu nosile mlijeka i hljeba. 

U ono vrijeme bilo je mnogo i glasovitih uči¬ 
telja u Izrailju. Bio je Juda, sin Sarifejev, bio je Ma- 
tija, sin Margalotov. bio je Taohonahan: ali oni su 
bili više egzaltirani fanatici zakona Mojsijeva ili 
mržnje, ledini je Hrist govorio o ljubavi. 

A Flaminija je jednom ljubav bila opekla kao 
ljutica. Njegova je majka bila Rimljanka staroga soja 
i htjela je da ioj sin bude drugi Katon. A kad bi je 
pedagozi našli na forumu s dječakom, govorili su joj: 

Terencijo, ti si Zeusa mi — rodila čovjeka 
Rimu! — Ona se tijem ponosila i sama ga učila ži¬ 
votu. Ali najviše se bojala žena, da joj ga ne ugrabe, 
i ne postane njihovim plijenom. Crne riječi sipala je 
na njih, trovala svaku njegovu misao o ženskoj lju¬ 
bavi i trgala svaku klicu, koja bi se začela pod okom 
rimskijeh djevojaka. 

Kad je jednom sjedio sa sestrom za stolom i 
vidio da je blijeda, ali nježnijeh očiju kao nikad prije, 
zapita je: 

— Ćelija, što si tako blijeda? 

A ona obori glavu i pogleda ga s prijekorom u 
očima. 

Tada skoči Terencija i reče: 

— Kaži mu, zašto si blijeda. 

Ali je Ćelija plakala i nije htjela da kaže. Tada 
je Terencija sadrla s nje tuniku i pokazala je sinu: 

— Vidiš, kakva je žena! — A on je odvraćao 
glavu, da ne vidi kakva je žena. 

Tako je Terencija odgajala svojega sina; a kadi 
je postao čovjek — prvi put se zaljubio i zaljubio se 
u prostitutku, Židovku. 

Bijaše ga osvojila svojim crnim pogledom i čvr¬ 
stim crtama na licu. I on je govorio sam sebi: Zašto 
da i ja ne ljubim ženu? Ako mi se mili plavet ne¬ 
beska u svojoj veličini, zašto da mi se ne mili plavet 
ženskijeh oči? Ako ljubim crnu noć bez mjesečine, 
zašto da ne ljubim crni pogled žene? Ako žudim 
zlato zemljino, zašto da ne žudim zlato ženine kose; 
ako želim mač sa drškom od crne revovine, zašto 
da ne želim crnu kosu ženinu? 

Nadje je jednom u zagradju, a ona ga zapita,, 
što hoće od nje? 

— Da te samo gledam, — reče Flaminije. Tada 
se ona nasmijala i otišla; a ono veče pitala ga je 
Ćelija za stolom: 

— Flaminije, što si tako blijed? — Majko, rastu¬ 
mači mi to, jer i ja bih htjela, da mrzim muškarca.. 
A Terencija pogleda na sina, te uzdahnu: 

_ Vidim, ti sinko ljubiš! Znam i koju. Ljubiš 
Gaju, pretorovu kćer. Ona je jednostavno pletena, a 
to je znak, da je sredjene glave. Dobro si iza¬ 
brao, sine. 

— Ali ja ne ljubim pretorovu kćer — reče Fla¬ 
minije. 

— Onda ljubiš Semproniju.. U nje ima mnoge 
braće i uživaju glas na forumu. Ti ćeš uza njih po¬ 
stati veliki čovjek. 

Ne ljubim ja ni Semproniju, — reče Flaminije. 

— Možda ljubiš Atiliju. Ona je imućna i s njom 
ćeš prije postati konsulom. 

— Ni Atiliju ne ljubim. , 

Tada je Terencija cijelu noć razbijala glavu o 
tome, koja je to zavrijedila ljubav njezina sina. 

Ćelija je brala cvijeće po Aventinu i nosila ga 
bratu, da ga dade njoj. A jedan dan bacila mu je 
ruke oko vrata i rekla mu je ovako: — Vidiš, Flami¬ 
nije, kad bih ja izgubila svoje oči, ne bi mi bilo žao, 
jer bi me ti vodio; kad bih izgubila svoje noge, ne 
bih žalila, jer bi me ti nosio; kad bih i ruke izgubila, 
i to mi ne bi žao bilo, jer bi me ti hranio; ali tebe 
da izgubim, sve bih izgubila. Kaži mi, tko je ona. Ja 
ću poći k njoj, dovest ću ti je. Kaži, gdje stanuje? 
— Kod Galbe. 

— Kod Galbe! 

— Da. 

— A što radi kod njega? 

— To ti ne umijem kazati. 

— A tako! A ono cvijeće, što ja berem? 

— Mećem-.joj svako veče pred vrata, a Galba 
izidje jutrom i popleše ga nogama svojijem. 

Drugi dan sastao se s njom za gradom, a ona 
je došla k njemu i kazala mu: 

— Ti mene ljubiš, Flaminije. 

— Ljubim. 

— A znadeš li ti, da sam ja skupa, veoma skupa, 
Flaminije? 

— Znam. 

— Moja je ljepota kao psalam: moji su zubi kao 
stado ovaca jednakih, moje su usne skrlet, a moj je 
vrat kula Davidova i njedra su moja dva laneta bli¬ 
zanca; — a ti sve to hoćeš da dobiješ ljubavlju svo¬ 
jom. Mani se! Ja se ne davam; ja se prodavam 
onome, koji mene ljubi, a kupujem onoga, koga ja 
ljubim. I ako Flaminije ti doneseš toliko zlata, ko- 

liko ja težim, kad ustanem iza stola Galbina — bit 
ću tvoja. 

— Ali ja ga nemam. 

— Pa jesi li ti gori od Ligarija, koji je donio 
anfore zlata iz Španije; jesi li gori od Licinija, koji 
je donio anfore zlata iz Britanije, ili si gori od Lu- 
cija, koji je orobio Mezopotamiju. Budi Rimljanin, 
Flaminije — Rimljanin. 

Tada je Flaminije ostavio gospodju majku i se¬ 
stru svoju i lutao Germanijom; a šiljak njegova 
mača bio je svijeća, kojom je tražio zlato po zemlji 
germanskoj. 

Jednoga dana namjera ga je namjerila na dom 
bogata Germana i drevnog junačine. Ležao je glavom 
u skutu ženinu, a ona je plela njegovu dugačku kosu 
i zapletala iz njih pletenice. Na njemu su bili veliki 
zlatni nakiti i dokoljenice zlatom izvezene. 

On je ušao kao lupež u njegov dom; a German 
je podigao glavu iz skuta ženina, pogledao i skočio 
kao ris na Flaminija. Tada je skočila i žena na noge 
i viknula mužu; 

— Ubij ga! Ja te gledam ... 

German je navalio žestok i silan, a Flaminije 
ga je čekao hladno — i zatjerao mu mač u srce. 
Tada je ona vrisnula i potrčala k ognjištu i uhvatila 
se desnom rukom za nj. 

A njezine su oči bile tužne i zastrašene, lice bli¬ 
jedo, i duge raspletene žute kose padale su po pepelu. 

Flaminije pogleda na nju — te izidje iz kuće ... 
Nije on bio stvoren za to da donese u Rim anfore 
zlata, da se oženi kćerju senatorovom i nabavi za 
priležnicu kakvo žarko voće s istoka. — U to se 
oglasila buna u Aziji, a on je prešao u Jerusalim. 

Flaminije se peo polako uz Golgotu i putem brao 
šturo i rijetko cvijeće, koje se pomaljalo do škrapo- 
vima.— Tada se sjeti, kada je ono prvi put vidio 
Hrista. 

Bio je plav i lijep; lice mu je bilo nešto tamno 
od sunca, a kad je govorio, osvajao je više svojim 
mirnim gestom, nego riječi. Flaminije se nasmije 
sjetivši se, s kolikim je uvjerenjem tvrdio Židovima, 
da se ljiljanu i vrapcu ne treba brinuti za hranu i 
odijelo, jer se za njih brine njihov otac, koji je na 
nebesima. 

— Da si ti bio u Germaniji, pa da si zimi gledao, 
kako se jutrom na putu nadje stotine ptića — sve 
mrtvo od gladi i zime, vidio bi. koliko se za njih 
brine njihov otac, koji je na nebesima. 

Ali od onoga dana ostao mu je u srcu kao veliki 
i dobri prijatelj, kadno je gladan otišao glasovitoj ras- 
puštenici Mariji od Magdale i sio za njenim stolom. 
Farizeji se sakupiše pred vratima i njihova je skepsa 
dozivala Mariju, neka se pokaže. Tada se ona po¬ 
kazala u svoj svojoj ljepoti; a iza nje se pomolilo 
mirno i sveto lice Hristovo i kazalo Farizejima 
ovako: 

— Ovoj je ženi prošteno, jer je mnogo ljubila. 

Farizeji se nasmijaše; ali je Flaminije shvatio 
visinu one duše, koja je kazala onake riječi. 

Otada ga je pratio u njegovu obilaženju gradom, 
smijući se niegovu razlaganju i ljubeći niegovu do¬ 
brotu. 

I kad je došao navrh Golgote, vidje tri krsta. 
Začudi se, jer nije znao, da će s Hristom biti raspet 
još netko. Pristupi, da položi cvijeće pod Hristovim 
krstom. Ali grozne patnje mučenika bijahu izobličile 

njihova lica — nešto veče, a nešto to — i Flaminije 
nije znao, koje je Hrist. Potraži onu tablicu, o kojoj 
su mu se pod prozorom prepirali Židovi, ali je nadje 
pod nogama razbijenu. Promatrao je neko vrijeme 
skanjivajući se, pa se napokon riješi i metne cvijeće 
pod krstom Hristu s lijeve strane. 

JEDAN AKT. 

jedalo je nekoliko umjetnika oko boce vina, a 
jedan reče ovo: 

— Lijepo je, kad sjediš udobno zavaljen i kroz. 
rumenilo napunjene čaše gledaš na svoju prošlost. 
Hoćete, da vam pripovijedam jedan akt, nag, bez 
nakita — kakva ga je Bog dao? 

Bila su zla vremena, a ja sam uzeo ovu formulu: 
ogradi oko sebe obruč i ne daj nikome u nj. 

Našao sam sobu u R— ulici. Nije bila nečista, 
ali daske na podu bile su prognjile i pune mrlja, koje 
nosi sa sobom starost. 

Osjećao sam. da padam. Domalo će mi postati 
meko pod nogama, pa kaljuža — i ja sam se na to 
bio privikao gledati kao na nešto, što valja da dodje. 
Samo je na duši bilo neko drhtanje pred neizvjesno¬ 
sti, kao u zatonu nekoliko časaka prije zla vremena. 

Samoća je mrljala svojim pjegama dušu i pro- 
grizavala me; a kad bi mi dodijala, nabavljao sam 
vina, zatvarao se u sobi. pa se opio bez svijesti, iz¬ 
lazio na ulicu, pa tražio žene i vraćao se kući trije¬ 
zan i prljav. Bio bih bez sumnje propao. 

Jedne večeri stajao sam uz prozor, a preda mnom 
gotovo vis-a-vis bila je jedna oveća jednokatnica; 

s velikim portalom i nad njim balkon. Na balkonu 
jedna vaza s nekom egzotičnom biljkom. Bio je ožu¬ 
jak. Prozori na kući bijahu zatvoreni, a neka tišina, 
neki gospodski mir vladao je cijelom kućom. 

Vidjeh gdje je iz onog portala izašao jedan sta¬ 
rac, elegantno odjeven, vitak i uspravan, s naoča- 
rima, s brcima a la Vilim i sa štapićem u ruci. Podje 
niz ulicu. 

— Gospodar, — pomislih. 

Jedne večeri, bilo je u maju, oko deset sati. Ni- 
jesam palio svijeće, već onako naslonjen na prozoru 
gledah niz mirnu ulicu. Bio sam opet dobio neku 
vrstu mira u duši i počeo malo raditi. 

Jedan je prozor na onoj kući bio otvoren, i u 
■sobi bilo modro svjetlo. Odjednom počne klavir, ali 
polako i pridušeno. 

Oni su mi akordi padali na dušu kao cjelovi. 
One lagane note prodirale se kroz moj željezni 
obruč, postajale moje. a na dušu padao mir i neka 
želja, da zaronim glavom kome u skut i da se na- 
pripovijedam. 

Malo zatim počne pjevanje; ali isto tako polako 
; i pridušeno, oblijem ženskim baritonom. Pjevala je 
jednu Heineovu pjesmu sa Shumanovim notama. Ja 
sam tu pjesmu znao; činila mi se kao neka topla jeka 
iz prošlosti. A kad je pjesma svršila, pomislih da za- 
pljeskam, ali se ustavih, očekujući još jednu. Nakon 
malo klavir zaigra opet. a ona zapjeva polako i če¬ 
znutljivo : 

Lehne deine Wang an meine Wang 

A ja se uspravih i nastavih: 

Dann fliessen die Thranen zusammen 

Pjevanje prestade, zatim se prozor zatvorio, a 

ona se pjesma opet pjevala. 

Sutradan vidjeh je na prozoru. Imala je graho- 
rastu kosu, tako isto i oči, ali ten lica bio je osobit 
nešto tmast, kao u primorske djece, kad ih u junu 
prva žega opeče. 

Pogledasmo se, a na to se ona okrene i otide 
s prozora. 

Jeste li kad vidjeli na prutu od loze one zelene 
vitice, koje izrastu na nemjestu, te se osuše, ako ne 
nadju, oko čega da se oviju. Tako je izrasla moja: 
ljubav prema onoj djevojci. Prvi kolut, kojim sam 
se opasao oko nje. bio je onaj pogled. A sada slušajte, 
kako se razvijala ona vitica. 

Jednom je sastah na ulici s ocem. Ona se pri- 
makne k ocu i nešto mu reče. pa se počne smijati.. 
Starac se okrenu, a ja sam gledao, kao da me se to 
ne tiče. Imala je krasan bijeli zatiljak i korak nešto 
tvrd, jednom je nqgom stupala odrešitije i to joj je. 
davalo neku gracioznost u hodu. 

Drugi se put sastadosmo. Ona me pogleda, pa 
se nasmije i uhvati se s njim ispod ruke. Udari mi 
krv u glavu, a kad sam prošao, zaustaviše se i gle¬ 
dahu za mnom. Išao sam ravno, ali sam osjećao na 
sebi onaj pogled i noge me nijesu slušale. 

Sa mnom- započne novi život, koji se viti čio- 
okolo one djevojke. Radio sam veselo, i nije mi više 
bila teška samoća, više se nijesam osjećao sam i nije 
me više mučila misao, što se u cijelom gradu svi 
dimnjaci puše, a ni u jednom se loncu ne kuha za 
mene ni jedan mali komadić mesa. To mi je sve bik> 
jednako. Ja sam ljubio — i basta. 

Radio sam najradje obnoć. Uživao sam, da će 
ona pogledati kroz prozor i vidjeti u mojoj sobi 

svjetlo — a u svakoga tamno. He, bilo mi je dvade¬ 
set godina! — Bilo mi je žao, što ne znam vijolinu, 
jer bih oko ponoći bio otvorio prozor, pa zasvirao, 
a to bi se zacijelo njoj svidjalo. 

Jedan mjesec ne platih stanarine, a gazdarica 
počne lupati vratima u pokrajnoj sobi. Znala je, da 
mi to smeta. 

U meni se budila fantazija; ali ne ona fantazija, 
koja stvara maglu i neodređjene oblike, ne, nego 
fantazija, u kojoj je sve bistro kao vrelo, a u njoj 
se stvaraju krasni lucidni oblici i misao u njima gori 
kao duša. 

Ali tko je ona? —Ona je za mene bila kao ona 
biljka na balkonu, egzotična sa svojim jesenskim bi¬ 
jelim cvijetom, ali nepoznata imena. 

Tako su mi prolazili mjeseci. Ona je mijenjala 
odjeće; a ja sam gradio Alhambru, u kojoj je ona bila 
sultanija. Tu je lavlje dvorište, vrata sa prelomlje¬ 
nim lukom, krasni, visoki, zavijeni lukovi — sve iz 
alabastra, jedna cijela šuma stupovlja. A za jednim 
stupom sakrivena je ona u bijeloj odjeći, da se ne 
oda. Ja idem od jednog stupa do drugoga, zavirujem, 
tražim je; mjesečina pada u trijem i po njemu iskrsne 
druga cijela šuma crnih stupova — i ne mogu da je 
nadjem. 

Tako su, velim, prolazili mjeseci. 

Jedne večeri, ljeti, sjedao sam uz prozor pu- 
šeći. Ona se pokaže u sobi, otvori prozor, pogleda 
me, pa je nestane; a malo zatim čuh dva akorda one 
Shumannove skladbe sa Heineovim riječima. Na to 
-opet dotrči k prozoru, nasmije se glasno i zatvori ga. 

Ljubio sam, braćo, ljubio! Bio sam sasvim za¬ 
pustio one male brige, koje otimlju dane čovjeku. 


Smršavio sam, ali me to nije plašilo. Veselila me 
pomisao, da će ona pomisliti, da ja za njom ginem. 
Ali ja za njom nisam ginuo, jer od nje nisam više 
ništa ni tražio. Sjećam se, jedan put, kad nabavih 
novo odijelo, pogledah je u oči. Ah. ljubav, ljubav — 
i dvadeset godina. Pijmo braćo! — 

A sad, gdje sam ono ostao? Aha, bila je došla 
zima. Jedne večeri idući kući vidjeh je, gdje ide 
s ocem u kazalište. To mi nije bilo drago. Pomislih: 
Bog zna, koliko je puta ona bila u kazalištu ili na 
plesu, a ti misliš, da ona gleda kroz svoj zatvoreni 
prozor. , 

Kad udjoh u sobu, sjedoh na krevet i osjetih se 
bijedan. Ljubav je, pomislih, jedan luksus. Kao gozba, 
kao krasno odijelo, kao udoban namještaj. To je sve 
za mene bio luksus. A ovo u meni — to je samo tlap¬ 
nja; cvijeće bez mirisa, koje raste po barištu. Ona 
ne misli na mene. Idem spavati. 

Svukoh se. Odjednom mi pade na pamet, da 
•svučem i malju. Bilo je prošlo prilično dugo vre¬ 
mena, dapače, ako to vrijeme omjerim današnjim ka¬ 
lendarom — bilo je prošlo prilično dugo vremena, što 
je nijesam bio oprao, pa je dobro iscijedjenu razastro 
pod plahtom, da mi se pod tijelom osuši. Taki je bio 
moj običaj. Spavao sam na rublju, a jutro je bilo 
suho. Ali s maljom je teže bilo. Bila je vunena, te je 
trebalo na njoj i tri noći spavati, dok se dobro osuši. 
Zato sam je rijetko i prao. Svukoh je. te — nehotice 
počeh je iznutra pregledavati. Opazih na vuni nešto 
sitno i žuto. Boga mi — bila je uš. Jedno malo stvo¬ 
renje, nikakav plod moje fantazije, nego dijete moje 
vruće krvi i nečiste malje. Poblijedih. Ta nije mo¬ 
guće. Nije, nije, to sam negdje jednu uhvatio. I stadoh 



tražiti s uvjerenjem, da više nema ni jedne. Preva¬ 
rili se. Nadjoh još jednu. 

Evo je! — kliknuh sam sobom, kao da nekoga 
zovem, da konstatira. Bila je žuta kao kakva sitna, 
sitna kapljica šampanjca, a na vrh tijela davala joj 
je dražest jedna mala, crna piknjica — kao fini madež. 

Ja sam uvijek prije sna čitao Shakespearea, koji 
me je čekao na mojem komonćinu kraj postelje, 
otvoren na onoj strani, gdje sam sinoć ostao. 

Metnuh je na Shakespearea. Bio je upravo pri¬ 
zor iz »Romea i Julije« na balkonu. Metnuh je na 
Montegnov balkon i stadoh s nekom živom rado- 
znalošću tražiti dalje. Sto se smijete mojoj rado¬ 
znalosti? Bože moj, svi smo rođjeni od žene; zašto 
da i ja ne budem radoznao? 

Učini mi se, da sam opet našao jednu; ali se 
prevarih. Bile su tri, dvije velike i jedna mala. Kako 
vidite, kod njih je prošlo bilo doba nomadskoga ži¬ 
vota, te su već stvarale obitelji, obradjujući inten¬ 
zivnije svoje zemljište. 

Poredah ih po »Romeu i Juliji«. Tražim dalje i 
doskora se namjeriti na jednu veliku skupinu, mno¬ 
štvo. Sam Bov zna, što je ono mnoštvo ondje radilo. 
Možda je ono bio kakav idealni parlamenat. Na¬ 
predan narod. 

Tada mi na oči navreše velike uši srca, te pa¬ 
dahu po onoj živoj vuni. 

Skočih i bacih malju u ormar; pa se odjenuh i 
pobjegoh iz kuće. 

Dodje mi na pamet, da se okupam. Ali gdje, 
gdje, gdje? 

Potrčah prema Savi. Kad sam bio ispred ka- 

zališta, činilo mi se, da mi se one dvije svjetiljke 
rugaju: 

— Kud bježiš ti. Unutra je ona. Unidji, pogledaj! 

— K vragu! — viknuh sam sobom, te odjurih 
niz savsku cestu. A kad sam došao na Savu, svukoh 
se, pa zaronih jednom, pa još jednom. Bilo mi je kao 
da mi se zabolo u tijelo milijun studenih iglica. 

Okupah se dobro. Zatim okupah košulju, ižažeh 
je i navukoh na sebe. To se isto dogodilo gaći¬ 
cama ... 

Vraćao sam se polako kući. Osjećao sam, kako 
mi gori tijelo. Metnuh ruku pod prsluk: košulja se 
već bila gotovo osušila. 

»Čist, čist! — govorio sam u sebi, tješeći se. 
A kad sam bio pred kazalištem, već su one dvije 
svijeće bile utrnute. »Sabejska kraljica« bila je svr¬ 
šila i glumci su išli u kavanu pravdajući se. Stizao 
sam ljude iz kazališta; a blizu moga stana stignuh 
i njih. 

Išli su drugom stranom trotoara, a ja polako za 
njima. Odjednom njih dvoje pogleda na moj prozor. 
Ona nešto reče. Nasmijaše se oboje. Tada prodjoh i 
pogledah na njih. A za sobom čuh riječi onoga 
starca: 

— Heute ist der Herr nicht so piinktlich... 

Udjoh u kuću, govoreći sam sobom: 

— Švapska mrcino! 

One sam noći krasno spavao. A prije nego za- 
spah, pomislih: Njoj je lijepo Bog dao. a mene je 
učinio rasadnikom gamadi. Budi mu na vijeke slava 
i hvala! 

Padoše mi na pamet riječi jednoga seljaka: 

M. Lisićar: Pripovijesti. 

— Tko je ušljiv, pa u raj ode. bio je ušljiv 
ovamo, bit će i tamo. 

Nasmijah se i zaspali. 

Nekoliko vremena zatim odoh na more, i u njemu 
utopih sav svoj prijašnji život. Kad se vratih u Za¬ 
greb, njih više nije bilo u gradu. 

Jednoga dana izadjoh u jednu varošicu pokraj 
Zagreba. Tumarajući vrtom, opazili pred sobom 
onoga staroga, uvijek elegantna, fina, s crnim štapom 
u ruci. 

Pogledasmo se. Tada on udari u smijeh mašući 
štapom, i pridje k meni. Poklonih se. A on mi pruži 
ruku i reče: 

— Jeste li još uvijek onako točan? 

— Nijesam; ali s kim imam čast. 

Imenuje se. Već sam zaboravio; ali ime bilo je 
nekako latinsko. Rekao je. da je feldmaršallajtnant. 
Provedosmo lijepo vrijeme, a kad smo došli s razgo¬ 
vorom do njegove kćeri, starac se zaustavi, pa uz¬ 
dahne i reče: 

Moja Lena! — kao da za njom žali. Valjda se 
bila udala. 

Pijmo gospodo! Šta je meni stalo, što sam bio 
ušljiv, kad sam ja ljubio feldmaršallajtnantovu kćer. 

JEDAN ŽIVOT. 



j/rv ako je njoj bilo jedno petnaest godina: a kako 
I je bila šepava — zvali su je: Kriva. Živjela je 
kod rodjaka, jer u nje nije bilo roditelja u životu, a 
sav joj je rad bio, da tjera kozu na pašu. 

Rano — prije zore — ustane Kriva, te se u onoj 
nevidjelici primakne k ognjištu i razgrne prstima 
•jedan gradac pepela, dok se ne pokaže zapretani 
ugarak. Tijem nažeže uljanicu, objesi je o zid, te se 
stane hitro odijevati, šapćući Očenaš, koji bi na čas 
prekinula zijevom, pa odmah dodala: Ah, Bože, Bože 
moj! ... 

Zatijem napali luč, a preko luča nabaca suha 
pruća. Pruće pucketa, dimi se, a Kriva tare dlanom 
oči i odvraća glavu. Na to pristavi lonac s mlijekom, 
uzme svijeću u lijevu, u desnu uzme žličicu, te pazi 
preko žlice u lonac, kad će da provre .., Plamečak 
od svijeće drhturi po njenoj crnoj kosi. no zaobljenom 
ispod čupelja čelu; a vatra liže oko lonca, te oba¬ 
sjava Krivoj žilavu, krivu nogu, koja proviruje ispod 
zakrpane suknje. 

A zora se probija kroz pukotine starijeh boro- 
vijeh vrata. Kriva ih s velikom škripom otvara. Na 
:glas vrata odgovara u oboru glas koze. 

— Moja! — zove je Kriva i otvara obor. Koza 
izviri, ogleda se, pa istrči na put i podje kroza selo. 
Za kozom pristaje Kriva i preskače lokvice po putu. 

Selo spava. Usred sela je crkvica a nad njenim 
oštrim zvonikom svede zvijezde. Ako je tko sinoć 
naredio Krivoj, da ga mimogred probudi, to je njoj 
veliko veselje. Uzme kamen, te se primakne k vra¬ 
tima i^ osluškuje. U kući stoji hrkanje, a Kriva se ra¬ 
duje, što će u čas ona to razbiti i smijući se udara ka¬ 
menom u vrata. 

Hrkanje zapne, zatijem se čuje dugi, dugi zijev. 
Kriva se smije i kuca naprijed. 

— Nosi te vrag, Kriva! — viče glas onaj iz kuće. 

Tad ona baci kamen, te potrči za kozom. A koza 
bijaše stara i vrtoglava. Odjednom bi se stala okre¬ 
tati oko sebe, kao da će da se ugrize za rep, da 
onda skoči trupačke, te preko kamenja... A Kriva 
nabada za njom i viče: 

Moja, vrati se! 

Tako bi se Kriva u onom trčanju ugrijala, a 
bluza se na njoj raspela, pustila jutarnji vjetrić Krivoj 
u njedra, a dvije se pole na bluzi omahivale kao dva 
zakržljala krila. 

Po otoku su humci obrašteni česvinom i borjem 
i maginjama, a negdje se nadje i lovorike i rašeljke 
i po gdjekoji javor. A ostalo — grm. 

Kriva je svakoj šumici bila vješta, i znala je za 
sve lokve, u koje se cijede kiše s humaca. 

U gusteži kod jedne lokve poklekne Kriva, te se 
umije. Na to obrati lice prema vjetru, neka joj se 
suši. Zatijem opere noge, pa podvije suknju oko 
svojih nagih listova, te sjedne ukraj grma. A koza-, 
brsti uokolo. 

— 116 — 


Kriva izvadi iz džepa komadićak zrcala, te ga 
namjesti medju dvije grančice u grmu. Na to izvadi 
svoj krnjavi češalj, metne ga u skut, pa rasplete jednu 
pletenicu, rasplete drugu — dok joj se sva kosa ne 
prosu po ramenima. Tada lijevom rukom uhvati za 
jedan bič kose, a desnom ga stane polako raščešlja- 
v vati. I tako češljajući se i držeći glavu naklonjenu 
gleda u skut i pjevucka: 

Čekam dan, čekam noć, 

Kad će mi dragi doć ... 

Medjutim sunce osvaja humak i kroz borovo 
granje padaju velike lokve svjetla Krivoj pod noge. 

Tad ona ostavi češalj, pa uzme zrcalce i stane 
ga okretati prema suncu. Odraz od zrcala udarao je 
po drveću, po kupjeni i po kozi. Koza bi na čas ble- 
nula u onu svjetlu točku, što oko nje poskakuje, pa 
opet nastavila pašu. 

To je Krivoj bila najveća zabava. 

Napokon splete kosu u kolač oko zatiljka, pa 
razmahne glavom i rukama, kao da se pita: 

—- Što sad? 

Pod borjem ima uvijek stelja suha lišća. Suho i 
:sklizavo. A Kriva zavije oko sebe suknju, pa se skliže 
] i pjeva u sav glas. 

T A težaci zaustavljahu na čas kopanje i govorahu 

Jedan drugome: 

— Pjeva Kriva. 

Kriva je i čarape plela. Ali je to sporo išlo, jer ih 
sebi nije baš nikada splela. Uvijek je bila bosonoga, 
•a kad bi je koji težak vidio, gdje skače bosijeh nogu 
po kamenju za kozom, doviknuo bi joj: 


— 117 — 


— Skoči, Kriva! Kad taj par podereš, kupit čir 
ti ja drugi. 


Srijedom i subotom ide pošta po otoku. Stari 
poštar Tome ustane prije zore, da obredi sela. Hiti 
mu se, da što više puta ugrabi pred suncem. U onoj' 
kožnatoj torbi, što ; eTomi visjela Dreko ramena, teško 
da je što drugo bilo do novina za popove i za učitelje 
po otoku. 

Na Tomi nema ništa službeno osim torbe i b o- 
n e t a (kape). Ide bez kaputa, a od prsluka do gaća 
vidi se košulja, jer je Tome nešto Dognut. 0 lijevom 
bedru nosi torbu i Dreko rog. Ide rashodno, razme- 
ćući nogama, noseći ispod pazuha ombrelu. 

Osim plate poštarske u Tome nije bilo ništa 
drugo, ali. je ipak bio vidjen čovjek. On je jedini 
medju težacima čitao novine, te na veče pripovijedao 
što je novo po svijetu, služeći se novinskim riječima, 
da se jače dojmi. 

Težaci leže pred kućom izmoreni radom i žegom, 
a Tome im pripovijeda, kako će ove godine vinsko 
pitanje uskomešati veliku prašinu medju gospodom, 

— I zadušilo ih da Bog da, kad nam ne dadu ži¬ 
vjeti — uzdiše jedan. 

— Skranje je vrijeme, da se u tom pravcu nešto 
počne — nastavlja Tome. 

—• Tako ti je, kume. Boga mi — odgovara jedan, 
iz družine. 

Tada Tome skače: 

— Ali tu nije dosta: reci pa uteći! Nego ovako., 
na: i udari pesti o kam. 

— A da ne bude to, kao ona o loncu!: — prekida- 
jedan skeptik griskajući duhan. 


Tako je Tome hodio onu srijedu, koseći ornbre- 
lom paučinu preko puta. 

Međjutim se na vrhovima pokaže rumena svjet¬ 
lost, spuštajući se polako nizbrdo. 

Tome izadje na čistinu, pa izvadi iz torbe jedne 
novine, smakne s njih omot i spremi ga u torbu. 
Zatim natakne naočari navrh nosa, razvije list i 
čita.... 

Sunce se već bijaše spustilo u dolove, od vjetra 
ni daška, a s kamenja se odbija žega. Kriješovi se 
oglasuju svojim suhim glasom. Ptice nigdje na oči. 
Kad i kad se iza medje javi nervozno klepka o 
mazginu vratu, ili što vekne koza... 

Tome dočita, pa opet natakne omot i novine 
spremi u torbu. Na to prepriječi kroza šumu. da se 
ugne ispred sunca. 

Kad je bio kroz borje, namjeri se na Krivinu 
kozu. Zatim vidje na drači prostrtu suknju i bluzu, 
a s njih se još cijedi voda. 

— Tko to ovamo nosi na sušila? — zapita sam 
sebe i pogleda uokolo. 

Uz borić stajaše Kriva u košuljici, gledajući za- 
plašena, tko to ide. 

Tome je vidje, zaustavi se, okrene se na jednu 
stranu, na drugu, pa pritrči k djevojci. 

Uhvati je za ruku. Ona ga odrinu. Tome posrne, 
pa opet priskoči. Kriva ga opet odrine. Bez treće, 
bez sreće — Tome priskoči i treći put. 

— Ma što hoćeš? — reče Kriva i tako ga po¬ 
tisne, da je gotovo pao. 

Tada se Tome zaustavi: 

— Kruh! ... Sramota! — pomisli, pa reče: 





— Ču li. Kriva! Ako to kome kažeš, ubit ću te 
ovijem rogom. 

— A ja ću kamen, pa tebe u glavu, na!... 

— Zapamti to! 

— Zapamti ti! 

A lijepo je bilo ono mezimče šume, sa svojim 
divljim crnim očima, u čistoj, bijeloj košuljici. 

Tome se spusti u selo. On je bio jedini do- 
srednik izmedju onoga maloga sela i ostaloga, ve¬ 
likoga, kulturnoga svijeta. 

Bijaše već nastala jesen. 

Kriva sjedi u hladu za gomilom, kosa joj je raš¬ 
čupana, lice nečisto i ruho poderano. 

Dva su tri sata preko podne. Sunce priždilo, da 
kamen sprži, a po zraku sijevkaju svijetlice. Zemlja 
zjapi za kišom, trava se posušila, a podno puta do¬ 
zrijeva groždje i smokve zijevaju. Na nebu nema 
oblačka, koliko bi dlanom pokrio, a u daljini se iz¬ 
miješalo u magličavoj bjelini nebo i more. 

Kriva sjedi i plete čarapu. Na jednom ostavi 
čarapu na kamen, pa se ispravi i uzdahnu. Za njom 
veknu koza. Tada Kriva ustane i popne se navrh 
gomile, te pogleda unaokolo. Nikoga! 

Kriva uzme kamen, te strči niz gomilu. 

Koza je ležala privezana dugačkim konopom o 
maslinu. Netom vidje Krivu na gomili, koza ustade, 
te stade mahnito trčati oko masline. Konop se za¬ 
vije sasvijem, a koza izmorena padne na prednje 
noge i prigne glavu u travu. 

Tada se Kriva polako primakne do koze, klekne 

pred njom, te je udaraše kamenom po glavi, medju 
rogove. 

Koza je mirno primala udarce, kao naviknuta. 
A Kriva je svaki udarac pratila hripnjom, ponav¬ 
ljajući: 

— Na, na, na. 

Kozi poklekoše i stražnje noge. Kriva ustade, 
baci kamen i časkom gledaše na kozu, koja je pred 
njom ležala zamantrana. 

Na to Kriva kimne glavom i reče: 

— Tko je mene tebi poklonio ? — i otide u hlad, 
obazirući se na kozu. 

Zatim opet sjedne i uzme čarapu. Koza se po¬ 
lako razabere, odvije se i gledaše na Krivu, kima¬ 
jući svojom bradatom glavom. 

To je sad bila jedina zabava Krivoj od one 
srijede, kad se našla s Tomom poštarom. 

Kriva ne zalazi više u šumu, nego se drži puta 
i to sve bliže mora. Zorom sjeda na kamen, pa gleda, 
kako se pod mistralom more kostruši, a vjetar po 
njemu razvija duge i tamne sjene. 

Gledajući tako niz more, osjetila je jednom, kako 
je težak njezin život. Poželi za društvom, u kojem 
bi se nju zvalo krštenijem imenom, a ne: Kriva, i raz¬ 
govaralo se s njom kao s drugim djevojkama. 

Zatim pomisli na Tomu. Ona bi htjela da uza nj 
sjedne i da mu pripovijeda što, a on neka je sluša 
i ne dira u nju rukama. Svake je srijede i subote če¬ 
kala Tomu kraj puta, a netom bi ga iz daleka opazila, 
sakrivala se za maslinu, dok on ne prodje. Kako je 
onda kucalo njezino srce! Bojala se, da o tome ne 

obaznadu u selu. Zato se često primicala k seljacima,, 
da čuje o čemu govore. 

Jedne večeri zovne tetku, te joj prišapne, da je 
govorila s poštarom Tomom. Obećao je, da će je 
uzeti. Tetka udari u smijeh; ali kad joj Kriva to 
ozbiljno potvrdi, tetka pomisli, da'joj se muti u glavi. 

Sutradan u veče Kriva je sjedala na škrinji, 
držeći u skutu tanjur. Domaći sjedahu za stolom, 
pogledajući ispod oka na Krivu. 

Ne prodje dugo, pa se kroz selo zucnu, da se 
Krivoj miješa. 

Jedno veče reče neka žena Krivoj, neka je pro¬ 
budi u jutro. 

A tko mene budi? — otrese se na nju Kriva. 

Žena otide govoreći na glas: 

— Luda je, luda je. 

A Kriva mišljaše sama sobom : 

— Zašto mi je kazala, da sam luda? 

I da pokaže, da nije luda, svako je veče prilazila 
k težacima, te nepozvana i nepitana pripovijedala, 
što je onaj dan vidjela. 

— Vidjela sam zmiju, a pred njom jedan lješnjak. 
Ja se primakni polako, te joj ga ugrabih ispred zuba. 
Evo ga! 

Seljaci se pogledavahu ispod oka, omahujući ru¬ 
kom, kao da tjeraju muhu. 

Drugi put im reče (a bila je jesen): 

— Zaspala sam na gomili i snilo mi se mnogo 
jorgovana; a ja sam ga brala, brala, nijesam imala 
gdje da ga metnem. 

Jedno veče Kriva je veselo skakutala za kozom. . 

— Što si danas vidjela? — zapitaše je težaci. 
Kriva zamahne rukama, pa se nasmije i povikner 
— Vidjela sam, vidjela sam majku. A ona mi je 
rekla: Ljubice, moja mezimice. 

U taj se čas koza stade okretati oko sebe. Te¬ 
žaci udariše u smijeh. 

I Kriva se okretala. 

